ފޮހެވޭނޭ ބާއޭ… 35 – Esfiya\nޔަޝްމްގެ ވާހަކަތައް ހަމަނުޖެހޭކަން ނަވްރަސްއަށް އެނގުނެވެ. ޔަޝްމް ބުނާ ފަދައިން މިޝްޔާއަކީ ޔަޝްމްގެ ގާތް ރަހުމަތްތެރިއެއްނަމަ މިޝްޔާއަށް ދިމާވި ހިތާމަވެރި ހާދިސާ ޔަޝްމްއަށް ނޭގުން އެއީ ހައިރާންވާންޖެހޭ ވަރުގެ ކަމެކެވެ. އޭނައަށް ވަނީ މިޝްޔާގެ މައިންބަފައިންނާ ވެސް ބައްދަލުވެފައެވެ. އެއީ ހިތްހެޔޮ ބައެކެވެ. އެމީހުން ޔަޝްމްއަށް އޮޅުވާލަފާނެ ކަމާމެދު ވެސް ހިތުގައި ޝައްކު އުފެދުނެވެ. ޔަޝްމް އޭނަ ގާތު ދޮގު ހަދަނީ ބާވައެވެ! އޭނައަށް ކަމެއް ސިއްރުކުރަން އުޅެނީ ބާވައެވެ!\nނަވްރަސް އެޚިޔާލުތަކާ ދުރުވާން ބޭނުން ވިއެވެ. ސަބަބަކަށް ވީ މިއީ ޔަޝްމްއާއި އޭނަގެ ގުޅުން އިތުރަށް ބަދަހިވެގެން ދިއުމަށް އަލިވެގެން ދިޔަ މަގަކަށް ވީތީއެވެ. ޔަޝްމްއަށް އެހިތުގެ ހާލު އަންގަން ނަވްރަސް ބޭނުމެވެ. ޔަޝްމްގެ ހިތުގައި ވެސް އޭނައަށް ތަކައި ޖަޒުބާތު އުފެދިފައިވާކަން އެދެލޮލުން ހާމަކޮށްދެ އެވެ. އެއީ ކުރިއަށް ދާން އޭނައަށް ލިބިގެން ދިޔަ އިތުރު ހިތްވަރަކަށް ވެއްޖެއެވެ.\nމިޝްޔާގެ ޚިޔާލުން ނަވްރަސް މާޔޫސް ކުރުވިއެވެ. މިޝްޔާއަށް ދިމާވި ހިތާމަވެރި ހާދިސާ އަދިވެސް ހަނދާނުން ފޮހެލަން ދައްޗެވެ. އޭނަ މިޝްޔާއަށް އެހީވާން ހާދަ މަސައްކަތެއް ކުރިއެވެ. އެކަމުގެ ނަތީޖާވެސް ރަގަޅު ގޮތުގައި ފެނުނެވެ. މިޝްޔާއަށް ބޮޑު ބަދަލެއް ވެސް އައެވެ. ނަމަވެސް ދުނިޔެއަކީ ކެހިވެރިތަނެކޭ މީހުން ބުނެ ނޫން ހެއްޔެވެ؟ މިޝްޔާއަކީ ވެސް ނުހައްގުން ސަޒާ ލިބިފައިވާ ކުއްޖެކެވެ. ދުނިޔޭގެ ކެހިވެރި ލޯތަކުން މިޝްޔާގެ އުފާވެރިކަން ރަހުމެއް ނެތްގޮތުގައި ފޭރިގަތީއެވެ. އެތަކެއް އަނިޔާއެއް ދިނުމަށްފަހުގައެވެ. އެރޭ މިޝްޔާގެ ފިރިމީހާ އުޅުނު ހާލު އަދިވެސް ލޯކުރިމަތިން ސިފަވެއެވެ. އެއީ ކެތްތެރި ޒުވާނެކެވެ. އޭނަގެ އަންހެނުންނަށް އެފަދަ ކަމެއް ދިމާވިނަމަ ހިތް އެތިކޮޅުތަކަށް ބުރައިގެން ދިޔައީސްކަން ކަށަވަރެވެ.\n”ނަވްރަސް…” ޖަވާބެއް ނުލިބި ގިނަ އިރު ވާން ފެށުމުން ޔަޝްމްއަށް ގޮވާލެވުނެވެ. ޔަޝްމްގެ އަޑަށް ނަވްރަސް ތެދުވުނެވެ. އަދި ޖިންސްގެ ޖީބަށް އަތްކޮށްޕާލަމުން ހިނިތުންވެލިއެވެ.\n”އަހަންނާއެކު މިރޭ ޗެރިޓީ ފަންކްޝަންއަކަށް ދާން އެއްބަސްވެއްޖެ ނަމަ ކިޔައިދޭނަން…” ނަވްރަސް ހާމަކޮށްލިއެވެ. ޔަޝްމްއަށް ޤަބޫލުނުކުރެވިގެން ބަލަން ހުރެވުނެވެ. ނަވްރަސް ހަމަ ހަޤީޤަތުގައި ވެސް އެއްބަސް ވީ ހެއްޔެވެ؟ ނޫނީ އޭނައަށް ޖެއްސުމެއް ކޮށްލަން އުޅެނީ ހެއްޔެވެ؟\nޔަޝްމްގެ މޫނަށް އަރާ ފައިބަމުން ދިޔަ ކުލަވަރުތަކުން ދެވަނަ ފަހަރަށް ވެސް އޭނަ ބުނި ޖުމްލަ ނަވްރަސް ތަކުރާރުކޮށްލި އެވެ.\n”ފައިނަލީ… މިރޭ މިޝްޔާގެ ޕާސްޓް އަހަންނަށް އެނގޭނެ….” ޔަޝްމްއަށް ހިތާހިތުން ބުނެވުނެވެ. އޭނަ ކުރަމުން އައި ދިގު އިންތިޒާރަށް ނިމުމެއް އަންނަން އުޅެނީއެވެ. ހީވެސް ނުކުރާހާ އަވަހަށެވެ. ޔަޝްމް ހެއްދެވި ފަރާތަށް ޝުކުރުކުރިއެވެ.\nޔަޝްމް ނަވްރަސްގެ ނިންމުމާ އެއްބަސް ވުމުގެ ގޮތުން ބޯޖަހާލިއެވެ. އެއާއެކު ނަވްރަސްގެ ހިނިތުންވުން ފުޅާވެގެން ދިޔަތަން ޔަޝްމްއަށް ފެނުނެވެ. އެހިނިތުންވުމުން ޔަޝްމްގެ ހިތުގައި ގަނޑުފެން އަޅާލަދިން ފަދައެވެ. އެވަގުތު ކޮޅު އިތުރަށް ދިގު ވުމަށް އެދި ހިތާހިތުން ދުޢާކުރެވުނެވެ.\n”އަށްގަޑި ބަޔަށް ރެޑީ ވައްޗޭ، އަހަރެން ދާނަން ޔަޝްމް ބަލާ…” ނަވްރަސް ޔަޝްމް ގޭގެ އެޑްރެސް އަހާލުމުން ޔަޝްމްގެ ހިނިތުންވުން ގެއްލިގެން ނުދިޔައީ ހަމަ ކިރިޔާއެވެ. ހިތުގެ ތެޅުން އަވަސް ވެގެން ދިޔައެވެ. ނަމަވެސް ހާސްކަން ފޮރުވާލުމުގައި އޭނަ ކާމިޔާބު ހޯދިއެވެ. ޔަޝްމްއަށް ޖެހުނީ ދޮގު ހަދާށެވެ. ނަވްރަސްއަށް އޮޅުވާލަން ޖެހުމުން ހިތުގައި ބިރުވެރިކަން އުފެދުނެވެ. ނަވްރަސްއަށް އޭނަގެ ސިއްރު އެނގޭ ދުވަހަކުން ވާނީ ކިހިނެއް ހެއްޔެވެ؟ އެދުވަހަކުން ނަވްރަސް އޭނައާ މެދު ދެކޭނީ ކިހިނެއް ހެއްޔެވެ؟ އޭނަ ބާކީކޮށްލަ ފާނެ ހެއްޔެވެ؟\n”އޯވާރ ޕްރޮޓެކްޓިމް މޯމް އެއް ދޯ؟…” ނަވްރަސް ސަމާސާ ރާގަކަށް ބުނެލިއެވެ. ޔަޝްމް ހަމައެކަނި ބޮލުގެ އިޝާރާތުން ފުއްދާލީއެވެ. ނަވްރަސް ދެން ވެސް ވާހަކަ ކުރިއަށް ގެންދެވޭނެ ގޮތެއް ހޯދިއެވެ. ޔަޝްމް އެހާ އަވަހަށް ދާކަށް އޭނަ ބޭނުމެއް ނުވިއެވެ. ނަވްރަސް މައުޟޫއު ބަދަލުކޮށްލުމުން ޔަޝްމްއަށް ހަމަޖެހިލަން ފުރުސަތެއް ލިބުނެވެ.\nޔަޝްމް ގެއަށް އާދެވުމާއެކު މުޅި ދުވަސް ހޭދަކުރީ ކޮޓަރީގަ އެވެ. ކިތަންމެ ފަހަރަކު ނަވްރަސްއަށް ހަޤީޤަތް ހާމަކޮށްދޭން ޔަޝްމް ބޭނުންވިއެވެ. ނަމަވެސް ނޭގޭ ސަބަބަކާ ހުރެ އޭނަ ބިރުގަންނަނީއެވެ. ފަސްޖެހެވެނީއެވެ. ހާސްވަނީއެވެ. ވިސްނި ވަރަކަށް ހިތުގައި ބިރުވެރިކަން އުފަންވެގެން ދެއެވެ. އެންމެ ފަހުން ޔަޝްމްގެ މޫޑު ވެސް ގޯސް ވާ ހިސާބަށް ކަންތައް ދިޔައެވެ. ވިސްނަން ޖެހޭ ކަންތައް ގިނަވުމުންނެވެ. މިރޭ ވެސް ބަލްޤީޝްއަށް ބަހަނާއެއް ދައްކަން އެބަޖެހެނެއެވެ. އޭނަ ބުނާނީ ކީކޭ ހެއްޔެވެ؟ ބަލްޤީޝްއަށް ޝައްކު ނުވާނެ ހެއްޔެވެ؟ ޔަޝްމްއަށް ދެކޮޅަށް ހިނގަން ފެއްޓުނެވެ. ވަރުބަލިކަން ވެސް އިހުސާސް ނުވާކަހަލައެވެ.\nއިޒްކާން ކޮޓަރިއަށް ވަނީ ޔަޝްމް ފުން ވިސްނުމަކަށް ގެއްލިފައި ހުއްޓާއެވެ. އިޒްކާން ޔަޝްމް ފެންނަކަމަށް ވެސް ހަދާނުލިއެވެ. ނަމަވެސް ކުޑަދޮރު ކައިރީގައި ހުރި ޔަޝްމް އިޒްކާންއަށް އަވަސް ނަޒަރެއް ދިނެވެ. މިރޭ އޭނައަށް ހުރިހާ ސިއްރެއް އެނގިގެން ދާނެއޭ ބުނާ ފަދަ ގޮތަކަށެވެ. އޭނަ މިހުރިހާ ދުވަހު ހޯދަން އުޅުނު ހަޤީޤަތް ހާމަވެގެން ދާން ކުޑަ ވަގުތުކޮޅަކަށް ވެއްޖެއެވެ.\nރޭގަނޑުވެގެން އައިއިރު އުޑުމަތިން މަދުން ނަމަވެސް ތަރިތައް ބަބުޅާ މަންޒަރު ފެނެއެވެ. ކޮޅިގަނޑުތަކުގެ ތެރޭން ހަނދު ހިނިތުންވެލަން މަސައްކަތްކުރާތަން ވެސް މެއެވެ. ގިނައިރު ވާރޭ ވެހުމުގެ ސަބަބުން ފަޒާގައި ވަނީ ތެތްފިނިކަމުގެ ލިސާންތަކެކެވެ. ޖެހިލާ ރޯޅިތަކުން ފިނިކަން އިތުރު ކުރުވައެވެ.\nޔަޝްމް ޝޯލް އަޅާލަމުން ލޯގަނޑުން ފެންނަން ހުރި ސޫރައަށް ނަޒަރެއް ދިނެވެ. ރަތްކުލައިގެ މިޑީ އާއި ހުދުކުލައިގެ ލެގިންސް ޔަޝްމްގެ އަންހެންވަންތަ ހަށިގަނޑަށް ވަނީ ހިފާލާފައެވެ. އަމިއްލަ ސޫރައަށް ބަލަން ހުރެފައި ޔަޝްމް ފުންނޭވާއެއް ދޫކޮށްލިއެވެ. ހުރިހާ ކަމަކާ ކުރިމަތިލާން ތައްޔާރު ވި ފަދައިންނެވެ. ޔަޝްމް ފޯނުން ގަޑި ބަލާލިއެވެ. އަދި ފޯނު އަތްދަބަސް ތެރެއަށް ލުމަށް ފަހު އަތްދަބަސް ކޮނޑުގައި އަޅުވާލިއެވެ. ދެން އޭނަ މިސްރާބު ޖެހީ ބަލްޤީޝްގެ ކޮޓަރިއާ ދިމާއަށެވެ.\n”މަންމާ” ޔަޝްމް ދެތިން ފަހަރު ޓަކި ދިނިމުން ވެސް ޚަބަރެއް ނުވިއެވެ. އޭނަ އަދިވެސް އެއްފަހަރު ޓަކި ދިނެވެ. އެއާއެކު ޔަޝްމްއަށް ހައިރާންކަން ލިބުނެވެ. މިއީ ދުވަހަކުވެސް ވީކަމެއް ނޫނެވެ. އޭނަ ގޮވާލުމުން ބަލްޤީޝް ޖަވާބު ދޭނެއެވެ. ގިނައިރުވާން ފެށުމުން ޔަޝްމް ތަޅުގައި ހިފާލިއިރު ހުރީ ތަޅުނުލައެވެ. ދެޚިޔާލެއްގައި ހުރެ އޭނަ ދޮރު ހުޅުވާލިއެވެ. ދިރޭ ފުރާނައެއްގެ ހިލަމެއް ވެސް ކޮޓަރިއަކު ނުވެއެވެ. ނަމަވެސް ބަލްޤީޝް ބޭނުން ކުރާ ސެންޓްގެ ވަސް ކޮޓަރީގައި ހަރުލާފައި އޮތެވެ.\n”މަންމަ ތަނަކަށް ދިޔައީތަ؟…” ޔަޝްމްއަށް އަމިއްލަ ނަފްސާ ވާހަކަ ދައްކާލެވުނެވެ. އޭނަ ކޮޓަރީގެ ދޮރު ލައްޕާލަމުން ބަލްޤީޝްއަށް ގުޅާލިއެވެ. ޖަވާބެއް ނުލިބުނެވެ. ސިޑީގެ ހަރުފަތައް ގިރާކޮށްލަމުން ގޮސް އޭނަ ބޮޑުކޮޓަރި ވެސް ހޯދާލިއެވެ. އެއްވެސް ތަނަކުން ބަލްޤީޝްގެ ހިލަމެއް ނުވެއެވެ. ޔަޝްމް ސަރާއާ ސުވާލުކޮށްލުމުން ރަސަލްގެ ދެމަފިރިން ބޭރަށް ދިޔަ ވާހަކަ ސަރާ ބުންޏެވެ.\n”ޔަޝްމް ތަނަކަށް ދާންތަ ތިއުޅެނީ؟…” ބަދިގެއިން ނިކުތް މާހުތާބްއަށް ސާރާއާ ވާހަކަ ދައްކަން ހުރި ޔަޝްމް ފެނި އެހި އެވެ. ސަރާއަށް މާހުތާބްގެ އަޑު އިވޭއިރަށް އޭނަގެ މަސައްކަތަށް އެނބުރި ރުޖޫއަ ވެއްޖެއެވެ.\n”އާނ، ކޮލެޖް އެކުވެރިޔަކާއެކު ފިހާރަޔަށް ދާން ކަމަށް، އަހަރެން އައުމުގެ ކުރިން މަންމަ ގެއަށް އައިސްފި ނަމަ ދިޔަ ތަނެއް ބުނެދެއްޗޭ، މަންމައަށް ގުޅީމަ ވެސް ފޯނެއް ނުނަގާ…” ޔަޝްމް އޮޅުން ފިލުވާލަ ދިނެވެ. މާހުތާބް ބޯޖަހާލިއެވެ. އޭނަ ޔަޝްމްއަށް ބަލަން ހުރީ ފާޑަކަށެވެ. ޔަޝްމް ގޮސް މައިދޮރުން ނިކުންނަން ދެން ބަލަހައްޓައިގެން އޭނަ ހުއްޓެވެ.\n”އަދި ކޮލެޖަށް ދިޔަތާ ވީ ދެދުވަސް ކަންނޭގެ، އެކަމަކު މީނައަށް އެކުވެރިން ވެސް ލިބިއްޖެ، އެމީހުންނާ އެކު ތަންތަނަށް ވެސް ދާން ފަށައިފި…” މާހުތާބް ބުނެލިއެވެ.\nބުނި މަންޒިލާ ހަމައަށް ދެވުނު އިރު ނަވްރަސް ސައިކަލު މަތީގައި ޔަޝްމްގެ އިންތިޒާރުގައި އިން ތަން ފެނުނެވެ. ދުރުން ފެނިލިއިރު ވެސް ޔަޝްމްގެ ހިތާ ނަވްރަސް ކުޅެލައިފިއެވެ. ޔަޝްމް ފެންނައިރަށް ފޯނު ފަޓުލޫނުގެ ޖީބަށް ލަމުން ނަވްރަސް ސައިކަލު މަތިން ތެދުވުނެވެ. އޭނަ ހުރީ ކަޅުލައިގެ ސޫޓެއްގައެވެ.\nނަވްރަސްގެ ދެލޯ އޭނައަށް ހުއްޓިފައިވާކަން އިހުސާސް ވުމުން ޔަޝްމްގެ ފައި ނޯޅުނީ ކިރިޔާއެވެ. އޭނަގެ ދެފައި ޖެލީ ކޮޅެއް ވެގެން ދިޔައެވެ. ހިތްވަރުކޮށްލަމުން އޭނަ ކުރިއަށް ދެވޭތޯ މަސައްކަތް ކުރިއެވެ. ނަވްރަސް އޭނައާ ދިމާއަށް ކަޅިޖަހާނުލައި ބަލަން ހުރުމުން ރަކިވާ ގޮތް ވެސް ވިއެވެ.\nނަވްރަސް ފަޓްލޫނުގެ ޖީބަށް އަތްޖަހާލަމުން ކުރިއަށް ހިނގައިގަތެވެ. އޭރު އޭނަގެ ތުންފަމް މަތީގައި ހިނިތުންވުމެއް ވެއެވެ.\n”ޔޫ ލުކް ބިއުޓިފުލް…” ޔަޝްމްއާއި އަރާހަމަކޮށްލަމުން ނަވްރަސް ބުންޏެވެ.\nނަވްރަސްގެ ދުލުން އޮހުނު ތައުރީފުގެ ބަސްތަކުން ޔަޝްމްގެ ހިތުގައި ގަނޑުފެން އަޅާލަދިން ހެން އިހުސާސް ކުރެވުނެވެ. ހިނދުކޮޅަކަށް ވިޔަސް ހުރިހާ ކަމެއް މަތިން ހަނދާން ނެތިއްޖެއެވެ. ނަވްރަސްގެ ދެލޮލަށް ބަލާލެވުމުން ހިތަށް ފިނިކަމެއް ގެނެސް ދެއެވެ. ހިތުގައި ޖަހަން ފަށަނީ މުޅިން ތަފާތު ވިންދެކެވެ. އެއިން އޭނައަށް ކަމެއް ޔަޤީންކޮށްދޭން އުޅޭ ކަހަލައެވެ. މިއީ ލޯތްބެވެ. އޭނައަށް ނަވްރަސް ދެކެ ލޯބި ވެވިއްޖެއެވެ. ލޯބީގައި އޭނަ ކުރިމަތިލާން ޖެހުނު ނާކާމިޔާބީ މަތިން ވެސް ހަނދާން ނެތިއްޖެއެވެ. ނަވްރަސްއާއެކު އޭނަގެ އުއްމީދުތައް ވެސް ގުޅިގެން ދިޔައެވެ. އެއާއެކު ސިކުނޑީގައި އެތައް ހާސް ކިލޯގެ ބަރުދަނާ އެކުގައި ޖެހިގަތީ އިޒްކާން އެވެ. ވަގުތުން އޭނަގެ ހިނިތުންވުން ގެއްލިގެން ދިޔައެވެ. ހިތުގެ ހަމަޖެހުން ވެސް މެއެވެ. މާޔޫސް ކުރުވައިފަ އެވެ.\nމިމަންޒަރު ފެނި ނަވްރަސްގެ ހިތުގައި ރިއްސާލިއެވެ. ބޭއިހްތިޔާރުގައި އޭނައަށް ޔަޝްމްގެ އަތުގައި ހިފާލެވުނެވެ. އަދި ހުރިހާކަމެއް ވެސް ރަގަޅު ހެއްޔޭ އަހާލެވުނެވެ. އެދެލޮލުގައި ވިދަމުން ދަނީ ކަންބޮޑު ވުމެވެ. ގަދަކަމުން ހިނިތުންވާން ޔަޝްމް މަސައްކަތްކުރިއެވެ. އޭނައަށް ބަލަން ހުރެވުނީ ނަވްރަސް ހިފާލައިގެން ހުރި އަތަށެވެ.\n”އަހަރެން ނަވްރަސްއަށް ހުރިހާކަމެއް ހާމަކުރާނަން، އެކަމަމު ފަހުން…..” ބަސްނާހާ ހިތަށް ޔަޝްމް ވިސްނައިދިނެވެ. ތަކުރާރުކޮށް އޭނަގެ ޒަމީރު ބުނަމުން ދިޔައީ ތެދު ހާމަ ކުރުމަށެވެ. އެހެންނޫންނަމަ އޭގެ ނަތީޖާ ހިތިވެދާނެ ކަމަށެވެ. ޔަޝްމް އޭނަގެ ޒަމީރަށް ދިނީ ބީރު ކަންފަތެކެވެ.\n”ހޫމްމް…” ޔަޝްމް ހިނިތުންވުމަކާ އެކު ފުއްދާލިއެވެ. ”ޝުއާރ؟…” ޔަޝްމްގެ މަޑު އަތްތިލައަށް ފިތާލަމުން ނަވްރަސް ވާހަކަ ދެއްކިއެވެ. ޔަޝްމް ޔަޤިންކަން ދެމުން ބޯޖަހާލިއެވެ.\n”ލެޓްސް ގޯ…” ޔަޝްމްގެ އަތުން ދޫކޮށްލުމެއް ނެތި ނަވްރަސް ކުރިއަށް ހިނގައިގަތެވެ. ދެޒުވާނުން ލުއި ފިޔަވަޅުތަކެއްގައި ގޮސް ހަފްލާ ބޭއްވުމަށް ހަމަޖެހިފައިވާ ”އޯޝަން ވިއު” ހޮޓެލްއަށް ވަނެވެ. ހޮޓެލްގެ ބޯލްރޫމް ވަނީ ހަފްލާއަށް ހާއްސަކޮށްގެން ޒީނަތްތެރި ކުރެވިފައެވެ. އެތަނުގައި ލުއި މިޔުޒިކެއްގެ އަޑު ގުގުމާލަމުން ދިޔައިރު ތަނަށް ވެރިވެފައި އޮތް ދަނބުކުލައިގެ ހިތްގައިމު ފަނޑު އަލީގެ ތެރޭން މެހެފިލް ފެންނަ ގޮތް ކިތަންމެހާ ވެސް ރީއްޗެވެ. މާތަކުގެ މީރުވަސް ހުވަނދެއްގެ ސިފާގައި ފަޒާގެ ތެރެއަށް ފެތުރިލާފައި އޮތެވެ. ޔަޝްމް އާއި ނަވްރަސް ފެންނައިރަށް ވެއިޓަރަކު އައިސް ތަބެއްގައި ހުރި ފިނި ބުއިންތައް ދިއްކޮށްލިއެވެ. ނަވްރަސް ބަލާލީ ޔަޝްމްއަށެވެ. ޖަވާބެއް ބޭނުންވެފައި ހުރެއެވެ. ޔަޝްމް ބޮލުގެ އިޝާރާތުން ނޫނެކޭ ބުނުމުން ނަވްރަސް ވެއިޓަރު ފޮނުވާލިއެވެ.\n”ވަރަށް ރީތި، ކާކު އޯގަނައިޒް ކުރި އިވެންޓެއްތަ؟…” ޔަޝްމް އަހާލިއެވެ. ފަނޑުއަލިކަމުގެ ތެރޭން ނަވްރަސް ފެންނައިރު ހިތަށް ސިހުރެއް ޖައްސާހެން ވެސް ހީވެއެވެ. ޔަޝްމްއަށް ނަވްރަސްގެ މޫނުން ނަޒަރު ވަކިކުރުން ވީ އުނދަގޫ ކަމަކަށެވެ.\n”ހޮސްޕިޓަލްގެ ފަރާތުން… ކެންސާރ އަދި ކިޑްނީ މައްސަލަތައް ހުންނަ ޕޭޝެންޓުންނަށް އެހީވާން……” ނަވްރަސް ހިނިތުންވުމަކާއެކު ބުންޏެވެ.\n”ނަވްރަސް…” ޔަޝްމް ނަވްރަސްއަށް ގޮވާލިއެވެ. އެއާއެކު ނަވްރަސް އޭނަގެ ސަމާލުކަން ޔަޝްމްއަށް ހުއްޓާލިއެވެ. އޭނައަށް ޔަޝްމް ބޭނުންވެފައިވާ ކަންތައް އެނގެން ނެގީ މަދު ވަގުތުކޮޅެކެވެ.\n”ހޭވް ޕޭޝެންސް، އަހަރެން ނޫޅެމޭ ނުބުނާކަށް…” ނަވްރަސް ބުނެލިއެވެ. ”ޕްލީޒް، މި ހަފްލާ ދެމިގެންދާނެ ގަޑިއިރުތަކަށް، އެހާ އިރުވަންދެން މަޑުނުކުރެވޭނެ…” ޔަޝްމް ކެތްތެރިކަން ކުޑަވެފައިވާ ރާގަކަށް ބުންޏެވެ. އޭނަ އެވަނީ މިޝްޔާގެ ވާހަކަ ބުނާނެ އިރަކަށް ކެތްތެރިކަން ކުޑަވެފައެވެ. ހަޔާތުގައި ވެސް ކަމަކަށް މިހާ ބޮޑަށް އިންތިޒާރުކުރެވުނު ހަނދާނެއް ނުވެއެވެ. ހިތުގެ ވަގުތީ ހަމަޖެހުން ވެސް ގެއްލިގެން ހިނގައިދާނެހެން އެބަ ހީވެއެވެ.\n”ޕޭޝެންސް…” ނަވްރަސް ޔަޝްމްގެ ކޯތާފަތުގައި ފިރުމާލައިފިއެވެ. ލޯބިން ފުރިގެން ވި ހަރަކާތެކެވެ. ޔަޝްމްއަށް ނޭވާ ހިފަހައްޓާލެވުނެވެ. އެއަތުގައި އެކުލެވިގެން އެވަނީ ކޮންފަދަ ސިހުރެއް ހެއްޔެވެ؟ ހުރިހާ ހިއްސުތައް ވެސް ފިދާވާހާ ވެއެވެ.\nޔަޝްމްއަށް އިތުރު ގޮތެއް ނެތެވެ. އޭނަގެ އިންތިޒާރު ދިގުލާން ފެށިއެވެ.\nހަފްލާ ތެރެއިން ފެންނަނީ ހުސް މުއްސަނދި މީހުންނެވެ. ޔަޝްމް ޝައުޤުވެރިކަމާއެކު ލޯ ހިންގަމުން ދަނިކޮށް ފެނުނު ސޫރައެއްގެ ސަބަބުން މޭގަނޑަށް ފިނިފެންއެއްޗެއް އޮއްސާލެވުނުހެން ހީވިއެވެ. މީހާ ގަނޑުވެގެން ދިޔައެވެ. ހަލުވިކަމާއެކު އެސްފިޔަތައް ތަޅުވާލުމުން ވެސް މަންޒަރު ބަދަލެއް ނުވިއެވެ.\n”އޯހް ގޯޑް…” ތަންކޮޅެއް ދުރުގައި ޔަޝްމްއަށް ފުރަގަސް ދީގެން ހުރީ ބަލްޤީޝް ނޫން ދެވަނަ މީހެއް ނޫނެވެ. ބަލްޤީޝްއާއެކު ރަސަލް ވެސް ހުއްޓެވެ. ޔަޝްމްގެ މޫނު ހާސްކަމުން ފެންވެރިގެން ދިޔައެވެ. ހަތަރެސްފައިވެސް ފިނިވެއްޖެއެވެ. އޭނައަށް މޫނު އަނބުރާލެވުނީ އަނެއް ފަރާތަށެވެ. އަދި ނަވްރަސްގެ އަތަށް ބާރުކޮށްލެވުނެވެ.\n”ނަ..ނަވްރަސް…” ޔަޝްމްއަށް ބުނެވުނެވެ. އޭނަގެ ހާސްކަން އިތުރުވާން ފެށިއެވެ. އޭނަ ބޭނުންވީ އެތަނުން ދާށެވެ. ބަލްޤީޝްއަށް ނުފެންނަ ހިސާބަކަށެވެ. އެހެންނޫންނަމަ ހުރިހާކަމެއް ވެސް ބޮއްސުން ލައިގެން ހިނގައިދާނެއެވެ. އޭނައަށް ނަވްރަސް ގެއްލިދާނެއެވެ. އޭނަގެ ހިތުގައި ބިންވަޅު ނެގިފައިވާ ބިރުވެރިކަން ހަޤީޤަތަކަށް ވެގެން ހިނގައިދާނެއެވެ. ނަވްރަސްއަށް ހަޤީޤަތް ސިއްރު ކުރެވޭނީ ކިހާ ދުވަހެއް ވަންދެން ހެއްޔެވެ؟ ޔަޝްމްއަށް ހިންދިރުވާލެވުނެވެ.\nނަވްރަސް ކަންބޮޑު ވިއެވެ. އޭނަ ޔަޝްމްއާ ސުވާލުކުރުމުން ޖަވާބެއް ނުލިބުނެވެ. ނަވްރަސް އޭނައާ ދިމާއަށް ޔަޝްމް އަނބުރާލަން އުޅުމުން ޔަޝްމްއަށް ތެޅިގަނެވުނެވެ.\n”ނަވްރަސް، އަހަރެން ބޭނުމީ މިތަނުން ދާން…” ޔަޝްމްގެ ދޫ ހައްޔަރީން މިނިވަން ވުމާއެކު ބުނެވުނެވެ. ނަވްރަސްގެ ސުވާލުތަކަށް ޖަވާބެއް ނުލިބުނެވެ. އޭނަގެ ހައިރާންކަން ވެސް އިތުރުވުން ނޫންކަމެއް ނުވިއެވެ. ކުއްލިޔަކަށް ޔަޝްމްއަށް އެހާ ބޮޑު ބަދަލެއް އައީ ކީއްވެގެން ހެއްޔެވެ؟ ނަވްރަސްއަށް ވަށައިގެން ހޯދާލެވުނެވެ. އޭނައަށް އެއްވެސް ކަމެއް ފާހަގަ ނުކުރެވުނެވެ. މީހުންތައް ގިނަކަމުންނެވެ.\nނަވްރަސް އަވަސް ވެގަތީ ޔަޝްމް ބޭނުންވި ފަދައިން ކަންތައް ކޮށްދިނުމަށެވެ. ހޮޓެލުގެ ގޯތި ތެރެއަށް ނިކުމެވުމާއެކު ޔަޝްމް ފުންނޭވާތަކެއް ދޫކޮށްލީ މީހާ ހަމައަކަށް އަޅުވާލުމަށެވެ. ޔަޝްމްގެ ހުރިހާ ހަރަކާތްތަކަށް ފުރިހަމަ ސަމާލުކަން ދީގެން ނަވްރަސް ހުއްޓެވެ. އޭނަ ހުރީ ޔަޝްމްއާ ސުވާލުކުރަން ބޭނުން ވެފައެވެ. ކުއްލިޔަކަށް ޔަޝްމް އެހަފްލާ ދޫކޮށްދާން ޖެހުނު ސަބަބު އޮޅުން ފިލުވަން ބޭނުން ވެފައެވެ.\nނަވްރަސް އެދަނީ އޭނަގެ ޖަވާބަކަށް އިންތިޒާރު ކުރަމުންކަން ޔަޝްމްއަށް ވިސްނުނެވެ. ނަމަވެސް އޭނަ ބުނާނީ ކީކޭ ހެއްޔެވެ؟ ތެދު ހާމަކުރަން ވީ ހެއްޔެވެ؟ އޭރުން ވާނީ ކިހިނެއް ހެއްޔެވެ؟ މިރޭ ބަލްޤީޝްއަށް އޭނަ ފެނުނުނަމަ ވާނެ ގޮތެއް ވެސް ހިތަށް ގެންނަން ދައްޗެވެ. އެއީ އިންޒާރުގެ ރަނގަބީލެކެވެ. ޔަޝްމް ހުރީ އަދިވެސް ހާސްވެފައެވެ. އެތަނުން ދުރަށް ދެވުމުން ނޫނީ ހަމަޖެހުމުގެ ނޭވާއެއް ނުލެވޭނެއެވެ.\n”ނަވްރަސް މިތަނުން ހިނގާބަ، އަހަރެން ކިޔައި ދޭނަމޭ، އައި ޕްރޮމިސް…” ޔަޝްމް ބުނެލިއެވެ. ދެން ވެސް ނަވްރަސް ކަންތައް ކުރީ ޔަޝްމް ބުނި ގޮތަށެވެ. ޔަޝްމް ހަމައަކަށް އަޅުވާލަން ބޭނުންވެފައި ހުރި ވަރުންނެވެ. ޔަޝްމްއަށް ކޮންމެވެސް ކަމެއް ދިމާވެއްޖެކަން އޭނައަށް އެނގެއެވެ. އެކަން ރީއްޗަށް އެމޫނުމަތިން ހާމަކޮށްދެއެވެ.\nޔަޝްމް ނަވްރަސްގެ ސައިކަލުގެ ފަހަތަށް އެރުމާއެކު ނަވްރަސް ދުއްވާލިއެވެ. ނަވްރަސް މިސްރާބު ޖެހީ ރާޅުގަނޑު ސަރަހައްދަށެވެ. މަންޒިލާ ހަމައަށް ދެވުމާއެކު ސައިކަލު ޕާރކްކޮށްލިއެވެ. ނަވްރަސްގެ ފަހަތުން ކަހަލަ ގޮތަކަށް ޔަޝްމް ވެސް ސައިކަލުން ފޭބިއެވެ. އަދި ނަވްރަސްއާ ކުރިމަތިލާން ތައްޔާރު ވިއެވެ.\n”މަންމަ އެތާ ހުރީ….” ޔަޝްމް ޖަވާބު ދިނެވެ. ނަވްރަސް ބަހެއްވެސް ބުނެނުލާ ޔަޝްމްގެ މޫނަށް ބަލަން ހުރީއެވެ. ފިނިކަން އެލުވިގެން ވި ރޯޅިތަކަށް ވެސް ޔަޝްމްގެ ސިކުނޑީގެ ހާސްކަމަށް ލުޔެއް ހޯދައިދިނުމުގައި ކާމިޔާބެއް ނުހޯދުނެވެ. އޭނައަށް ނަވްރަސް އާއި ހަތަރުކަޅި ހަމަކުރަން ފަސޭހަކަމަކަށް ނުވިއެވެ.\n”ޔަޝްމް އަހަންނަށް ކަމެއް ސިއްރުކުރަނީތަ؟…” ނަވްރަސް އެހިއެވެ.\n”ނޫން، އަހަރެން ކީއްވެތަ ސިއްރުކުރަންވީ؟، މަންމައަށް ފެނުނު ނަމަ ކަންތައް ގޯސްވާނެ، އަހަރެން ބޭނުމެއް ނޫން ނަވްރަސްއާ ދިމާއަށް މިހާކު އެއްވެސް އެއްޗެކޭ ބުނާ އަޑު އަހަން… އަހަންނަށް، އަހަންނަށް ޓޮލެރޭޓްނުކުރެވޭނެ….” ޔަޝްމް އަވަސް އަވަހަށް ބުންޏެވެ.\n”ވައި؟…” ނަވްރަސް ބުމަ އަރުވާލަމުން ބުނެލިއެވެ.\nޔަޝްމް އެސުވާލަށް ޖަވާބު ދޭން ފަސްޖެހެވުނެވެ. އޭނަ އިސްޖަހާލައިގެން ހުއްޓާ ނަވްރަސް އޭނަގެ މޫނުގައި ދެއަތުން ހިފަހައްޓާލަމުން އިސްއުފުލަން މަޖުބޫރު ކުރުވިއެވެ. ޔަޝްމް ހުރީ ނޭވާ ހިފަހައްޓާލައިގެންނެވެ. ނަވްރަސްއާއި ހަތަރުކަޅި ހަމަވެގެން ދިއުމުން އެދެލޮލުގެ ތެރެއަށް ގެއްލުނެވެ. ބޮލުގެ ބަރުދަން ވެސް އެފުންކަނޑުގެ ތެރޭގައި ބެހިގެން ދާން ފެށުމުން ބޭނުންވީ ތާއަބަދު އެއަތުގެ ތެރޭގައި ހުރުމަށެވެ. ނަމަވެސް އޭނަގެ ޒަމީރު ކަމެއް މަތިން ހަނދާންކޮށްދިން ކަހަލައެވެ. އޭނަ އަކީ މީހެއްގެ އަންބެއް ކަމެވެ. ނަމެއްގައި ކުރެވުނު ކައިވެންޏަކަށް ވިޔަސް މިފަދަ ގުޅުމެއް ހުއްދަ ނޫންކަމެވެ. ޔަޝްމްގެ ހިތުގައި ރިއްސާލި އެވެ. އޭނައަށް ނަވްރަސް އާއި ކުރިން ބައްދަލު ނުވީ ކީއްވެގެން ހެއްޔެވެ؟ އޭނައާއި އިޒްކާންގެ ކައިވެނި ރޫޅިގެން ނުދަނީ ކީއްވެގެން ހެއްޔެވެ؟\nAlhey next part avaskoh upkohdheeba…..vv kiyaa hithun mi eny….mutha plz\nWooooooooooooow haada interesninneyyyy tanxs\nOh mutha u are the best ehaa avahah story up kohdhinee ma hehehe 😉


ADK gai kuraa maibadhai ge operation vaguthun | Mihaaru\nއޭޑީކޭގައި ކުރާ މައިބަދައިގެ އޮޕަރޭޝަނެއް ވަގުތުން\nއޭޑީކޭގައި މިހާރު ކުރިއަށް ދާ މައިބަދައިގެ އޮޕްރޭޝަނުގައި ބައިވެރިވާ ޑޮކްޓަރުންނާއި ނަރުހުން-- ފޮޓޯ: އޭޑީކޭ\nއޭޑީކޭ އިން އިންތިޒާމްކޮށްގެން މިއަދު ފެށި ބްރެއިން އެންޑް ސްޕައިން ކޮންފަރެންސްގެ ބައެއްގެ ގޮތުން މައި ބަދައިގެ އޮޕްރޭޝަނެއް މިއަދު ވަގުތުން ދައްކައިފި އެވެ.\nމި ކޮންފަރެންސްގައި ދެ އޮޕަރޭޝަނެއް ވަގުތުން ދައްކަ އެވެ. އެގޮތުން ފުރަތަމަ އޮޕަރޭޝަން މިހާރު ކުރިއަށް ދާއިރު އިސްކޮށް ހުންނެވީ ދިވެހި ނިއުރޯ ސާޖަން، ޑރ. އަލީ ނިޔާފެވެ. އޭނާގެ އިތުރުން، މި ކޮންފަރެންސަށް އެމެރިކާ އިން ވަޑައިގެންނެވި ތިން ނިއުރޯސާޖަނުން ކަމަށްވާ ޑރ. ރިޗަޑް ހޮންސީ އާއި ޑރ. ރިޗަޑް ޗުއާ އަދި ޑރ. ފާރޫގު ރިޒާ ފަރޯކީ ބައިވެރިވެވަޑައިގަންނަވަ އެވެ.\nކޮންފަރެންސްގެ އިސް އޮފިޝަލަކު ވިދާޅުވި ގޮތުގައި މިއަދު ކުރާ ދެ އޮޕަރޭޝަނަށް ވެސް ގާތްގަނޑަކަށް ގަޑިއެއްހާ އިރު ހޭދަވާނެ އެވެ.\nMaldives brain and spine conference ah beyrun bodu tharuheebeh\nއޮޕަރޭޝަން ކުރިއަށް ދާ ގޮތް އޭޑީކޭގެ ފޭސްބުކްގައި ލައިވްކުރަމުން އަންނަ އިރު މައުލޫމާތު ވެސް ގެންދަނީ ދެމުންނެވެ. އަދި އޭޑީކޭގައި ތިއްބަވައިގެން އޮޕަރޭޝަން ބައްލަވަމުން ގެންދަވާ އެހެން ޑޮކްޓަރުންގެ ސުވާލުތަކަށް، އޮޕަރޭޝަންގެ ޑޮކްޓަރުން ޖަވާބު ވެސް ދެއްވަ އެވެ.\nބްރެއިން އެންޑް ސްޕައިން ކޮންފަރެންސްގައި ދުނިޔޭގެ އެކި ގައުމުތަކުން 200 ވަރަކަށް ޑޮކްޓަރުން މިފަހަރު ބައިވެރިވެ އެވެ. މިއީ، އޭޑީކޭ އިން ބުނާ ގޮތުގައި، 2017 އިން ފެށިގެން ބާއްވަމުން އަންނަ ކޮންފަރެންސަށް ބޭރުގެ ޑޮކްޓަރުންގެ ސަމާލުކަން ވެސް ލިބޭކަމުގެ ހެއްކެކެވެ.\n5 ކޮމެންޓް, 88 ރިއެކްޝަންސް\nކޮންމައިބަދާގެ އޮޕަރޭޝަނެއް ލައިވްކުރާކައް.. ތިޔަތަނުން ޖެހެ 24 ހަޑިއިރުކުރީން ކިޔޫގަ ޖެހިގެން ހުރެ ފައިސާދައްކާ މެމޯނަގަން ޑޮކްޓަރަކައް ދައްކަން. މިއޮއްފަދަ ޒަމާނުގަ މެމޯއެއް އޮންލައިނކޮއް ޕޭކޮއްލައިގެން ހަދާލެވޭނެ ގޮތެއް ނުހުރޭ. ދެންގޮސް ބަލިމީހުންތައް ޖެހެނީ އެއްތަނަކައް ޖަމާވެގެން ތޮއްޖެހިގެން ތިބެ ފައިސާ ދައްކަންވެސް. މުހިންމު ކަންކަން ބަހައްޓާފަ އަދިވެސް މާކެޓިން ކުރެވޭތޯ ބަލާ. ބީލަމެއް ނެތި ރައްޔިތުންގެ ބިމުން ބޮޑެތި ފައިދާނަގަނަގާ ތިބޭ.\nމިގޮތަށް ލައިވް ކުރުމަށް ވުރެ ރަނގަޅު ވާނެ، ތަނުން ދެވޭ ޚިދުމަތް ރަނގަޅު ކުރިއްޔާ. އޮން ކޯލް ގައި ހުންނަ ޑަކްޓަރެއްވިއްޔާ ނާދެ. ތަނަށް ވަދެއްޖެއްޔާ ހަދަން ނުޖެހޭ އެތަށް ޓެސްޓެއް އެބަ ހެދޭ.\nވަރަށް އުފާޥެރި މަންޒަރެއް. ޚާއްސަކޮށް ލައިވްކުރެއްވިކަމީ އެތައް ހާސް ފިލާވަޅެއް ލިބުނުކަމެއް. އަދި ޤަބޫލުކުރަންޖެހޭ ޙަޤީޤަތަކީ މިއީ މި ދިވެހިފަސްގަނޑުގެ ޢިލްމީ ފޯރުންތެރިކަމަށް ހެދި ފޯދޭ އިންތިޒާމެކޭ. މިފަދަ ކޮްންފަރެންސްތައް ގިނައިން ހިންގުމަކީ ތަޢުލީމަށް ޝައުޤުވެރި ދަރިންނަށް މުހިންމުކަމެއް.\nވެރީ ޕްރައުޑް އޮފް ޔޫ ގާއިސް!\nއެންމެ އުފާވާނީ ހުސް ދިވެހިން މިކަން ކުރާ ދުވަހު. ގްޑް ޖޮބް ކީޕް ދަ ގުޑް ވޯކް!


މިއަދަކީ ކުލަބު ޔޫތު ސްތާރގެ 24 ވަނަ އަހަރީ ދުވަސް – Ungoofaaru\nބަނޑޭރިގަނޑު/ޚަބަރު/މިއަދަކީ ކުލަބު ޔޫތު ސްތާރގެ 24 ވަނަ އަހަރީ ދުވަސް\nމިއަދަކީ އުނގޫފާރުގެ2ވަނަ އަށް އެންމެ ގިނަ ދުވަސްވީ ޖަމިއްޔާ، ކުލަބު ޔޫތު ސްޓާރގެ 24 ވަނަ އަހަރީ ދުވަހެވެ. އެހެން ކަމުން މިއަދުގެ މުނާސްބަތުގައި އުފާގެ ފަރާތުން ކުލަބު ޔޫތު ސްޓާރ އަށް އަހަރީ ދުވަހުގެ ތަހުނިޔާއާ މުބާރިކުވާދީ ފޮނުވަމެވެ. އަދި ކުލަބު ޔޫތު ސްޓާރ އަށް ކުރިއެރުމާއި ފާގަތި މުސްތަޤުބަލެއް މިންވަރު ކުރުމަށް އެދި ދުޢާކުރަމެވެ.\nކުލަބު ޔޫތު ސްޓަރ އިން އުފާ ހިމެނޭ ގޮތުން އުނގޫފާރުގައި އުފެދިފައިވާ އަނެއް2ޖަމިއްޔާއާ އާ ވެސް ވަރަށް ޤާތުން މަސައްކަތް ކުރައްވާ އެކި ކަންކަމުގައި ދެއްވާ އެއްބާރުލުން ފާހަގަކޮށް އެކަމަށްޓަކައި އުފާގެ ފަރާތުން ޝުކުރު އަދާކުރަމެވެ.\n25 ޖޫން 1995 ގައި އުފެއްދި މި ޖަމިއްޔާ އުފެދުނީއްސުރެ އުނގޫފާރުގެ ކުރިއެރުމަށާއި، ކުޅިވަރަށާއި ތަޢުލީމަށާއި، އިޖުތިމާއީ ގޮތުންނާއި އަދި އެހެނިހެން ގޮތް ގޮތުން އަގު ނުކުރެވޭ ޚިދުމަތްތަކެއް އަންނަނީ ކުރަމުންނެވެ. 24 ވަނަ އަހަރު ފުރި ރިހި ޔޫބިލްއަކާ ދިމާއަށް މިސްރާބު ޖަހާއިރު އުނގޫފާރުގެ ތަރައްޤީގައި ކުލަބު ޔޫތު ސްތާރގެ ޙިއްސާ ވަރަށް ބޮޑެވެ.


Dhogu Bunegen Dharinge Moonah Hinithunvun Genaun ދޮގުބުނެގެން ދަރިންގެ މޫނަށް ހިނިތުންވުން ގެނައުން – Huvadhoo News Dhogu Bunegen Dharinge Moonah Hinithunvun Genaun Huvadhoo News\nދޮގުބުނެގެން ދަރިންގެ މޫނަށް ހިނިތުންވުން ގެނައުން\nދޮގުބުނެގެން ދަރިންގެ މޫނުމައްޗަށް ގެނެސްދޭ ހިނިތުންވުމަށްވުރެ، ތެދުއްބުނެގެން އެކުދިންގެ ލޮލުން ފައިބާ ކަރުނައިގެ ހެޔޮކަމާއި މާތްކަން ބޮޑެވެ.\nދަރިން ތަރުބިއްޔަތު ކުރުމުގައި، ކުދިން ހިތުގައި ނުޖައްސައި، ދެރަނުކުރުމުގެ ނިޔަތުގައި ބައެއް މައިންބަފައިންނަށް ކުދިން ކައިރީ ދޮގު ބުނެވޭކަމީ މިއަދު ދިވެހި މުޖުތަމަޢުން ފެންނަ ނުރަނގަޅު ސިފައެކެވެ. ދިވެހިންގެ ދިރިއުޅުމުގެ އާދަކާދަ އޮންނަގޮތުން، ވަރަށް ބޮޑަށް ފުދުންތެރި އާއިލާއެއް ނޫނީ، ދެމަފިރިން އެއްކޮށް ވަޒީފާ އަދާނުކޮށް ދިރިއުޅުމުގެ ޚަރަދުތައް ހަމަޖައްސާނުލެވެއެވެ. މިފަދަ ވަޒީފާ އަދާކުރާ މައިންބަފައިންނަށް ދަރިންނާއި އެކު ހޭދަކުރަންޖެހޭ ވަގުތު ބޮޑުތަނުން މަދުވުމުގެ ސަބަބުން، ކުދިންގެ ޝަކުވާތައް އިންތިހާއަށް ބޮޑުވެއެވެ. މިފަދަ ހާލަތްތަކުގައި އަހަރަމެންގެ ތެރެއިން ބައެއް މައިންބަފައިން ކޮންމެވެސް ދޮގެއް ހަދާލައިގެން ދަރިފުޅު ހިތްހަމަ ޖައްސާލައެވެ. ވަޒީފާގެ ކޮންމެވެސް ކަމެއްގެ ސަބަބުން ނުވަތަ ކޮންމެވެސް މުހިންމު އެހެން ކަމެއް އޮތުމުން ދަރިފުޅު ބޭނުންވާ ވަގުތު ނުދެވޭނެއޭ ބުނުން މައިންބަފައިންނަށް އެހާ ފަސޭހައެއް ނޫނެވެ. ދަރިފުޅު ހިތުގައި ޖައްސައި، ދަރިފުޅު ދެރަވެ، ލޮލުން ކަރުނަ ފައިބާ މަންޒަރު ބަލަން އެއްވެސް މަޔަކަށް ނުވަތަ ބަފަޔަކަށް ކެތް ނުވެއެވެ.\nދަރިފުޅު ދެރަކޮށްނުލުމަށް ނުވަތަ ހިތުގައި ޖެހިދާނެކަމަށް ވިސްނައި ދަރިފުޅުގެ ލޮލުން އޮހިރިދާނެ، ކަރުނަތިތްކެއްގެ ބިރަށް މާބޮޑުކަމަކަށް ނުހަދައި ދޮގުހެދުމަކީ ލޯބިވާ ދަރިފުޅުގެ ތަރުބިއްޔަތަށް ކިހާބޮޑު ނޭދެވޭ އަސަރެއް ކޮށްފާނެކަމެއްކަން ބައެއް މައިންބަފައިންނަށް ނުވިސްނެއެވެ. މިފަދަ ކުޑަކުޑަ އަމަލަކުންވެސް ލޯބިވާ ދަރިފުޅާށް ފޯރުކޮށްދެވެނީ ގޯސް މެސެޖެކެވެ. ދޮގު ހެދުމަކީ ހުރިހާ ގޯސް ކަމެއްގެ ފެށުމެވެ. ދޮގަކީ އެންމެހާ ނުބައިކަމަކަށް އަރައިގަތުމުގެ ތަޅުދަނޑިކަމަށް ވެފައިވެއެވެ. ނުބައި ކަންކަމަށް އަރައިގަންނަން ބޭނުންވާ ތަޅުދަނޑިއަށް ދޮގުވެފައިވާއިރު، މިތަޅުދަނޑި ގެންގުޅެން ލޯބިވާ ދަރިންނަށް ދަސްކޮށް ނުދޭށެވެ.\nއެހެންކަމުން ދޮގުހެދުމާމެދު ސަމާލުވުން މުހިންމެވެ. އެއީ މީހުން ހެއްވާލުމަށްޓަކައި ކަމުގައި ވިޔަސް، މަޖަލަކަށް ވިޔަސް ނުވަތަ އެނޫން ގޮތަކަށް ކަމުގައިވިޔަސްމެއެވެ. ހިޔާނާތް ތެރިކަމުގެ އެންމެ ކުޑަ މިންވަރަކީ ވެސް ދޮގެވެ! ދޮގުހެދުމަށް އާދަ ވެއްޖެމީހަކު ގިނަފަހަރަށް އެއަށް ވުރެ ބޮޑެތި ކުށް ތަކަށް ވެސް އަރައި ގަންނާކަށް ފަސްނުޖެހޭނެއެވެ. ރަސޫލުﷲ صلى الله عليه وسلم ޙަދީޘުން ސާބިތުވާ ގޮތުގައި ވާހަކަދައްކާއިރު މީހުން ހެއްވާލުމަށްޓަކައި ދޮގު ހަދާމީހާއަށް ހަލާކު ހުއްޓެވެ.\nދޮގު ހެދުމަކީ ހަމަ ހުރިހާ ކުދި، ބޮޑު އެންމެހާ ނުބައި ކަންކަމުގެ އަސްލެވެ. އަހަރުމެން ތެދު ބަހުން ވާހަކަ ދައްކަން އާދަކޮށް އެ ރީތި އާދަ އަހަރުމެންގެ ދަރިންނަށް ވެސް ދަސްކޮށް ދޭން ޖެހެއެވެ. ހެޔޮ މުޖުތަމައެއް ބިނާކުރުމަށްޓަކައެވެ. ދޮގުބުނެގެން ދަރިންގެ މޫނުމައްޗަށް ގެނެސްދޭ ހިނިތުންވުމަށްވުރެ، ތެދުއްބުނެގެން އެކުދިންގެ ލޮލުން ފައިބާ ކަރުނައިގެ ހެޔޮކަމާއި މާތްކަން މާ ބޮޑެވެ.


މަޤާމް : ސީނިއަރ ކައުންސިލަރ\nމަސައްކަތްކުރުމަށް ހަމަޖެހިފައިވާ ތަން: މުޙްޔިއްދީން ސްކޫލު، މާލެ\nޝަރުޠު: ސިވިލް ސަރވިސްގެ ޤަވާއިދުގައިވާގޮތުގެމަތިން ތިރީގައިމިވާ ޝަރުޠުތަކުން ޝަރުޠެއް ފުރިހަމަވުން.\n- މަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތާ ގުޅޭ ދާއިރާއެއްގައި4އަހަރު ދުވަހުގެ މަސައްކަތު ތަޖުރިބާ ލިބިފައިވުން. ނުވަތަ؛\n- މަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތާ ގުޅޭ ދާއިރާއެއްގައި2އަހަރު ދުވަހުގެ މަސައްކަތު ތަޖުރިބާ ލިބިފައިވުން. ނުވަތަ؛\n- މަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް6ގެ ސަނަދެއް ހާސިލުކޮށްފައިވުން.\nމަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް6ގެ ސަނަދެއް ހާސިލުކޮށްފައިވުމާއެކު، ގުޅުންހުރި ދާއިރާއަކުން ލެވެލް5ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން.\nސްކޫލުގެ ދަރިވަރުންނަށް ކައުންސިލިންގ ދިނުން.\nދަރިވަރުންގެ އަޚްލާޤީ މައްސަލަތައް ބަލައި، އަޅަންޖެހޭ ފިޔަވަޅުތައް، ވެރިންގެ އިރުޝާދާއެކު އެޅުން.\nދަރިވަރުންނާއި މުއައްޒަފުން ހޭލުންތެރިކުރުވުމުގެ ޕްރޮގްރާމްތައް ރާވައި ހިންގުން.\nސްކޫލުގައިތިބި އިތުރު/ޚާއްޞަ އެހީއަށް ބޭނުންވާ ދަރިވަރުންގެ ޒިންމާތައް ފުރިހަމައަށް ނަގައި، ތަކުރާރުކޮށް އަޚްލާޤީ މައްސަލަ ދިމާވާ ދަރިވަރުންގެ މައްސަލަތައް ބެލުމާއި، އެ ދަރިވަރުންގެ ރެކޯޑުތައް ބެލެހެއްޓުމަށް ފައިލްތައް ތައްޔާރުކޮށް، ޤަވައިދުން ބަލަހައްޓަމުން ގެންދިއުން.\nކުލާސްތަކަށްގޮސް އިތުރު އެހީއަށް ބޭނުންވާ ދަރިވަރުންގެ މަސައްކަތްތައް ކައިރިން ބަލައި، އެކަންތައްތައް ރެކޯޑުކުރުން.\nޖެހިގެން އަންނައަހަރުގެ މަސައްކަތަށް ބޭނުންވާ ބަޖެޓް ތައްޔާރުކޮށް ހުށަހެޅުން.\nސްކޫލުގައި ދަރިވަރުންނަށް އުނގެނޭނެ، މުވައްޒަފުންނަށް މަސައްކަތްކުރެވޭނެފަދަ ރައްކާތެރި ރަނގަޅު މާހައުލެއް ޤާއިމުކުރަން މެނޭޖްމަންޓާއެކު މަސައްކަތްކުރުން.\nސްކޫލްގެ ޞިއްޙީ ޕޮރޮގްރާމްތައް ހިންގުމުގައި އެހީތެރިވެދިނުން.\nކުދިން ބަލަހައްޓާނެ ގޮތާއި އެކުދިންނަށް ބޭނުންވާނެ އެހީތެރިކަމަކީ ކޮބައިކަން އަންގައިދޭނެފަދަ ވޯރްކޝޮޕްތައް ސުކޫލުގެ ޓީޗަރުންނަށާއި ބެލެނިވެރިންނަށް ރާވައި ހިންގައިދިނުން.\nގްރޭޑް 7،6ގެ ދަރިވަރުންނަށް ލައިފް ސްކިލް ޕްރޮގްރާމްތައް ކޯޑިނޭޓްކުރުން.\nއަމިއްލަ ނަފްސު ކުރިއަރުވަން/ހަރުދަނާކުރުމަށް މަސައްކަތްކުރުން.\nދަރިވަރުންނާބެހޭ ބޮޑެތި ކަންތައްތައް ނިންމުމުގައި ޕްރިންސިޕަލްގެ ލަފަޔާއި މަސްވަރާގެމަތިން ކަންތައްތައް ނިންމުން.\nވަޒީފާއާ ގުޅޭގޮތުން ކުރަންޖެހޭ އިދާރީ މަސައްކަތްތައްކުރުން.\n- މި މަޤާމަށް މީހަކު ހޮވުމަށް ބާއްވާ އިންޓަރވިއު އޮންނާނީ، 30 ޑިސެންބަރު 2014 ން7ޖަނަވަރީ 2015 އާ ދެމެދު މުޙްޔިއްދީން ސްކޫލުގައެވެ.\nމުއްދަތު ހަމަނުވާ އައިޑީ ކާޑުގެ ސާފު ފޮޓޯކޮޕީ (އަސްލާ އެއްގޮތްކަމަށް ރަސްމީ ފަރާތްތަކުން ނުވަތަ ޤާނޫނީ ވަކީލެއްގެ އޮފީހުން ތައްގަނޑު ޖަހާފައިވާ އަޞްލު)\n- ތަޖުރިބާގެ މުއްދަތު ގުނާނީ ސީވީގައި ބަޔާންކޮށްފައިވާ ތަންތާނގައި ވަޒީފާ އަދާކޮށްފައިވާކަމުގެ ރަސްމީ ލިޔުމެއް ހުށަހެޅުމުންނެވެ.\n- ވަޒީފާއަށް އެދޭފޯމު މިސްކޫލުގެ ކައުންޓަރުން ލިބެން ހުންނާނެއެވެ. އަދި www.muhyiddinschool.edu.mv އިން ޑައުންލޯޑް ކުރެވޭނެއެވެ.\nއިތުރުގަޑީގެ ފައިސާ: މި މަޤާމްތަކަށް އިތުރުގަޑީގައި މަސައްކަތްކުރަންޖެހޭނަމަ، ހަމަޖެހިފައި އޮންނަ އުސޫލެއްގެމަތިން އިތުރުގަޑީގެ ފައިސާ ލިބޭނެއެވެ.\nސުންގަޑި: 30 ޑިސެންބަރު 2014 ވާ ބުދަ ދުވަހުގެ 12:00 ގެ ކުރިން ބަޔާންކުރެވިފައިވާ ތަކެއްޗާއެކު މުޙްޔިއްދީން ސްކޫލަށް ހުށަހެޅުން އެދެމެވެ.\n- ޝަރުޠު ހަމަނުވާ އެޕްލިކޭޝަންތަކާއި، ހުށަހަޅަންޖެހޭ ތަކެތި ހަމައަށް ހުށަހަޅާފައި ނުހުންނަ އެޕްލިކޭޝަންތަކާއި، ފެކްސް މެދުވެރިކޮށް ފޮނުވާ އެޕްލިކޭޝަންތަކެއް ބަލައެއް ނުގަނެވޭނެއެވެ.\n- އިތުރު މަޢުލޫމާތު ހޯދުމަށް: ފޯނު: 3390635\nޕަބްލިޝްކުރި ގަޑި: 09:43\nސުންގަޑި: 30 ޑިސެންބަރު 2014 12:00


Amihlla Helicopter Eh Genaumuge Huhdha Akah Edhi Jabiru Ge Sitee Eh Minister Ah!\nއަމިއްލަ ހެލްކޮޕްޓަރެއް ގެނައުމުގެ ހުއްދައަކަށް އެދި ޖާބިރުގެ ސިޓީއެއް މިނިސްޓަރަށް!\nއަބްދުﷲ ޖާބިރު/ފޮޓޯ: ރައީސް އޮފީސް\nއަމިއްލަ ހެލްކޮޕްޓަރެއް ގެނައުމުގެ ހުއްދައަކަށް އެދި ޑީއާރްޕީގެ ލީޑަރު އަދި ކާށިދޫ ދާއިރާގެ މެންބަރު އަބްދުﷲ ޖާބިރު ޓްރާންސްޕޯޓު މިނިސްޓަރު އައިޝަތު ނަހުލާއަށް ސިޓީއެއް ފޮނުއްވައިފިއެވެ.\nއެ ސިޓީގައި ޖާބިރު ވަނީ އޭނާއަކީ ކާށިދޫ ދާއިރާގެ ރައްޔިތުންގެ މަޖިލީހުގެ މެންބަރުގެ އިތުރުން ވިޔަފާރިވެރިއެއް ކަމަށާއި އެހެންކަމުން އޭނާ އުޅެން ޖެހެނީ ވަރަށް އަވަދި ނެތި ކަމަށެވެ. އަދި ދާއިރާއަށް ވެސް އެތައް ދަތުރުތަކެއް ކުރަން ޖެހޭކަން ފާހަގަކުރައްވާ ޖާބިރުގެ ސިޓީގައި ވަނީ އެއީ ވަރަށް ގިނަ ވަގުތު ނަގާ ކަމެއް ކަމަށް ވިދާޅުވެފައެވެ. އެހެންކަމުން އެމަނިކުފާނު ވަނީ އަމިއްލަ ހެލްކޮޕްޓަރެއްގެ ބޭނުން ވަރަށް ބޮޑުވެފައިވާ ކަމަށާއި ހެލްކޮޕްޓަރެއް ގެނައުމުގެ ހުއްދަ އެމަނިކުފާނަށް ދެއްވުމަށް އެދިފައެވެ.\nޖާބިރަކީ ރައްޔިތުންގެ މަޖިލީހުގެ މެންބަރުންގެ ތެރެއިން ގިނަ ބައެއްގެ މަގުބޫލުކަން ހޯދާފައިވާ މެންބަރެކެވެ. ހާއްސަ ގޮތެއްގައި މަޖިލިސް އިންތިހާބުގެ ތެރޭގައި ގާފަރާއި ކާށިދޫ "ކޭބަލް ކާރަކުން" ގުޅާލާނެ ކަމަށް ވިދާޅުވުމަކީ ޖާބިރުގެ މަގުބޫލުކަން އިތުރުވެގެން ދިޔަ ކަމެކެވެ.\nނަމަވެސް އެކަމަކީ ކުރެވޭނެ ކަމެއް ނޫން ކަމަށް ވިދާޅުވެ ބައެއް ފަރާތްތަކުން ޖާބިރަށް ފާޑުކިޔުންތައް އަމާޒު ކުރަމުންދާތީ ޖާބިރު ވަނީ މިސާލެއްގެ ގޮތުގައި ޗައިނާ މޯލްޑިވްސް ފްރެންޑްޝިޕް ބްރިޖު ނަގާފައެވެ. އަދި ކުރީގެ ރައީސް އަބްދުﷲ ޔާމީން އެ މަޝްރޫއު ފައްޓާނެ ކަމާއި ބްރިޖު އަޅާނެ ކަމަށް ވިދާޅުވުމުން އެކަމަކީވެސް ނުވާނެ ކަމެއް ކަމަށް ގިނަބަޔަކު ބުނަމުން ދިޔަ ކަމަށް ޖާބިރު ވިދާޅުވިއެވެ.


Magaamun dhurukohfinama iguthisaadhu roolheynekamah Trump vidhaalhuvehje\nމަގާމުން ދުރުކޮށްފިނަމަ އިގުތިސާދު ރޫޅޭނެ ކަމަށް ޓްރަމްޕް ވިދާޅުވެއްޖެ\nއެމެރިކާގެ ރައީސް ޑޮނަލްޑް ޖޭ ޓްރަމްޕް.\nވޮޝިންގްޓަން (އޯގަސްޓް 23) - އިތުބާރުނެތްކަމަށް ފާސްކޮށް މަގާމުން ދުރުކޮށްފިނަމަ، އެމެރިކާގެ މާކެޓު ރޫޅި މުޅި އިގްތިސާދު ފުނޑުފުނޑުވާނެ ކަމުގެ އިންޒާރު ރައީސް ޑޮނަލްޑް ޓްރަމްޕް ދެއްވައިފި އެވެ.\nޓްރަމްޕް މިގޮތަށް ވިދާޅުވެފައިވަނީ، ރިޔާސީ އިންތިހާބަށް ނުފޫޒު ފޯރުވުމުގެ ގޮތުން ޓްރަމްޕާއެކު ނާޖާއިޒު ގުޅުން އޮތް ދެ އަންހެނަކަށް، އެ ވާހަކަ ނުދެއްކުމަށް ފައިސާދީފައިވާ ކަމަށް ޓްރަމްޕުގެ ކުރީގެ ވަކީލު ކޯޓުގައި އިއުތިރާފުވެފައިވަނިކޮށެވެ.\nއެމެރިކާގެ "ފޮކްސް އެންޑް ފްރެންޑްސް" އަށް ދެއްވި އިންޓަވިއު އެއްގައި، ޓްރަމްޕް ވިދާޅުވީ އޭނާ މަގާމުން ދުރުކޮށްފިނަމަ މާކެޓު ރޫޅި "ހުރިހާ އެންމެން ފަގީރުވާނެ" ކަމަށެވެ.\nއަދި ވަރަށް ރަނގަޅަށް ހިދުމަތްކޮށްދީ ބޮޑެތި ކުރިއެރުންތަކެއް ހޯދައިދީފައިވާ މީހަކު މަގާމުން ދުރުކުރުމުގެ ބޭނުމެއް ފެނިވަޑައިނުގަންނަވާކަމަށް ވެސް ޓްރަމްޕް ވިދާޅުވި އެވެ.\nޓްރަމްޕް ކާމިޔާބު ކުރެއްވި އިންތިހާބުގެ ކުރިން، ކެމްޕޭނު ފައިސާ ހަރަދު ކުރުމުގެ ގަވާއިދާ ހިލާފަށް، ފައިސާ ހަރަދުކޮށްފައިވާކަމަށް ޓްރަމްޕުގެ ކުޜިގެ ވަކީލު މައިކަލް ކޯހެން ވަނީ އެއްބަސްވެފަ އެވެ. އަދި އެކަން ކުރީ ސީދާ "ކެންޑިޑޭޓުގެ އެންގުމަށް" ކަމަށް ވެސް ކޯހެން ވަނީ ޓްރަމްޕްގެ ސީދާ ނަންފުޅު ބޭނުންނުކޮށް ކޯޓުގައި ބުނެފަ އެވެ.\nއަދަބު ލުއި ކޮށްދިނުމުގެ އެއްބަސްވުމެއްގެ ދަށުން، ކޯހެން 51، ވަނީ ޓެކްސްއާއި ބޭންކަށް މަކަރުހަދާ އޮޅުވާލުގެ ތަފާތުއަށް ދައުވާއަކަށް އިއުތިރާފުވެފަ އެވެ. އެ ދެ އަންހެނުންނަށް ދިން ފައިސާ ހަމަޖައްސާފައިވަނީ، ކެމްޕޭނު ދުވަސްވަރު، ފޭކު ބިލްތަކެއް ހުށަހަޅައިގެންކަމަށް ކޯހެން ވަނީ އެއްބަސްވެފަ އެވެ.\nކޯހެން މިގޮތަށް އިއުތިރާފުވެފައިވަނީ، ޓްރަމްޕުގެ ކެމްޕޭނު މެނޭޖަރު ޕޯލް މެނަފޯޓު ވެސް ޓެކްސަށް މަކަރުހެދި ކަމުގެ ކުށް ސާބިތުވާކަމަށް ކަނޑައެޅިތާ ކުޑަ ވަގުތުކޮޅެއް ފަހުންނެވެ.\nކޯހެންގެ އިއުތިރާފާއެކު، ޓްރަމްޕަށް ވެސް ދައުވާ ކުރުމަށް ޕްރޮސެކިއުޓަރުން ވަނީ ގޮވާލާފަ އެވެ. ނަމަވެސް، ރައީސްގެ މަގާމުގައި ހުންނެވިހާ ދުވަހަކު ޓްރަމްޕަށް ޖިނާއީ ދައުވާ ކުރުން ވަރަށް ނާދިރު ކަމަށް ގާނޫނީ ތަކުރިބާކާރުން ވަނީ ވިދާޅުވެފަ އެވެ.\nއެކަމާ ގުޅިގެން ކުރި ސުވާލަކަށް ޖަވާބު ދެއްވަމުން، ޓްރަމްޕް ވިދާޅުވީ އެ ދެ އަންހެނުންނަށް ދިން ފައިސާއަކީ އެއްވެސް ގަވާއިދަކާއި ހިލާފުވާގޮތަށް ދިން ފައިސާއެއް ނޫންކަމަށާއި، އެކަމަކީ އިންތިހާބަށް ނުފޫޒު ފޯރުވުމުގެ ގޮތުން ހިންގި އަމަލެއް ނޫން ކަމަށެވެ.\nއަދި ކޯހެންގެ ވާހަކަތަކަކީ އަދަބު ލުއި ކުރުމުގެ ގޮތުން ދެއްކި ހަގީގަތާއި ހިލާފު ވާހަކަތަކެއް ކަމަށް ވެސް ޓްރަމްޕް ވިދާޅުވި އެވެ.\nއިދިކޮޅު ޑިމޮކްރެޓިކް ޕާޓީން ޓްރަމްޕަށް އިތުބާރުނެތް ކަމަށް ފާސް ކޮށްފިނަމަ، ޓްރަމްޕް މަގާމުން ދުރުކުރެވޭނެ އެވެ. ނަމަވެސް. އެކަމަށްޓަކައި، ނޮވެމްބަރު މަހު އޮންނަ މިޑް ޓާމް އިންތިހާބުގައި ކޮންގްރެސްގެ މެޖޯރިޓީ ހޯދިގެންނެވެ. އެވަރުންވެސް، އިތުބާރުނެތް ކަމަށް ފާސްކުރަން، ޓްރަމްޕްގެ ރިޕަބްލިކަން ޕާޓީގެ ބައެއް މެމްބަރުންގެ ސަޕޯޓު ބޭނުންވާނެ އެވެ.\nކޯހެނަށް ހުކުމް ކުރުމުގެ ޝަރީއަތް ތާވަލު ކުރެވިފައިވަނީ ޑިސެމްބަރު 12 ދުވަހަށެވެ. އޭނާ މިހާރު 500،000 އެމެރިކާ ޑޮލަރު ދެއްކުމަށްފަހު ކަފާލާތުގެ ދަށުން ދޫކޮށްލާފަ އެވެ.


އަހަރެންގެ ހިތް ވަރަށް ހަރު، ޙައްލަކީ ކޮބާ؟ – ﷲ ގެ ޛިކުރު ގިނައިން ކުރުން2– Ilm\nއަހަރެންގެ ހިތް ވަރަށް ހަރު، ޙައްލަކީ ކޮބާ؟ – ﷲ ގެ ޛިކުރު ގިނައިން ކުރުން 2\nހިތްހަރުކަން ފިލުވުމަށް އެންމެ ފައިދާ ހުރި ސަބަބުތަކުގެ ތެރޭގައި އަންނަނިވި ސަބަބުތައް ހިމެނެއެވެ.\nﷲ ގެ ޛިކުރު ގިނައިން ކުރުން\nޛިކުރުކުރުމަކީ އުފާ ފާގަތިކަމާއި ރިޒްޤާއި ހައިބަތު ގެނުވައިދޭ ކަމެކެވެ. އަދި އޭގެ ސަބަބުން ﷲ ތަޢާލާ ބައްލަވާ ވޮޑިގެންވާކަން ހިތް މައްޗަށް ގެނެވެއެވެ. އަދި އެއިލާހަށް ގިނައިން އަޅުކަންކުރެވި ރުޖޫޢަވެވި ކުއްތަންވެއެވެ. އަދި އެއީ އެއިލާހުގެ ޢަޛާބުން ނަޖާވެވޭކަމެކެވެ. މަކްޙޫލު ވިދާޅުވިއެވެ. ﷲ ގެ މަތިން ހަނދުމަކުރުމަކީ ބޭހެކެވެ. އަދި މީސްތަކުންގެ މަތިން ހަނދުމަކުރުމަކީ ބައްޔެކެވެ.\nއަލްޙަސަނުލް ބަޞްރީގެ އަރިހަށް މީހަކު އައިސް ދެންނެވިއެވެ. “އަހަރެންގެ ހިތްހަރުކަމުން އެކަމުގެ ޝަކުވާ ދަންނަވަމެވެ.” އެކަލޭގެފާނު ވިދާޅުވިއެވެ. ﷲ ގެ ޛިކުރުކުރުމުން އެ މަޑުމޮޅިކުރާށެވެ. ޛިކުރުކުރުމުގެ ސަބަބުން ދަރަޖަ އުފުލި، ފާފަ ފުހެވި، އާފާތްތަކުން އެއްކިބާވެ، ބޮޑެތި އުނދަގޫތައް ފިލައި، މުޞީބާތްތައް ލުއިވެ، މޭ ތަނަވަސްވެ އަދި ހިތަށް ހަމަޖެހުން ލިބިގެންދެއެވެ.\n﴿أَلَا بِذِكْرِ اللَّـهِ تَطْمَئِنُّ الْقُلُوبُ﴾ [سورة الرعد ٢٨]\nމާނައީ: ” އެއުރެންނީ، އީމާންވި މީހުންނެވެ. އަދި ﷲ ހަނދުމަކުރުމުން، އެއުރެންގެ ހިތްތައް ހަމަޖެހޭ މީހުންނެވެ. ހިތްތައް ހަމަޖެހެނީ، ﷲ ހަނދުމަކުރުމުން ނޫންހެއްޔެވެ؟” އަދި ނަބިއްޔާ صلى الله عليه وسلمގެ އަރިހުން ވަޞިއްޔަތެއް ކޮށްދެއްވުމަށް އެދިލެއްވި ޞަޙާބީއަށް އެކަލޭގެފާނު އެކަމަށް ވަޞިއްޔަތްކުރެއްވިއެވެ.\n((لَا يَزَالُ لِسَانُكَ رَطْبًا مِنْ ذِكْرِ اللهِ)) [رواه الترمذي] މާނައީ: ” ﷲ ހަނދުމަކޮށް ޛިކުރުކުރުމުގައި ތިބާގެ ދޫ ތެތްކޮށް ބަހައްޓާށެވެ. (އެބަހީ: ވީހާވެސް ގިނައިން އެއިލާހުގެ ޒިކުރުކުރާށެވެ.)”\nﷲ ގެ ޛިކުރުކުރުމުން ހިތްތަކަށް ދިރުން ލިބެއެވެ. ނަބިއްޔާ صلى الله عليه وسلمގ ޙަދީޘްކުރެއްވިއެވެ.\n“((مَثَلُ الَّذِي يَذْكُرُ رَبَّهُ وَالَّذِي لاَ يَذْكُرُ رَبَّهُ، مَثَلُ الحَيِّ وَالمَيِّتِ)) [متفق عليه” މާނައީ: “އެމީހެއްގެ ރައްބުގެ ޛިކުރު ކުރާ މީހަކާ، އެއިލާހުގެ ޛިކުރު ނުކުރާ މީހެއްގެ މިޘާލަކީ ދިރިހުރި މީހަކާ މަރުވެފައިވާ މީހެއްގެ މިޘާލެވެ.” ﷲ ތަޢާލާގެ މަތިވެރިކަން އެނގިއްޖެމީހަކު، އެއިލާހުގެ ޛިކުރު ގިނައިން ކުރާނެއެވެ. އަދި ގިނައިން ޛިކުރުކުރުމަކީ ﷲ އާ އޮންނަ ގުޅުމުގައި ތެދުވެރިކަމުގެ ޢަލާމާތެކެވެ.


Qasim Nasheed ah: Furifai huri ehcheh gudugudeh naalhaane\nގާސިމް ނަޝިދަށް: ފުރިފައި ހުރި އެެއްޗެއް ގުޑުގުޑެއް ނާޅާނެ\nގާސިމް އިބްރާހިމް: ނަޝީދަށް ރައްދު ދެއްވެވި\nފުރިފައިހުރި އެއްޗެއް ގުޑުގުޑެއް ނާޅާނެ ކަމަށާއި، "މަޖިލީހުގެ ހަ ގޮނޑި ލިބޭނީ އެމްޑީޕީއަށް ކަމަށްވެސް ވެދާނެ" ކަަމަށް ސަރުކާރު ހިންގާ ކޯލިޝަންގެ އެއް ލީޑަރު އަދި ރައްޔިތުންގެ މަޖިލީހުގެ ރައީސް ގާސިމް އިބްރާހިމް ވިދާޅުވެއްޖެ އެވެ.\nގާސިމް މިހެން ވިދާޅުވީ އެމްޑީޕީގެ ރައީސް އަދި ކުރީގެ ރައީސް މުހައްމަދު ނަޝީދު އެމްޑީޕީގެ ހުޅުމާލެ ދާއިރާގެ ކެންޑިޑޭޓް އަލީ ނިޔާޒްގެ ކެމްޕެއިން ޖަލްސާގައި ރޭ ދެއްކެވި ވާހަކަފުޅަށް ރައްދު ދެއްވަމުންނެވެ. ނަޝީދު ރޭ ވިދާޅުވީ، ވީ ވައުދުތަކާއި ދެކޮޅު ހަދާނަމަ އެހެން ކަންކަމާމެދު ވެސް ޝައްކު އުފެދޭ ކަމަށާއި، މިހާރު ފެންނަމުންދާ މަންޒަރުތަކުން އެމްޑީޕީއަށް މެޖޯރިޓީ ނުލިބިއްޖެނަމަ ވައުދުތައް ފުއްދިގެންދާ މަންޒަރު ނުފެންނާނެ ކަމަށެވެ. އަދި ވިދާޅުވީ ޖުމްހޫރީ ޕާޓީގެ ލީޑަރު ގާސިމް އިބްރާހީމް ވަޑައިގަންނަވަނީ ކުރީގެ ރައީސް އަބްދުﷲ ޔާމީނާއެކު އިއްތިހާދެއް ވެވަޑައިގެން އެ ދެޕާޓީގެ މެންބަރުން މަޖިލީހަށް ހޮއްވަވަން މަސައްކަތް ކުރަން ކަމަށެވެ.\n"ވަޑައިގަންނަވާ އަޅުގަނޑުމެންނަށް އެނގޭ ނުހޮވޭނެކަން، ޕީޕީއެމާއެކުގައި އިއްތިހާދެއް ވެގެން ރަނގަޅު ހަ ގޮނޑި މި 87 ގޮނޑީގެ ތެރެއިން ނުނެގޭނެ،" ނަޝީދު ވިދާޅުވެފައިވެ އެވެ.\nނަޝީދުގެ ވާހަކަތަކަށް ގާސިމް ރައްދު ދެއްވީ އދ. ދިގުރަށުގައި ކުރީގެ ޑިފެންސް މިނިސްޓަރު ކާނަލް ނާޒިމްގެ ކެމްޕެއިން ޖަލްސާއެއްގައި މިއަދު އެވެ. ގާސިމް ވެސް ވިދާޅުވީ ރައީސް ޔާމީނާއި ގުޅިގެން އެމަނިކުފާނަށް ކާމިޔާބު ކުރެއްވޭނީ6ގޮނޑި ކަމަށް ރައީސް ނަޝީދު ވިދާޅުވެފައިވާ ކަމަށާއި އެކަމަކު "އެއާ ދޭތެރޭ އެއްޗެއް ދަންނަވާކަށް ނެތީން" ކަމަށެވެ.\n"ރައްޔިތުން ނިންމީމާ ނަތީޖާ އިނގޭނެތާ ދެއްތޯ. ހައެއް ތޯ، ތިނެއްތޯ ދޭކަށް ވެސް ވެދާނެ. އަޅުގަނޑުވެސް ނޮހޮވި ހިނގައިދާނެ. ސުމަކަށްވެސް ވެދާނެ ދެއްތޯ. އެކަމު އެހިސާބުންތާ އެކަން އިނގޭނީ! އެކަމަކު މިއަދު އަޅުގަނޑަށް ހީވާ އެއްޗެއް ވަރަށް ޔަގީން ކުރެވޭ އެއްޗެއް ދަންނަވާލަފާނަން. ފުރިފައި ހުންނަ އެއްޗެއް ގުޑުގުޑެއް ނާޅާނެ! އެފާޑަށް އެ ވިދާޅުވަނީ ޔަގީންކަން ނެތީމަ! އެމްޑީޕީހެން ހީވަނީ ހަ ގޮނޑި ހޯދާނީ... އަޅުގަނޑު އެމްޑީޕީއާ ދިމާލަށް އެއްޗެއް ބުނާކަށެއްނޫން" ގާސިމް ވިދާޅުވި އެވެ.\nގާސިމް ވިދާޅުވީ މަޖިލީހަށް ހޮވާނެ ބަޔަކާއި ނޮހޮވާނެ ބަޔަކު ނިންމާނީ ރައްޔިތުން ކަމަށާއި، އެއީ ރައްޔިތުންގެ މަސްސޫލިއްޔަތެއް ކަމަށެވެ. ރައްޔިތުން ގޮތެއް ނިންމީމާ އެ ނަތީޖާ ފުރިހަމަޔަށް ގަބޫލު ކުރަން ޖެހޭނެ ކަމަށެވެ.


Dhiraagu TV in UFC ge Match thah Live kuranee\nދިވެހިންގެ މެދުގައި މަގުބޫލުކަން ހޯދާފައިވާ އަލްޓިމެޓް ފައިޓިން ޗެމްޕިއަންޝިޕް (ޔޫއެފްސީ) ގެ މެޗުތައް ދިރާގު ޓީވީން ލައިވްކުރަން ދިރާގުން ނިންމައިފި އެވެ.\nޔޫއެފްސީގެ މެޗުތަކުގެ ތާވަލާއި އިތުރު ލައިވް އިވެންޓުތައް އޮންނަ ގަޑިތައް ދިރާގުގެ ސޯޝަލް މީޑިއާ ވަސީލަތްތަކުން މިހާރު ބަލާލެވޭނެއެވެ. އެގޮތުން މެޗުތައް ވަގުތުން ދައްކާ ޗެނަލްތަކުގެ ތެރޭގައި ސޮނީ ޓެން2އެޗްޑީ އާއި ސޮނީ ޓެން3އެޗްޑީ އަދި ސޮނީ ސިކްސް އެޗްޑީ ހިމެނެ އެވެ.\nމި މުބާރާތުގެ ފުރަތަމަ މެޗު އޮންނާނީ މާދަމާ ހެނދުނު 7:00 ގަ އެވެ.\nމި މެޗުތައް ބަލަން ބޭނުންވާ ފަރާތްތަކަށް ދިރާގު ޓީވީ މެދުވެރިކޮށް ޓީވީން ނުވަތަ ފޯނުންވެސް މެޗުތައް ބަލާލެވޭނެ އެވެ.


Beyrah Nikuthumuge Furusathu Luibunas Rakkaatheri Kamuge Fiyavalhuthah Elhumah Ilthimaaskoffi – adduLIVE\nLast Updated: August 15, 18:30\nބޭރަށް ނިކުތުމުގެ ފުރުސަތު ލިބުނަސް ރައްކާތެރިކަމުގެ ފިޔަވަޅުތައް އެޅުމަށް އިލްތިމާސްކޮށްފި\nAug 01, 2020, 13:32 މުހައްމަދު އައިމަން\nޖެންޑާ މިނިސްޓަރު އައިޝަތު މުހައްމަދު ދީދީ - ފޮޓޯ: މިހާރު\nއީދުގެ އުފާ ފާޅުކުރުމަށް ގެއިން ބޭރަށް ނިކުތުމުގެ ފުރުސަތު ލިބުނު ކަމުގައިވީ ނަމަވެސް ކޮވިޑް19 އިން ރައްކާތެރިވުމަށް އަޅަންޖެހޭ ފިޔަވަޅުތައް އެޅުމަށް ކުޑަކުދިންނާއި ބެލެނެވެރިންގެ ކިބައިން ޖެންޑާ މިނިސްޓަރު އައިޝަތު މުހައްމަދު ދީދީ އިލްތިމާސް ކުރައްވައިފިއެވެ.\nޖެންޑާ މިނިސްޓްރީގެ ޓްވީޓާގައި އާއްމުކޮށްފައިވާ މިނިސްޓަރުގެ ވީޑިއޯ މެސެޖެއްގައި މިނިސްޓަރު ވިދާޅުވީ ނިމިދިޔަ ފިތުރު އީދު ހުރިހާ ކުޑަ ކުދިންނާއި އުމުރުން ދުވަސްވީ ފަރާތްތައް ހޭދަ ކުރަން ޖެހުނީ ގޭގައި ކަމަށެވެ. ނަމަވެސް އަޟްހާ އީދުގެ އުފާ އެންމެ އެދެވޭ ގޮތުގައި ފާހަގަ ނުކުރެވުނު ނަމަވެސް ބޭރަށް ނިކުމެލުމުގެ ކުޑަ ފުރުސަތެއް ލިބިފައިވާ ކަމަށް އެކަމަނާ ވިދާޅުވިއެވެ.\nއަދި ވިދާޅުވީ ބޭރަށް ނިކުމެ އުޅޭ އިރުގައިވެސް ބަލިން ރައްކާތެރިވުމަށް އަޅަންޖެހޭ ފިޔަވަޅުތަކަށް ސަމާލުކަން ދިނުމަށް އިލްތިމާސް ކުރައްވާ ކަމަށެވެ. އެގޮތުން ތިން ފޫޓުގެ ދުރުމިން ބެހެއްޓުމަށާއި މާސްކު އެޅުމަށާއި އަދި ސާފުތާހިރުކަމަށް އަބަދުވެސް ސަމާލުކަން ދިނުމަށް މިނިސްޓަރު ވަނީ އިލްތިމާސްކުރައްވާފައެވެ.\nޖެންޑާ މިނިސްޓްރީން އަންނަނީ ރަށްރަށުގައި ހުންނަ އެ މިނިސްޓްރީގެ މަރުކަޒުތަކުގައި ރައްކާތެރިކަމުގެ ފިޔަވަޅުތައް އަޅައިގެން އީދުގެ އުފާ ފާހަގަކުރަމުންނެވެ.


SunOnline: އެހެން މީހަކަށް ދޭން އުޅުނު ހަމަލާއެއް އަމާޒުވީ ބޮބީއަށް: ފުލުހުން\nއެހެން މީހަކަށް ދޭން އުޅުނު ހަމަލާއެއް އަމާޒުވީ ބޮބީއަށް: ފުލުހުން\nއާމިނަތު ނިޔާޒާ 26 Mar 2012, 17:06\nމިދިޔަ ފެބްރުއަރީ މަހު ފިނޭންސް މިނިސްޓްރީ ކައިރިން ގުރޫޕަކުން ހަމަލާދީ ޒަޚަމްކޮށްލުމާ ގުޅިގެންމަރުވި ޒުވާނާ އަށް އެ ގުރޫޕުން ހަމަލަދީފައި ވަނީ އޮޅިގެން ކަމަށް، ފުލުހުން ބުނެފި އެވެ.\nފެބުރުއަރީ 19 ވަނަ ދުވަހުގެ ރޭ ދިން އެ ހަމަލާގައި މަރުވެފައި ވަނީ ގ. ވޭރު، އަބްދުލްމުހީތު (ބޮބީ)، 21 އެވެ.\nއެ މައްސަލައިގައި ނޫސްވެރިންނަށް މައުލޫމާތު ދެއްވަމުން އިންސްޕެކްޓާ އޮފް ޕޮލިސް އަބުދުﷲ ޝަތީހް މިއަދު ވިދާޅުވީ އެރޭގެ ހަމަލާއަކީ މުހީތަށް އަމާޒުކޮށްގެން ދީފައިވާ ހަމަލައެއް ނޫން ކަމަށެވެ. އަދި މުހީތަށް ހަމަލަދިން މީހުން އެ ރޭ އިތުރު މީހަކަށް ހަމަލާދޭން މަސައްކަތް ކޮށްފައިވާ ކަމަށް ވެސް ޝަތީހް ވިދާޅުވި އެވެ.\n"އަބުދުލް މުހީތަކީ މީގެ ކުރިން އެއްވެސް މައްސަލައެއްގައި ފުލުސް އޮފީހަށް ގެނެސްފައިވާ ކުއްޖެއް ނޫން. ހަމަ އެހެންމެ އޭނާއަކީ މާލޭތެރޭ ކުށްކުރާ އެއްވެސް ގޭންގަކަށް ނިސްބަތްވާ ކުއްޖެއް ނޫން. އަޚްލާގު ރަނގަޅު ޒިންމާދާރު ވަޒީފާއެއްގައި އުޅޭ ކުއްޖެއްކަން ފާހަގަ ވެފައި ވަނީ،" ޝަތީހު ވިދާޅުވި އެވެ.\nމުހީތުގެ މަރުގެ މައްސަލަ އާ ގުޅިގެން މިހާތަނަށް ހަ މީހަކު ހައްޔަރުކޮށްފައިވާ އިރު، އެ މައްސަލާގައި ތުހުމަތު ކުރާ އިތުރު ތިން މީހަކު އަދިވެސް އަންނަނީ ހޯދަމުން ނެވެ. ނަމަވެސް ހައްޔަރުގައި މިވަގުތު ތިބި އެއްވެސް މީހެއްގެ މައުލޫމާތެއް ފުލުހުން އާންމެއް ނުކުރެ އެވެ. ފުލުހުން ބުނީ ހައްޔަރުކޮށްފައި ތިބި ހަ މީހުންގެ މައްޗަށް ވެސް އެކަށީގެންވާ ވަރަށް ހެކި ލިބިފައިވާ ކަމަށެވެ.\nޝަތީހް ވިދާޅުވީ މިހާރު ހައްޔަރުކޮށްފައި ތިބި ހަ މީހުންގެ ތެރޭ 18 އަހަރުން ދަށުގެ ދެ ކުއްޖަކު ހިމެނޭ ކަމަށާއި އެ އެންމެންނަކީ ވެސް މާރާމާރީ އާއި ކުށުގެ ރެކޯޑް އޮންނަ ބައެއް ކަމަށެވެ.\nފިނޭންސް މިނިސްޓްރީ ކުރިމަތީގައި، ކޮޅުބެދިފައި އޮތް ގޯޅިގަނޑުގެ ތެރޭގައި ދިން އެހަމަލާގައި މުހީތުގެ ހަށިގަނޑުގެ ނުވަ ތަނަކަށް ހަމަލަދީ ވަނީ ޒަޚަމްކޮށްލާފަ އެވެ.\nމުހީތު މަރުވެފައި ވަނީ އެ އަނިޔާތަކަށް އައިޖީއެމްއެޗްގައި ފަރުވާ ދެމުންދަނިކޮށް ފަތިހު 4:40 ހާއިރު އެވެ.\nމުހީތަށް ހަމަލާދިން ރޭ މާލޭ ހިޔާ ސަރަހައްދުންސައިކަލެއްގައި ދިޔަ ބަޔަކު ބިދޭސީއަކަށް ތޫނު އެއްޗަކުން ހަމަލާދީ ވަނީ ޒަޚަމްކޮށްލާފަ އެވެ. އަދި ހަމަ އެރޭ ވަނީ މާލޭ ދަނާލުކައިރިން 43 އަހަރުގެ ފިރިހެނަކަށް ހަމަލާދީ އުމުރުން 17 އަހަރުގެ ކުއްޖަކަށް ވެސް ހަމަލާދިފަ އެވެ.\nANiyaza އާމިނަތު ނިޔާޒާ


SunOnline: Bidheyseen ge rulhi falhaigen dhiyaee keh nuvegen, Goiyhusveemai!\nބިދޭސީން ރުޅިފަޅައިގެން ދިޔައީ ކެތް ނުވެގެން، ގޮތް ހުސްވުމުން\nއަހްމަދުﷲ އަބްދުލްހާދީ 13 Jul 2020, 14:55\nޖުލައި 13، 2020: ހުޅުމާލޭގައި އައިލެންޑް އެކްސްޕާޓް ކުންފުނީގެ ބިދޭސީން ކުރި މުޒާހަރާއެއް. -- (ސަން ފޮޓޯ/ އަހުމަދުﷲ އަބްދުލްހާދީ)\nމީގެ ހަފްތާއެެއްހާ ދުވަސްކުރިން ވެސް އޮތީ މުޒާހަރާގެ އިންޒާރެއް ދީފަ އެވެ. ހަފްތާއެއް ތެރޭގައި މުސާރައިގެ ކަންކަން ހަމަނުޖައްސައިފިނަމަ އަނެއްކާވެސް މުޒާހަރާއަށް ނިކުންނާނެކަމަށެވެ.\nމީގެ ހަފްތާއެއްހާ ދުވަސް ކުރިން ހުޅުމާލޭގައި މުޒާހަރާކުރި ބިދޭސީންގެ ތެރެއިން ބައެއް ފަރާތްތަކާއި "ސަން" ގެ ނޫސްވެރިންނާ ދެމެދު ދެކެވުނު ވާހަކަތަކުން އެނގުނީ މިކަމެވެ. ޖުލައި ހަ ވަނަ ދުވަހު ކުރި މުޒާހަރާ ނިންމާލީ ހަމަނުޖެހުމެއް ނުހިންގަ އެވެ.\nއެހެންނަމަވެސް ހަފްތާއެއް ފާއިތުވެދިޔަައިރު ވެސް މުސާރައިގެ ކަންކަން އެމީހުންނަށް ވަޒީފާދިން އައިލެންޑް އެކްސްޕާޓް ކުންފުންޏަށް ހައްލުނުވުމުގެ ސަބަބުން އަނެއްކާ ވެސް މިއަދު އެމީހުން ވަނީ މުޒާހަރާކޮށްފަ އެވެ.\n"ބޭނުމީ ހަމަނުޖެހުން ހިންގައިގެންވެސް ރަށަށް ދާން"\nހެނދުނު 9:00 ޖަހާކަންހާއިރު އައިލެންޑް އެކްސްޕާޓްގެ ބިދޭސީން ފެށި މުޒާހަރާ ފުލުހުންނަށް ކޮންޓްރޯލްކުރެވުނީ 10:30-11 ޖަހާކަންހާއިރު އެވެ.\nޖުލައި 13، 2020: ހުޅުމާލޭގައި އައިލެންޑް އެކްސްޕާޓް ކުންފުނީގެ ބިދޭސީން ކުރިޔަށްގެންދިޔަ މުޒާހަރާއެއް -- (ސަން ފޮޓޯ/ އަހުމަދުﷲ އަބްދުލްހާދީ)\nމުޒާހަރާ ކޮންޓްރޯލްކުރި އިރު، ފުލުހުންގެ ބައެއް ފަރާތްތަކަށް އަނިޔާ ލިބި ވެހިކަލްތަކަށްވެސް ވަނީ ބޮޑެތި ގެއްލުންތަކެއްވެފަ އެވެ.\nއެހެންނަމަވެސް މުޒާހަރާގެ ބައެއް ބައިވެރިން ބުނިގޮތުގައި އެންމެ ފުރަތަމަ ހަމަލާދޭން ފެށީ އެމީހުންނެއް ނޫނެވެ.\n"އަހަރެމެން ފުރަތަމަ ފައިޓު (ތަޅާފޮޅާ) ނުކުރަނީ. އެކަމު އެތާ ސައިކަލް މަތީ ތިބި ދިވެހި މީހުން އެއްޗިހި އުކަނީމަ ދެން މި މީހުން އެއްޗިހި އުކަނީ." މުޒާހަރާގެ ބައިވެރިޔަކު ބުންޏެވެ.\nޖުލައި 13، 2020: އައިލެންޑް އެކްސްޕާޓް ކުންފުނީގެ ބިދޭސީން ހުޅުމާލޭގައި ކުރި މުޒާހަރާގެ -- (ސަން ފޮޓޯ/ އަހުމަދުﷲ އަބްދުލްހާދީ)\nމުޒާހަރާގައި ބައިވެރިނުވާ އައިލެންޑް އެކްސްޕާޓް ކުންފުނީގެ އެހެން ބިދޭސީއަކާއި އެ ސަރަހައްދުން ވާހަކަދައްކާލުމުން އޭނާ ބުނީ މިހާރު މުޒާހަރާކުރާ މީހުން ބޭނުންވަނީ ހަމަނުޖެހުން ހިންގައިގެންވެސް އެނބުރި ރަށަށް ދާށެވެ.\n"މިހާރު ދެން މުސާރަ ނުލިބެނީ، ދެން މިކޮޅު މަސައްކަތްކުރުން ބޭކާރު. ދެން ރަށަށް ދެވެނީމިހެން ވައިލެންޓްވީމަ. ޑީޕޯޓުކުރަނީނު؟ ހައްޔަރުކުރަނީމަ؟" އޭނާ ސުވާލުކޮށްލި އެވެ.\nއެމީހާ ބުނިގޮތުގައި މުސާރަ ނުދެވޭއިރު އެމީހުންގެ ކުންފުނިން އެމީހުން ރަށަށް ފޮނުވަންވެސް މަސައްކަތެއް ނުކުރެ އެވެ.\nބައެއްގެ އަމަލުތަކުން ހުރިހާ ބިދޭސީންނަށް ބިރު\nމިއީ ވަކި ބައެއްގެ އަމަލުތަކާއި ވިސްނުން ހުރި ގޮތްކަމަށް ކިޔައިދެމުން އޭނާ ބުނީ އެގޮތަށް އެމީހުން ކަންތައް ކުރަނީ އިތުރަށް ހަދާނެ ގޮތް ހުސްވުމުން ކަމަށެވެ.\nޖުލައި 13، 2020: ހުޅުމާލޭގައި އައިލެންޑް އެކްްސްޕާޓް ކުންފުނިން ކުރި މުޒާހަރާ -- (ސަން ފޮޓޯ/ އަހުމަދުﷲ އަބްދުލްހާދީ)\nއައިލެންޑް އެކްސްޕާޓް ކުންފުނިން މިދިޔަ ހަފްތާގެ މުޒާހަރާއަށްފަހު ކޮންމެ ބިދޭސީއަކަށް 1،600 ރުފިޔާ ވަނީ ދީފަ އެވެ.\nޖެނުއަރީ މަހުން ފެށިގެން މުސާރަ ނުދީ އޮތުމަށްފަހު މީހަކަށް 1،600 ރުފިޔާ ދިނުމަކުން ނުފުދޭކަމަށް އޭނާ ބުންޏެވެ.\n"މަންމަ، ބައްޕަ ހުންނަނީނު ރަށުގައި،؟ އެމީހުން ލާރި ބޭނުންވަނީ. އެކަމު މިހެން ފައިޓުކުރީމަ ހުރިހާ ދިވެހިން ބަންގްލަދޭޝް މީހުން ދެކެ ރުޅި އަންނަނީ. އަހަރެން ފައިޓު ނުކުރަނީ" އެެމީހާ ކިޔައިދިނެވެ.\nއެ ކުންފުނީގެ ގާތްގަނޑަކަށް 50-100 އެއްހާ ބިދޭސީން މިއަދު މުޒާހަރާކުރިއިރު 300 އެއްހާ މީހުން އަމިއްލައަށް ވަޒީފާއިން ވަކިވެފައިވާކަމަށްވެސް ސަން އަށް ވަނީ މީގެ ކުރިން މައުލޫމާތު ލިބިފައެވެ.\nމިއަދުގެ މުޒާހަރާގެ ތެރެއިން 40 މީހުން ފުލުހުން ހައްޔަރުކުރިއިރު އެ ކުންފުނީގެ އަދި މުޒާހަރާއަށް ނުނިކުންނަ އެތައް ބިދޭސީނެއްވެސް އެބަ ތިއްބެވެ.\nއެމީހުންގެ އޮތް އެންމެ ބޮޑު ނުތަނަވަސްކަމަކީ ބައެއް އަމަލުތަކުގެ ސަބަބުން ދިވެހިންގެ ރުޅިވެރިކަން ހުރިހާ ބިދޭސީންނަށް އަމާޒުވެދާނެތީ އެވެ.\nއައިލެންޑް އެކްސްޕާޓް ކުންފުނިން ވަނީ މީގެ ދުވަސްކޮޅެއް ކުރިން ބިދޭސީންނަށް މުސާރަ ދޭން ފަށާފައިވާކަމަށް ބުނެފަ އެވެ.\nއެހެންނަމަވެސް އޭގެ ފަހުން ބިދޭސީންނާއި ވާހަކަދައްކާލުމުން އެނގިގެންދިޔައީ އެ ކުންފުނިން ކޮންމެ ބިދޭސީއަކަށްވެސް ދިނީ 1،600 ރުފިޔާކަމަށެވެ.\nމިއީ ޖެނުއަރީ މަހުން ފެށިގެން މުސާރަ ނުދީ ބޭތިއްބުމަށްފަހު މި މަހު ދިން ފައިސާގެ އަދަދެވެ.\nމިއަދުގެ މުޒާހަރާގެ މައްސަލައިގައިވެސް ކުންފުނީގެ ބަހެއް ހޯދުމަށް ކުރި މަސައްކަތުން ބަހެއް ލިބޭ ގޮތް ވަނީ ނުވެފަ އެވެ.


SunOnline: Gaumee Tennis Championship ge Sponsor akah BML\nމުހައްމަދު މުޒައްޔިން ނާޒިމް 17 Sep 2019, 22:53\nގައުމީ ޓެނިސް ޗެމްޕިއަންޝިޕްގެ ސްޕޮންސަރަކަށް، ބޭންކް އޮފް މޯލްޑިވްސް ހަމަޖައްސައިފިއެވެ.\nބީއެމްއެލްއިން ވަނީ، މިއަދު މުބާރާތުގެ ސްޕޮންސަރަކަށް ވުމަށް ޓެނިސް އެސޯސިއޭޝަނާއެކު ތިން އަހަރު ދުވަހުގެ އެއްބަސްވުމުގައި ސޮއިކޮށްފައެވެ.\nބޭންކް އޮފް މޯލްޑިވްސްގެ ފަރާތުން މި އެއްބަސްވުމުގައި ސޮއިކުރެއްވީ ސީއީއޯ އަދި މެނޭޖިންގ ޑިރެކްޓަރ ޓިމް ސޯޔަރއެވެ. އަދި ޓެނިސް އެސޯސިއޭޝަންގެ ފަރާތުން ސޮއިކުރެއްވީ އެ އެސޯސިއޭޝަންގެ ރައީސް އަހުމަދު ނަޒީރު (ކްރައުން ނަޒީރު)އެވެ.\nސޮއިކުރުމުގެ ރަސްމިއްޔާތުގައި ވާހަކަފުޅު ދައްކަވަމުން ބީއެމްއެލްގެ ސީއީއޯ އަދި މެނޭޖިން ޑިރެކްޓަރު ޓިމް ސޯޔާ ވިދާޅުވީ، ޓެނިސްގެ ޓީމްގެ ސްޕޮންސަރަކަށް ބީއެމްއެލް ވުމަކީ، ވަރަށް ހާއްސަ ކަމެއް ކަމަށެވެ. މި އަހަރަކީ ގައުމީ ޓެނިސް ޗެންޕިއަންޝިޕް ބާއްވަމުން އަންނަތާ 50 އަހަރު ފުރޭ އަހަރަށް ވުމާއެކުވެސް މި ސްޕޮންސާޝިޕް އިތުރަށް ޚާއްސަ ވެގެންދާ ކަމަށް ސޯޔާ ވިދާޅުވިއެވެ.\n"މި ކުޅިވަރު މަގުބޫލު ވެގެންދާއިރު، އެސޯސިއޭޝަނުން ތަމްރީނު ކުރަމުންމިދަނީ ޒުވާން މޮޅެތި ކުޅުންތެރިންކަން ފާހަގަކޮށްލެވޭ. އަދި އެސޯސިއޭޝަންއަށް އެހީތެރިކަން ފޯރިކޮށްދެވޭކަމީ އަޅުގަނޑުމެންނަށް ލިބޭ ވަރަށް ބޮޑު އުފަލެއް،"\nސޮއި ކުރުމުގެ ރަސްމިއްޔާތުގެ ތެރެއިން ---\nބީއެމްއެލްއިން ބުނީ، ޓެނިސް މުބާރާތުގެ ސްޕޮންސަރަކަށް ވުމަކީ، ރާއްޖޭގެ ކުޅިވަރުތައް ތަރައްގީކޮށް ކުރިއެރުވުމަށް ބޭނުންވާ މާލީ އެހީތެރިކަން ފޯރުކޮށްދިނުމަށް އެ ކުންފުނިން ކުރަމުންދާ މަސައްކަތައް އިތުރުވި ބޮޅެއް ކަމަށެވެ.\nމި އެއްބަސްވުމުގެ ދަށުން ޒުވާން ކުޅުންތެރިންގެ ހުނަރު އިތުރުކޮށް މި ކުޅިވަރުގައި ކުރިއަށް ދިޔުމަށް ބޭނުންވާ ތަޖްރިބާ ހޯދައިދިނުމުގެ މަގްސަދުގައި ކުރިއަށް އޮތް ތިން އަހަރު ގައުމީ ޓެނިސް ޗެމްޕިއަންޝިޕް މިހާރަށްވުރެ ފުރިހަމަކޮށް ބޭއްވުމަށް ބީއެމްއެލްއިން އެހީތެރިކަން ފޯރުކޮށްދޭނެ ކަަމަށް އެ ކުންފުނިން ބުނެއެވެ.\nގައުމީ ޓެނިސް ޗެންޕިއަންޝިޕަކީ، މިހާތަނަށް ބާއްވަމުން އަންނަ އެންމެ ގިނަ ދުވަސްވީ ޓެނިސް ހަރަކާތްވެސްމެއެވެ.\nބީއެމްއެލްއިން ދަނީ ރާއްޖޭގެ ކުޅިވަރު ތަރައްގީކޮށް ކުރިއެރުވުމަށް އެކި ގޮތްގޮތުން ވަރަށް ބޮޑު އެހީތެރިކަމެއް ފޯރުކޮށްދެމުންނެވެ. މި ގޮތުން ބީއެމްއެލް އަކީ ގައުމީ ފުޓްބޯޅަ ޓީމުތަކުގެ އޮފިޝަލް ސްޕޮންސަރެވެ. އަދި ބާސްކެޓްބޯލް އެސޯސިއޭޝަން ގެ ޔޫތު ޑިވެލޮޕްމަންޓް ޕާޓްނަރގެ އިތުރުން ސުވިމިންގ އެސޯސިއޭޝަން އޮފް ދަ މޯލްޑިވްސްގެ ނޭޝަން ވައިޑް ޕާޓްނަރަކީވެސް ބީއެމްއެލްއެވެ.\nލީގު ކުރުކޮށްލައި، އެހެން މުބާރާތްތަކަށް ފުރުސަތު ދޭންޖެހޭ


League Cup: Arsenal in ingireysi champion Liverpool katuvaalaifi - One Online\nމެޗު ނިމުމުން ލެނޯއާއި އާސެނަލް ކުޅުންތެރިން އުފާފާޅުކުރަނީ --- ފޮޓޯ/ އޭޕީ\nއާސެނަލްއިން އިނގިރޭސި ޗެމްޕިއަން ލިވަޕޫލް ކަޓުވާލައިފި\nއިނގިރޭސި ލީގު ކަޕްގެ ހަތަރު ވަނަ ބުރުގެ ފަހު މެޗުގައި އާސެނަލްއިން އިނގިރޭސި ޗެމްޕިއަން ލިވަޕޫލް ކަޓުވާލައިފިއެވެ.\nރޭ ލިވަޕޫލްގެ އެންފީލްޑްގައި ކުޅުނު މެޗުން އާސެނަލް މޮޅުވީ ޕެނެލްޓީ ޖަހައިގެންނެވެ. ފުރިހަމަ ވަގުތު ނިމުނީ 0-0ގެ ނަތީޖާއަކުންނެވެ. މެޗުގައި އެންމެ ބޮޑަށް ފާހަގަކޮށްލެވުނީ އާސެނަލް ގޯލްކީޕަރު ބާންޑް ލެނޯއެވެ. ޕެނެލްޓީގައިވެސް ލެނޯ ވަނީ ދެ ޕެނެލްޓީއެއް ދިފާއުކޮށް މެޗުގެ މޮޅު ކުޅުންތެރިޔާގެ މަގާމުވެސް ހޯދާއެވެ.\nމިދިޔަ ދެ މަހުގެ ތެރޭގައި އާސެނަލްއާއި ލިވަޕޫލް ވަނީ ތިން ފަހަރެއްގެ މަތިން ބައްދަލު ކޮށްފައެވެ. އޭގެ ތެރެއިން ދެ ފަހަރު މޮޅުވީ އާސެނަލްއެވެ. ލިވަޕޫލުން މޮޅުވީ ލީގުގައި ކުޅުނު މެޗުގައެވެ.\n"މިއީ އަށް ހަފްތާ ތެރޭގައި ޔޫރަޕްގެ އެންމެ މޮޅު ޓީމާ ދެކޮޅަށް އާސެނަލް ކުޅުނު ތިންވަނަ ފަހަރު. މި މޮޅަކީވެސް ފިޔަވަޅެއް ކުރިއަށް އެޅުން. އެކަމަކު އަދި ދަސްކުރަން ވަރަށް ބައިވަރު ކަންކަން އެބަހުރި. ކޮންމެ މުބާރާތެއްވެސް އާސެނަލްއަށް މުހިއްމު ވަނީ ތަށްޓެއް ހޯދުމަށް،" އާސެނަލް ކޯޗު މިކެލް އާޓެޓާ މެޗަށްފަހު ބުނެފައި ވެއެވެ.\nލީގުގައި ކުޅުނު މެޗުގައި ނެރުނު ފުރަތަމަ 11 އަށް ދެޓީމުންވެސް ބަދަލުތަކެއް ގެނެސްފައިވާއިރު، ދެ ޓީމުގެ ފަރާތުންވެސް އެންމެ ރަނގަޅު އެޓޭކްތަކެއް ފެނިފައެއް ނުވެއެވެ. މެޗުގައި ލިވަޕޫލްގެ ޑިވޮކް އޮރީގީ އާއި ހެރީ ވިލްސަންގެ ހަމަލާތައް އާސެނަލްގެ ގޯލްކީޕަރު ލެނޯ ދިފާއުކުރިއިރު، ޖަޕާންގެ ތަރި މިނަމީނޯގެ ހަމަލާއެއް ގޯލްގެ ހުރަސް ދަނޑިއަށްވެސް އަމާޒުވެފައި ވެއެވެ.\nބަޔާން ލެވަކޫސަންއިން އާސެނަލްއަށް ބަދަލުވި ލެނޯ ވަނީ ލިވަޕޫލްގެ ޑިއޭގޯ ޔޮޓާގެ ހަމަލާއެއްވެސް ދިފާއުކޮށްފައެވެ. އޭގެ އިތުރުން ވެންޑައިކް ބޮލުން ޖެހި ބާރު ބޯޅައެއްވެސް ލެނޯ މަތަކުރިއެވެ. މުޅި މެޗުގައި އޭނާގެ ފަރާތުން ފެނުނީ ފަސް ތަރީގެ ކުޅުމެވެ. ލެނޯ ވެފައި ވަނީ 2012 ވަނަ އަހަރަށްފަހު އެންފީލްޑްގައި ކްލީން ޝީޓެއް ދެމެހެއްޓި އާސެނަލްގެ ފުރަތަމަ ގޯލްކީޕަރަށެވެ.\nއާސެނަލްއިން ލީގު ކަޕްގެ ކުއާޓާގައި ކުޅެން ޖެހޭނީ އާޓެޓާ އެސިސްޓެންޓް މެނޭޖަރުގެ މަގާމު އަދާކުރި މެންޗެސްޓާ ސިޓީއާ ދެކޮޅަށެވެ.\nގުޅޭ ޓެގު ލިވަޕޫލް އާސެނަލް އިނގިރޭސި ލީގު ކަޕް ފުޓްބޯޅަ


Hurihaa Rashehgai Thaaru Elhumakee Rangalhu Visnumeh Noon, Jazeeraa Sifathah Dhamahattan Jehey - Aslam ހުރިހާ ރަށެއްގައި ތާރު އެޅުމަކީ ރަނގަޅު ވިސްނުމެއް ނޫން، ޖަޒީރާ ސިފަތައް ދަމަހައްޓަންޖެހޭ – އަސްލަމް – Huvadhoo News Hurihaa Rashehgai Thaaru Elhumakee Rangalhu Visnumeh Noon, Jazeeraa Sifathah Dhamahattan Jehey - Aslam Huvadhoo News\nހުރިހާ ރަށެއްގައި ތާރު އެޅުމަކީ ރަނގަޅު ވިސްނުމެއް ނޫން، ޖަޒީރާ ސިފަތައް ދަމަހައްޓަންޖެހޭ – އަސްލަމް\nރާއްޖޭގެ ހުރިހާ ރަށެއްގައި ތާރު އެޅުމަކީ ރަނގަޅު ވިސްނުމެއް ނޫން ކަމަށާއި، ބައެއް ރަށްރަށުގައި ޖަޒީރާ ސިފަތައް ދަމަހައްޓަން ޖެހޭ ކަމަށް، މިނިސްޓަރ އޮފް ނެޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރ މުހައްމަދު އަސްލަމް ވިދާޅުވެއްޖެއެވެ.\nމިނިސްޓަރ އަސްލަމް މިހެން ވިދާޅުވީ، ރައްޔިތުންގެ މަޖިލީހުގެ މިއަދުގެ ޖަލްސާގައި ގއ ކޮލަމާފުށީގެ މަގު ހެދުމުގެ މަސައްކަތް ނުނިމި ލަސްވާ މައްސަލައިގައި ވިލިނގިލީ ދާއިރާގެ މެމްބަރު ސައުދު ހުސައިން ކުރެއްވި ސުވާލަކަށް ޖަވާބު ދެއްވަމުންނެވެ. އެގޮތުން މިނިސްޓަރ އަސްލަމް ވިދާޅުވީ، ރަށްރަށުގައި ބަނދަރު ހެދުމަށް ޑިމާންޑް އޮތް ގޮތުން މިހާރު އެންމެ ބޮޑު ޓްރެންޑަކީ މަގުތަކުގައި ތާރުއެޅުން ކަމަށާއި ވަރަށް ގިނަ ރަށްރަށުގެ އެކަމަށް ސަރުކާރުގައި އެދެމުން އަންނަ ކަމަށެވެ.\nއެގޮތުން ތާރު އެޅުމަށް މިހާރުވެސް 22 ރަށެއްގައި ކޮންޓްރެކްޓް ހަދާފައިވާ ކަމަށާއި، އިތުރު 19 ރަށެއްގައި އެމަސައްކަތް ޕްލޭން ކޮށްފައިވާ ކަމަށްވެސް މިނިސްޓަރ އަސްލަމް ވިދާޅުވިއެވެ.\nއަސްލަމް ވިދާޅުވީ، ޓްރެފިކްގެ އުނދަގޫ ބޮޑު ރަށްރަށުގައި ތާރު އަޅައިގެން މަގުތައް ހަދަން ޖެހިދާނެ ކަމަށާއި ތަރައްގީ އަންނަ ވަރަކަށް ދިރިއުޅުމުގެ ވައްޓަފާޅި ވެސް ބަދަލުވާނެ ކަމަށް ގަބޫލު ކުރައްވާ ކަމަށެވެ.\nތާރު ނޭޅިޔަސް ރަށްރަށުގެ މަގުތަކުގައި ބޮޑެތި ވަޅުގަނޑުތައް ހެދިފައި ހުންނަން ނުޖެހޭ ކަމަށް އަސްލަމް ވިދާޅުވި އެވެ. އެ ކަން ހައްލުކުރަން، ޓްރެފިކްގެ މައްސަލަތައް އާދައިގެ ރަށްރަށުގައި ފަސްގަނޑު ސާފޭސް ލެވެލް ކުރެވިދާނެ ކަމަށް އަސްލަމް ވިދާޅުވި އެވެ.\n1500 މީހުން ހަމަނުވާ ފަރެސްމާތޮޑާގަ އެއާޕޯޓެއްވެސް އަޅާކަށް ނުޖެހޭ


SunOnline: Feature: Hazard ge lhairuge handhaan thah France aa gulhifai!\nހަޒާޑް (ކ) އަދި އޭނާގެ ކޮއްކޮ ތޯގަން (މ)އާއި އެންމެ ކުޑަ ކޮއްކޮ ކިލިއަން (ވ) --- ފޮޓޯ/ ޓްވިޓާ\nހަޒާޑްގެ ޅައިރުގެ ހަނދާންތައް ފްރާންސާ ގުޅިފައި!\n1 ހަފްތާ3ދުވަސް ކުރިން - 09 ޖުލައި 2018 2\nފީފާ ވޯލްޑް ކަޕް 2018 ވެފައި ވަނީ ލަފާކުރަން ދަތި ނަތީޖާތަކެއް ނުކުންނަ ވޯލްޑް ކަޕަކަށެވެ. ހާއްސަކޮށް ފުޓުބޯޅައިގެ ބޮޑެތި ބައެއް ގައުމުތަކަށް މާޔޫސްކަންވެސް ގެނުވި ވޯލްޑް ކަޕަށެވެ.\nޖަރުމަނާއި ސްޕެއިންގެ އިތުރުން ބްރެޒިލަށްވެސް މިފަހަރުގެ ވޯލްޑް ކަޕް، އެންމެ ކާމިޔާބު ނުވިއެވެ. އެހެން ނަމަވެސް މިފަހަރުގެ ވޯލްޑް ކަޕުން ދުނިޔޭގެ ފުޓުބޯޅައިގެ އާ ބާރުތަކެއް އުފައްދައިފިއެވެ. ހާއްސަކޮށް "ގޯލްޑަން ޖެނެރޭޝަން" ތަކެއްގެ ތަފާތު ދައްކާލައިފިއެވެ.\nމިހާރު ސެމީ ފައިނަލްގައި އޮތް ކްރޮއޭޝިއާގެ އިތުރުން ބެލްޖިއަމްއާއި އިންގްލެންޑް އަދި ފްރާންސްގެ ސްކޮޑަކީވެސް އެ ޓީމުތަކުގެ ރަން ޖީލެވެ. ހާއްސަކޮށް ޒުވާން ހުނަރުވެރި ތަރިންނެވެ. ވޯލްޑް ކަޕާއެކު އެ ޓީމުތަކުގެ ތަރިން އިތުރަށް ވިދާވެސް ލައިފިއެވެ.\nބެލްޖިއަމުން 32 އަހަރަށްފަހު ވޯލްޑް ކަޕެއްގެ ސެމީ ފައިނަލަށް ދަތުރުކޮށްފައިވާ އިރު، އެޓީމުން ސެމީއަށް ދިޔައީ ކުއާޓާގައި ވަރުގަދަ ބްރެޒިލް ބަލިކޮށްފައެވެ. ބެލްޖިއަމުން ތާރީހީ ނަތީޖާތަކެއް ނެރެމުންދާ އިރު، އެގައުމުގެ "ގޯލްޑަން ޖެނެރޭޝަންގެ" ޓީމު ލީޑު ކުރަމުން ދަނީ އުމުރުން 27 އަހަރުގެ އެޑެން ހަޒާޑެވެ. ޗެލްސީގެ މިޑްފީލްޑަރު ހަޒާޑަށް މިފަހަރުގެ ވޯލްޑް ކަޕަކީ އޭނާގެ އެންމެ ކާމިޔާބު އެއް މުބާރާތެވެ. ހާއްސަކޮށް މުޅި ބެލްޖިއަމް ޓީމު ގޮވައިގެން، ކެޕްޓަނެއްގެ ގޮތުގައި އޭނާ އަންނަނީ ތަފާތު ދައްކަމުންނެވެ.\nބެލްޖިއަމްއާއި ޓިއުނީޝިއާ ގްރޫޕް ސްޓޭޖުގައި ކުޅުނު މެޗުގެ ތެރެއިން --- ފޮޓޯ/ އޭޕީ\nވޯލްޑް ކަޕްގެ ފައިނަލަކާ ދެމެދު އޭނާއަށް މިހާރު އޮތް ހަމައެކަނި ހުރަހަކީ ސެމީ ފައިނަލްގައި އިދިކޮޅަށް ނުކުންނަ ފްރާންސެވެ. 1998 ވަނަ އަހަރުގެ ވޯލްޑް ކަޕް ޗެމްޕިއަންކަން ނަގައި، 2006 ވަނަ އަހަރު ފައިނަލް ކުޅުނު ފްރާންސަކީ ހަޒާޑަށް ހާއްސަ ގައުމެކެވެ.\nބެލްޖިއަމްގައި ހަޒާޑް ދިރިއުޅެ ބޮޑުވި ހިސާބަކީ ފްރާންސް ބަހުން ވާހަކަ ދައްކާ ހިސާބެކެވެ. އޭނާގެ މާދަރީ ބަހަކީ ފްރެންޗެވެ. ހަޒާޑްގެ އުމުރުން 14 އަހަރު ފްރާންސްގެ ކްލަބެއް ކަމަށްވާ ލިލްއަށް ކުޅެން ފަށައިފައިވާ އިރު، އޭނާގެ ޅަ ދުވަސްވަރުގެ ހަނދާންތައް ގުޅިފައި ވަނީ ފްރާންސާއެވެ.\n"އަހަރެމެން ބޮޑުވެގެން އައީ ފްރާންސްގައި. އޭރު އެއީ 1998ގެ ޒަމާން. އޭރު ފްރާންސަކީ ދުނިޔޭގެ ފުޓުބޯޅައިގައި އެންމެ ވަރުގަދަ ގައުމު. އަމިއްލަ ގައުމު ބެލްޖިއަމްއަށްވުރެ ބޮޑަށް ފްރާންސަށް ސަޕޯޓުވެސް ކުރަނީ. އަހަރެންގެ ކޮއްކޮމެންވެސް އޭރު ތިބޭނީ ފްރާންސްގެ ޖާޒީގައި،" ހަޒާޑް ބުންޏެވެ.\nމިފަހަރު ބެލްޖިއަމްގެ ސްކޮޑުގައި ހަޒާޑްގެ ކޮއްކޮ، ތޯގަން ހަޒާޑްވެސް ހިމެނިފައިވެއެވެ. އޭނާގެ އުމުރުން 25 އަހަރެވެ.\nހަޒާޑްގެ ދެބެން ބެލްޖިއަމް ފަރިތަކުރުންތަކުގައި --- ފޮޓޯ/ އޭޕީ\nހަޒާޑް ބުނެފައި ވަނީ އޭރު ބެލްޖިއަމްގެ ގައުމީ ޓީމުގައި މޮޅު ކުޅުންތެރިން ތިބި ނަމަވެސް، ހިތާ ރޫހުން ސަޕޯޓްކުރީ ފްރާންސަށް ކަމަށާއި، ފުޓުބޯޅައިގެ ގައުމީ ޓީމަކަށް އޭރު ބަލަނީވެސް ފްރާންސަށް ކަމަށެވެ.\n" އޭރު ބެލްޖިއަމްގެ ޓީމަށް ބުނާ ބަދުބަހެއް ނޫން މިއީ... އެކަމަކު އަހަރެން ދެކޭ ގޮތުގައި އޭރު ގައުމީ ޓީމަކީ ފްރާންސް. ދެން ފަހުން ހުރިހާ ކަމެއްވެސް ބަދަލުވީ. އަހަރެން ބެލްޖިއަމްގެ ގައުމީ ޓީމާއެކު ވޯލްޑް ކަޕަކަށް އަންނާނެ ކަމަށް ބުނަން އޭރު ނުވެސް އެނގޭނެ. މިއީ ހުވަފެންތަކެއް. ބޭނުން ވަނީ ތާރީހުގައި ބެލްޖިއަމްގެ ނަން ލިޔެލަން،" ހަޒާޑް ބުންޏެވެ.\nފްރާންސާއި ޕެރޫ ވާދަކުރި މެޗުގައި ގޯލް ޖެހުމަށްފަހު އެމްބާޕޭ އުފާފާޅުކުރަނީ --- ފޮޓޯ/ އޭޕީ\nމިފަހަރުގެ ވޯލްޑް ކަޕަށް ފްރާންސަށް ނެރުނު ހަތިޔާރަކީ އުމުރުން 19 އަހަރުގެ ކިލިއަން އެމްބާޕޭއެވެ. ބެލްޖިއަމްއަށް އެންމެ މުހިއްމު ކަމަކަށްވާނީވެސް އޭނާ ހިފެހެއްޓުމެވެ. ވީއިރު އެމްބާޕޭގެ ރޯލް މޮޑެލްއަކީ ހަޒާޑެވެ. އެމްބާޕޭ ބުނެފައި ވަނީ އޭނާގެ ކެރިއަރު ފެށި ދުވަސްކޮޅު ހަޒާޑްގެ ވީޑިއޯތައް ބަލާ، ނަކަލު ކުރުމަށް މަސައްކަތް ކުރި ކަމަށެވެ.\nއެމްބާޕޭ އެހެން ބުނެފައި އޮތުމުން ހަޒާޑް ވަނީ އޭގެ ރައްދުވެސް ދީފައެވެ. "އެމްބާޕޭ ފެށި އިރު، އަހަރެންގެ ވީޑިއޯތައް ބަލާ ވާހަކަ ބުނި. އަހަރެން ބުނާނީ މިހާރު އަހަރެން އޭނާގެ ވީޑިއޯތައް ބަލަމޭ. އެމްބާޕޭއަކީ ތަފާތު، ހުނަރުވެރި ކުޅުންތެރިއެއް،" ހަޒާޑް ބުންޏެވެ.\nހަޒާޑް އޭނާ ޅަ ދުވަސްވަރުގެ "ފެވަރިޓް" ޓީމާ ދެކޮޅަށް ނުކުންނަ އިރު، ބެލްޖިއަމްގެ އެސިސްޓެންޓް ކޯޗުގެ މަގާމުގައި މިވަގުތު ހުރި ތިއެރީ އޮންރީ ނުކުންނާނީ އޭނާގެ ގައުމާ ދެކޮޅަށެވެ. ފްރާންސާއެކު 1998 ވަނަ އަހަރު ވޯލްޑް ކަޕްވެސް އުފުލާލި އޮންރީއަށް މިފަހަރު ވޯލްޑް ކަޕްގެ ސެމީ ފައިނަލް މެޗު ހާއްސަވާނެކަން ޔަގީނެވެ.\nފްރާންސާއި ބެލްޖިއަމް ވާދަކުރާ ވޯލްޑް ކަޕްގެ ސެމީ ފައިނަލް މެޗު އޮންނާނީ މާދަމާ ރޭ 11:00ގައެވެ.\nބޭރު ކުޅިވަރު ފުޓްބޯޅަ ފީޗަރ ބެލްޖިއަމް އެޑެން ހަޒާޑް ފީފާ ވޯލްޑް ކަޕް 2018\nގާނޫނު ތަން ނުދޭ ދޮޅު އަހަރުގެ "ސަރުކާރު"! 23 ގަޑި 21 މިނެޓް ކުރިން


SunOnline: Report: February 1: Negi biya raalhaa eku bodethi thuhumathu tathakeh!\nފެބްރުއަރީ އެކެއް: ނެގި ބިޔަ ރާޅާ އެކު ބޮޑެތި ތުހުމަތުތަކެއް!\nމުޙައްމަދު ސަމާޙު 10 Feb 2018, 13:35\nފެބްރުއަރީ 1، 2018: އިދިކޮޅު ސިޔާސީ ލީޑަރުންނާއި ސިޔާސީ އެކި ސަބަބުތަކަށް ޓަކައި ހައްޔަރުކޮށްފައި ތިބި މީހުން މިނިވަން ކުރުމަށް ސުޕްރީމް ކޯޓުން އަމުރުކުރުމާ ގުޅިގެން އިދިކޮޅުފަރާތްތަކުން މަގުމައްޗަށް ނިކުމެ އުފާފާޅުކުރުން: ފުލުހުން ވަނީ ގިނަ އަދަދަކަށް ކަރުނަގޭސް ބޭނުންކޮށްގެން އެއްވުން ރޫޅާލާފައި -- ސަން ފޮޓޯ\nފެބްރުއަރީ މަހުގެ އެއްވަނަ ދުވަހަކީ މި ގައުމުގެ ޝަރުއީ ހަޔާތުގައި ކަޅު ލައްގަނޑެއް ޖެހިގެން ދިޔަ ދުވަހެއްގެ ގޮތުގައި ސިފަ ކުރެވިދާނެ ދުވަހެކެވެ. ހިމޭން ވައިރޯޅި ޖެހިޖެހި، އިންޑިއާ ކަނޑުގައި އޮތް ރާއްޖޭގެ "ސިޔާސީ ކަނޑު" ހަލަބޮލިކޮށްލީ އެ ކަނޑުން ނެގި ބިޔަރާޅަކާ އެކު އެވެ. އެ ރާޅު އައީ ސުޕްރީމް ކޯޓާ ހިސާބުންނެވެ. ބިންދާލީ ދައުލަތުގެ އެންމެ އިސްވެރިއާ ހިސާބަށެވެ.\nއެ ރާޅުގެ ބިޔަކަން އަންދާޒާ ކޮށްލަން ލިބުނީ އެކަން ހައްލު ކުރުމަށް ކުއްލި ހާލަތު ނެރެން ޖެހުނު ހިސާބުންނެވެ. ރާޅުގެ ބާރު ދަށްވެ ލިބުނު ގެއްލުންތަކަށް ބަލާލި އިރު އެކަމުގެ ސީދާ އަސަރު ނުކުރާ އެކަކު ވެސް ނެތެވެ. އެންމެ ބޮޑަށް ފެނިގެންދިޔައީ ދައުލަތް ހިންގަން ތިބި މީހުންނަށް ލިބުނު ކުއްލި ހައިރާން ކަމެވެ. "ބޮޑު އަމުރު" ފެބްރުއަރީ މަހުގެ އެއް ވަނަ ދުވަހު ސުޕްރީމް ކޯޓުން ނެރުނު އިރު އެއީ މީގެ ކުރިން ހިނގައިފާނެ ކަމަށް ގަބޫލު ކުރެވުނު ކަމެއް ނޫންކަން ސަރުކާރުގެ އެކިއެކި ވެރިން ދައްކާފައިވާ ވާހަކަތަކުން އެނގެ އެވެ.\nޖޫން 25، 2017: އުއްތަމަ ފަނޑިޔާރު އަބްދުﷲ ސައީދު ރައީސް އަބްދުﷲ ޔާމީންއާއެކު-- ފޮޓޯ/ ރައީސް އޮފީސް\nރައީސް އަބްދުﷲ ޔާމީން އަބްދުލް ގައްޔޫމް ވެސް ވިދާޅުވީ އެ އަމުރަކީ އެމަނިކުފާނަށް ކުއްލި ހައިރާން ކަމެއް ގެނުވި ކަމެއް ކަމަށެވެ. އަދި އެހާހިސާބަކުން ނިމުނީއެއް ނޫނެވެ. އެމަނިކުފާނު ވިދާޅުވީ އެ އަމުރާ އެކު ފަނޑިޔާރުންނަށް ފޯރީ ކޮންކަހަލަ ނުފޫޒެއްތޯ ބެލުމަށް މަސައްކަތް ކުރެވުނު ކަމަށެވެ.\nގާނޫނު ތަންފީޒު ކުރާ ފަރާތްތައް އަމަލު ކުރުމަށް ލާޒިމް ކުރަނީ ގާނޫނާއި ގަވައިދުގެތަކުގެ އަލީގައި ގާނޫނީ އަމުރުތަކަށެވެ. ނަމަވެސް ފެބުރުއަރީ މަހުގެ އެއް ވަނަ ދުވަހުގެ އަމުރުގައި ޖުމުލަ މަހުފޫމަށް ނަޒަރު ހިންގާ އިރު އަމުރުގައި ގާނޫނީ އަމުރެއްގައި ހުންނަން ޖެހޭސިފަތަކެއް އޮޅުން ބޮޅުންވެ ބައެއް ބައެއް ސިފަތައް ނެތް ކަމަށް ސަރުކާރުން ވަނީ ބުނެފަ އެވެ.\nއެފަދަ ހާލަތެއްގައި މައުލޫމާތު ހިއްސާކޮށް ޝައްކު ފިލުވަން ޖެހެނީ ދައުލަތުގެ ގާނޫނީ ވަކީލު ނުވަތަ ބަންޑާރަ ނައިބު ފަރާތުން ކަން ސަރުކާރުން ގަބޫލުކުރެވެ އެވެ. އަދި ހިލާފުތަކަށް ހައްލެއް ހޯދައި ޖަވާބެއް ހޯދަން ޖެހޭނީ ވެސް އެ ފަރާތުން ކަމަށް ގަބޫލުކުރެވޭ ކަމަށް ސަރުކާރާއި އަދި ގާނޫނީ ދާއިރާގެ ފުންނާބު އުސް ބޭފުޅުން ވަނީ ވިދާޅުވެފަ އެވެ.\nފަނޑިޔާރުންގެ މައްޗަށް ނުފޫޒު ފޯރާފައި އޮތް ވަރު އަންދާޒާކޮށްލަން ޖެހެ އެވެ. ސުވާލު އުފެދެ އެވެ. ހުކުމާ އެކު އެންމެ އިސް ދެ ފަނޑިޔާރާ މެދު ދެން ކުރެވުނު ތުހުމަތުތަކަކީ ވެސް ނުފޫޒް ފޯރާފައިވާވަރު އަންދާޒާ ކޮށްލަން ޖެހޭ ވަރުގެ ކަމެކެވެ.\nހުކުމް އަންނަ ކަން ކުރިން އެނގޭ ފަދަ އިޝާރާތެއް\nމި މަހުގެ އެއް ވަނަ ދުވަހުގެ އިރުއޮއްސުނު ވަގުތު ތަފާތު އާދަޔާ ހިލާފު ކަމެއް ހިނގިކަން ދިވެހިން ދަންނާނެ އެވެ. އިރާކޮޅު މިފަދަ އަމުރެއް ނެރެން އުޅޭކަން ބަޔަކަށް އެނގޭހެން ވެސް ހީވި އެވެ. ޓުވީޓާގައި ބޮޑު ކަމެއް ވާން އުޅޭ ކަމުގެ އިޝާރާތެއް ހިލަމެއް ވަމުން ދިޔަ އެވެ. އަދި އިދިކޮޅު އެންމެ ބޮޑު ޕާޓީ އެމްޑީޕީގެ ހަރުގެ ދޮށަށް ޖަމާވުމަށް އެ ޕާޓީގެ ސަޕޯޓަރުންނަށް ގޮވަމުން ދިޔަ އިރު މިފަދަ "ރާޅެއް" ނަގާނެ ފަދަ އިޝާރާތެއް އެ ޕާޓީގެ އިސްވެރިންނަށް ވުމަކީ އެކަށީގެންވާ ކަމެކެވެ.\nފެބްރުއަރީ 1، 2018: އިދިކޮޅު ސިޔާސީ ލީޑަރުންނާއި ސިޔާސީ އެކި ސަބަބުތަކަށް ޓަކައި ހައްޔަރުކޮށްފައި ތިބި މީހުން މިނިވަން ކުރުމަށް ސުޕްރީމް ކޯޓުން އަމުރުކުރުމާ ގުޅިގެން އިދިކޮޅުފަރާތްތަކުން މަގުމައްޗަށް ނިކުމެ އުފާފާޅުކުރުން: ފުލުހުން ވަނީ ގިނަ އަދަދަކަށް ކަރުނަގޭސް ބޭނުންކޮއްގެން އެއްވުން ރޫޅާލާފައި -- ސަން ފޮޓޯ\nރޭގެ ޖަލްސާގައި ވާހަކަފުޅު ދައްކަވަމުން ރައީސް އަބްދުﷲ ޔާމީން ވަނީ ހުކުމް އަންނަކަން އެނގޭ ފަދަ އިޝާރާތެއް ބައެއް ފަރާތްތަކަށް ވެފައިވާ ކަމަށް ވިދާޅުވެފަ އެވެ. އޭގެ ތެރޭގައި މީހަކު ކުރި ދެ ޓުވީޓެއްގެ ވާހަކަފުޅު ފާހަގަ ކުރެއްވި އެވެ. ޖެނުވަރީ 31 ވަނަ ދުވަހު ހިފި ހަނދު ކޭތައާ ގުޅުވައިގެން ޖެހިގެން އަންނަ ދުވަހު ބޮޑު ކޭތައެއް ހިފާނެ ވާހަކަ ސިޔާސީ ބޭފުޅަކު އަދި ސަރުކާރު ވައްޓާލަން އުޅުމުގެ ކުށުގައި މިހާރު ހައްޔަރުކޮށްފައި ހުރި ބޭފުޅަކު ކުރެއްވި ކަމަށް ރައީސް ވިދާޅުވި އެވެ. އެ ވިދާޅުވުން ރައީސް ގުޅުވާފައި ވަނީ އެކަން ކުރިން ހުކުމް އަންނަކަން ކުރި އެނގޭ ފަދަ ޓުވީޓެއްގެ ގޮތުގަ އެވެ.\nމިފަދަ ހުކުމެއް އަންނަ ކަން ފުލުހުންގެ ވެރިންނަށް އެނގޭ ކަމުގެ ތުހުމަތު\nރައީސް ޔާމީން ވިދާޅުވަނީ މިއީ 1988 އަށް ވަނަ އަހަރުގެ ނޮވެމްބަރު މަހުގެ3ވަނަ ދުވަހު ގައުމާ ކުރިމަތިވި އުދުވާނީ ހަމަލާއަށް ވުރެ ވެސް ނުރައްކާތެރި ހަމަލާއެއް ކަމަށެވެ. އެހެން ކަމަށްވާ ނަމަ މި ފަދަ ކަމެއްގެ މައުލޫމާތު ކުރިން ވެސް ލިބިފައި އޮތުން އެކަށީގެންވެ އެވެ.\nމިފަދަ ކަމެއް ހިނގަން އުޅޭ ކަން ފުލުހުންނަށް އެނގިފައި އޮތް ކަމުގެ އިޝާރާތެއް ކުރެއްވީ ރައީސް ޔާމީނެވެ. ރައީސް ވިދާޅުވީ އަމުރު ނެރުމާ އެކު އޭރު ބަންދުގައި ހުންނެވި ކުރީގެ ނައިބު ރައީސް އަހުމަދު އަދީބް ލޯންޗަކަށް އަރުވައި މިނިވަންކުރަން މަސައްކަތް ކުރި ކަމަށެވެ.\nފެބްރުއަރީ 1، 2018: އިދިކޮޅު ސިޔާސީ ލީޑަރުންނާއި ސިޔާސީ އެކި ސަބަބުތަކަށްޓަކައި ހައްޔަރުކޮށްފައި ތިބި މީހުން މިނިވަން ކުރުމަށް ސުޕްރީމް ކޯޓުން އަމުރުކުރުމާ ގުޅިގެން އިދިކޮޅުފަރާތްތަކުން މަގުމައްޗަށް ނިކުމެ އުފާފާޅުކުރުން: ފުލުހުން ވަނީ ގިނަ އަދަދަކަށް ކަރުނަގޭސް ބޭނުންކޮއްގެން އެއްވުން ރޫޅާލާފައި -- ސަން ފޮޓޯ\nއެކަމުގެ މައުލޫމާތު އެނގި ހުރި ފުލުހުންގެ އިސް އޮފިސަރަކު "ސަން"އަށް ވަނީ އެއީ އެކަން ހިނގައި ދިޔަ ގޮތްކަން ސާފުކޮށްދެއްވައިފަ އެވެ. އެގޮތުން ހުކުމް ނެރުމުގެ ކުރިން ވެސް އަދީބް އަދި ދިއްގަރު ދާއިރާގެ މެމްބަރު އަހްމަދު ފާރިސް މައުމޫންގެ ހެދުންކޮޅުތައް ޕެކް ކުރުމަށް އަންގާފައިވާ ކަމަށް އެ އޮފިސަރު ވަނީ ބުނެފަ އެވެ.\nފުލުހުންގެ އިދާރާގެ އިންޓަލިޖަންސް ޑިޕާޓްމަންޓް އެ ދުވަސްވަރު ހިންގަމުންދިޔައީ ސީދާ ކަމިޝަނާރު އޮފް ޕޮލިސްގެ ދަށުން ކަމަށް ވަނީ އެނގިފަ އެވެ. އަދި މި ހުކުމުގެ ކުރިން ޖެނުވަރީ މަހުގެ ފަހުކޮޅު ބައެއް ރަށްރަށުގައި ތިބި ފުލުހުންގެ އޮފިސަރުން މާލެ ގެނެސް ސުޕެސިލިސްޓް އޮޕަރޭޝަންސް (އެސްއޯ)ގެ ކޮމާންޑިންގް އޮފިސަރުން ވެސް ބަދަލުކޮށްފައިވާ ކަމަށް އެކަމުގެ މައުލޫމާތު އެނގޭ ފުލުހަކު ވަނީ ކިޔައިދީފަ އެވެ.\n"މީގެ ކުރިން އެސްއޯ އިން އެކި ގޮތްގޮތުން ދުރުކޮށްފައިތިބި ފުލުހުން ވެސް ގެނެސް ޔުނީފޯމް ލައްވާފައި އެ ދުވަހަށް ތައްޔާރު ކުރީ." މައުލޫމާތު އެނގޭ ފުލުހަކު ކިޔައިދިނެވެ.\nއަދި ފެބްރުއަރީ މަހުގެ އެއް ވަނަ ދުވަހު ހުކުމް އައުމުގެ ކުރިން އެ ކޮމާންޑިންގް އޮފިސަރުންގެ ބެލުމުގެ ދަށުން އެސްއޯގެ ޓީމްތަކެއް ތައްޔާރުކޮށްފައިވާ ކަމަށް ވެސް އެ ފުލުސް މީހާ ވަނީ ކިޔައިދީފަ އެވެ. އަދި ހުކުމް ނެރުމާ އެކު އެކަން ތަންފީޒުކުރަން އޭރުގެ ސީޕީ މަސައްކަތް ކުރެއްވުމުން އެކަމަށް ދެކޮޅު ހެއްދެވީ އޭރުގެ ޑީސީޕީ އަހްމަދު ސައުދީ ކަމަށް ވެސް އެ ފުލުސް މީހާ ވަނީ ކިޔައިދީފަ އެވެ.\nމި ތުހުމަތުތަކާ ގުޅިގެން އޭރުގެ ކޮމިޝަނަރު އަހްމަދު އަރީފަށް ގުޅަން މަސައްކަތް ކުރި ނަމަވެސް ޖަވާބު ނުދެއްވާތީ، ވަނީ އެނާގެ ބަސް ގެނެސްދެވޭ ގޮތް ނުވެފަ އެވެ.\nކަންކަން ގޯސްވަމުން ގޮސް ދެން ސަރުކާރު ބަދަލުވެގެންދާނެ ހެން ހީވި ވަގުތު "ގުޅާ ގުޅާ ފޯނު ނުނަންގަވާ ކަމަށް ބުނެ" ސީޕީ އަރީފް މަގާމުން ވަކިކުރި އަޑު އިވިގެންދިޔަ އެވެ. ނަމަވެސް އާންމުން މީސް މީޑީއާގައި ބުނެފައި ވަނީ ފޯނު ނުނަގާތީ ކަމަށް އެކަނި ބުނެ އެވަރުގެ މަގާމަކުން ވަކިކޮށްފާނެ ކަމަށް ގަބޫލުނުކުރެވޭ ކަމަށެވެ.\nއަދި މިފަދަ ތުހުމަތުތަކާ ގުޅޭ ގޮތުން ފުލުހުން އަދި ރަސްމީ ބަހެއް ބުނެފައެއް ނުވެ އެވެ.\nފަނޑިޔާރުންގެ މައްޗަށް ސިއްސައިގެންދާ ވަރުގެ ތުހުމަތުތަކެއް\nމި ކަންކަމާ ގުޅިގެން ރައީސް ޔާމީން ވިދާޅުވީ ފަނޑިޔާރުންގެ ނިންމުމަށް އެ ވަރުގެ ބަދަލެއް އައީ ކީއްވެތޯ ބަލަން ޖެހޭ ކަމަށެވެ. އެއީ ކޮން ނުފޫޒެއްތޯ ތަހުގީގު ކުރަން ޖެހުނު ކަމަށެވެ.\nބުރާސްފަތި ދުވަހު އޮތް ނޫސްވެރިންގެ ބައްދަލުވުމުގައި އެކްޓިންގް ކޮމިޝަނަރު އޮފް ޕޮލިސް އަބްދުﷲ ނަވާޒް ވިދާޅުވީ އުއްތަމަ ފަނޑިޔާރު އަބްދުﷲ ސައީދު ހައްޔަރުކޮށްފައި ވަނީ ރިޝްވަތުގެ ގޮތުގައި ފައިސާ ހިފުމަށް ފަހު ޝަރުއީ ހުކުމްތައް ވަކި ގޮތަކަށް ކުރުމާއި ގާނޫނީ ގޮތުން އުފެދިފައިވާ ސަރުކާރު ގާނޫނާ ހިލާފަށް ބަދަލުކުރުމުގައި މަގާމުގެ ނުފޫޒު ބޭނުންކޮށްގެން މަސައްކަތް ކުރުމުގެ ތުހުމަތުގައި ކަމަށެވެ.\nއެ ބޭފުޅުންގެ މައްޗަށް ދައުލަތް ހިންގުމަށް ހުރަސްއަޅައި ޖިނާއީ އަދުލުގެ ނިޒާމު ހިންގުމަށް ހުރަސް އެޅުމުގެ ތުހުމަތު ވެސް ކުރެ އެވެ.\n"މި ތުހުމަތު ކުރެވުނު ކަންތައްތަކުގައި މި މައްސަލައާ ގުޅޭ ގޮތުން ހެކިބަސް ލިބި މި މައްސަލައާ ގުޅުން ހުރި އިތުރު ހެކިތައް މިވަނީ ލިބިފައި،" ނަވާޒް ވިދާޅުވި އެވެ.\nއެފަދަ ތުހުމަތުތަކެއް އިސް ފަނޑިޔާރު އަލީ ހަމީދުގެ މައްޗަށް ވެސް ފުލުހުން ވަނީކޮށްފަ އެވެ. ގާނޫނީ ގޮތުން އުފެދިފައިވާ ސަރުކާރު ގާނޫނާ ހިލާފަށް ބަދަލުކުރުމަށް މަގާމުގެ ނުފޫޒު ބޭނުން ކޮށްގެން މަސައްކަތް ކުރުމުގެ ތުހުމަތާއި ދައުލަތް ހިންގުމަށް ހުރަސްއަޅައި ޖިނާއީ އަދުލުގެ ނިޒާމު ހިންގުމަށް ގަސްތުގައި ހުރަސްއެޅުމުގެ ތުހުމަތު އަލީ ހަމީދުގެ މައްޗަށްވަނީކޮށްފަ އެވެ.\nނަވާޒް ވިދާޅުވީ ފުލުހުންގެ ތަހުގީގަށް އެ މައްސަލާގައި ބޮޑެތި ކުރިއެރުންތަކެއް ލިބިފައިވާ ކަމަށާއި އަލީ ހަމީދާ ގުޅުން ހުރި ފައިސާތަކެއް ވެސް ހޯދާފައިވާ ކަމަށެވެ.\n"މި މައްސަލަ އާ ގުޅިގެން އަލީ ހަމީދާ ގުޅުން ހުރި ކަމަށް ގަބޫލު ކުރެވޭ ގިނަ އަދަދެއްގެ ފައިސާ ވެސް ފުލުހުން ކުރި މަސައްކަތަކުން މިވަނީ ހޯދިފައި. އޭގެ އިތުރުން މިކަމާ ގުޅުން ހުރި އިތުރުހެކިތައް ވެސް ލިބިފައިވާ ވާހަކަ ދަންނަވަން،" ނަވާޒް ވިދާޅުވި އެވެ.\nރައީސް މައުމޫންގެ މައްޗަށް ވެސް ވެރިކަން ވައްޓާލުމަށް އުޅުމުގެ ތުހުމަތު\nޑެޕިއުޓީ ކޮމިޝަނަރު އޮފް ޕޮލިސް ނަވާޒް ވިދާޅުވީ ރައީސް މައުމޫނަށް ކުރެވޭ ތުހުމަތަކީ ރައްޔިތުންގެ މަޖިލީހުގެ މެމްބަރުންނަށް ރިޝްވަތުދީ، ގާނޫނީ ގޮތުން އުފެދިފައިވާ ސަރުކާރެއް ވައްޓާލަން އުޅުނު ކަމުގެ ތުހުމަތު ކަމަށެވެ. އަދި ފަނޑިޔާރުންގެ މަސައްކަތަށް ނުފޫޒު ފޯރުވައި ވަކިގޮތަކަށް ހުކުމެއް ނެރުމަށް ފަނޑިޔާރުންނަށް ރިޝްވަތު ދިނުން ވެސް އެ މަނިކުފާނަށް ކުރެވޭ ތުހުމަތުތަކުގެ ތެރޭގައި ހިމެނެ އެވެ. މީގެ އިތުރުން ސަރުކާރާ ދެކޮޅަށް ސަލާމަތީ ބާރުތައް ނިކުތުމަށް ހިތްވަރުދީ ރޭވުންތައް ރޭވުން ވެސް ހިމެނޭ ކަމަށް ނަވާޒް ވަނީ ވިދާޅުވެފަ އެވެ.\nކުރީގެ ރައީސް މައުމޫން އަބްދުލް ޤައްޔޫމް ފާރިސް ދިރިއުޅުއްވާ ގެ އަށް ވަޑައިގަންނަވަނީ ފައިލް ފޮޓޯ ---\nނަވާޒް ވިދާޅުވީ ތުހުމަތު ކުރެވިފައިވާ ކަންތައްތަކުގެ ހެކިތައް ލިބިފައިވާ ކަމަށާއި މިހާރު ވެސް އިތުރު ހެކި ހޯދުމުގެ މަސައްކަތް ކުރިއަށްދާ ކަމަށެވެ.\nމީގެ ކުރިން ވެސް ޝަރުއީ ދާއިރާގައި ނުފުޒު އޮތް ކަމުގެ އިޝާރާތެއް\nފަނޑިޔާރުންގެ މައްޗަށް ފެބްރުއަރީ މަހުގެ އެއް ވަނަ ދުވަހު ނުކުތް "ބޮޑު އަމުރާ" އެކު ބޮޑެތި ތުހުމަތުތަކެއް ކުރެވިފައިވާ ޢިރު ސަރުކާރުން މިހާރު ވަނީ އެކަމުގެ ތަހުގީގެއް ފަށައިފަ އެވެ. އޭރު ވެސް އިންސާފު ހޯދުމުގެ ނިޒާމުގައި މައްސަލަތަކެއް އުޅޭ ކަމުގެ ވާހަކަތައް ވަނީ އަޑުއިވިގެންގޮސްފަ އެވެ. އިންސާފު ހޯދަންދާ ފަނޑިޔާރުގެ މިނިވަން ނޫން ކަމަށް އިދިކޮޅު ފަރާތްތަކުން ވަނީ އޭރު ވެސް ތުހުމަތުކޮށްފަ އެވެ.\nސުޕްރީމް ކޯޓު --- ސަން ފައިލް ފޮޓޯ/ އިހްތިޝާމް މުހައްމަދު\nއެންމެ ފަހުން އޭރު ދެއްކި ވާހަކަތައް ހަގީގަތަކަށް ވެފައިވާ ކަމުގެ މަލަމަތި މިއޮތީ ފެންނާށެވެ. ފަހު ބަސް ބުނާ ސުޕްރީމް ކޯޓުގެ ދެ ފަނޑިޔާރެއްގެ ކޮރަޕްޝަން މައްސަލަތަކެއް ބަލަމުންދާ އިރު އެކަމަކީ ކުރިން ނެރުނު ހުކުމްތަކުގެ ސައްހަ ކަމާ މެދު ސުވާލު އުފައްދަން ޖެހޭ ވަރުގެ ކަމެކެވެ. މިއަދު ބޮޑެތި އަދަދުތަކުން ރިޝްވަތު ނެގި ބަޔަކު އެފަދަ ރިޝްވަތު ނަންގަވައިގެން އެހެން ހުކުމްތައް ވެސް ކޮށްފައި ހުރުން އެކަށިގެންވާ ކަމަށް ބައެއް ފަރާތްތަކުން ވަނީ ބުނެފަ އެވެ.


SunOnline: Hamala reyvumugai ulhunu muhinmu emmen vanee hayyaru kurevifai: Police\nހަމަލާގައި އަމަލީ ގޮތުން އުޅުނު މުހިންމު އެންމެން ވަނީ ހައްޔަރު ކުރެވިފައި: ޕޮލިސް\nޝަފްނާ ހުސައިން 06 Jun 2021, 14:09\nރައީސް ނަޝީދަށް ދިން ހަމަލާއާ ގުޅިގެން ހައްޔަރުކުރި ބައެއް މީހުން (ކ-ވ) އަހުމަދު ފާތިހު، އަދުހަމް އަހްމަދު ރަޝީދު، ތަހުމީން އަހްމަދު އަދި މުޖާޒް އަހްމަދު ---\nމިދިޔަ މަހުގެ ހަ ވަނަ ދުވަހުގެ ރޭ، ރައްިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް ދިން ހަމަލާގެ ތަހުގީގަށް ބޮޑެތި ކުރިއެރުންތަކެއް ލިބިފައިވާ ކަމަށާއި ހަމަލާ ރޭވުމުގައި އިސްކޮށް އުޅުނު އެންމެން މިހާރު ހައްޔަރުކުރެވިފައިވާ ކަމަށް ފުލުހުން ބުނެފި އެވެ.\nމިހާރު ކުރިއަށްދާ ނޫސްވެރިންގެ ބައްދަލުވުމުގައި ކްރިމިނަލް އިންވެސްޓިގޭޝަން ކޮމާންޑުގެ ފަރާތުން ބައިވެރިވަޑައިގެންނެވި، ސުޕްރިންޓެންޑެންޓް އޮފް ޕޮލިސް، ހަސަން ޝިފާއު ވިދާޅުވީ ހަމަލާގެ ތަހުގީގަށް މިހާތަނަށް 150 އަށް ވުރެ ގިނަ ފަރާތްތަކުން މައުލޫމާތު ހޯދާފައިވާ ކަމަށެވެ. އަދި އާންމު ރައްޔިތުންގެ ފަރާތުންނާއި ފުލުހުން ހޯދި މައުލޫމާތު ތަކުގެ މައްޗަށް މިހާތަނަށް 25 އަށް ވުރެ ގިނަ ތަންތަން ވަނީ ބަލައިފާސްކޮށްފަ އެވެ.\nޝިފާއު ވިދާޅުވީ ހަމަލާއަށް ފަހު ސަލާމަތީ ބާރުތަކުން ފަށާފައިވާ ހަރުކަށި ފިކުރާ ދެކޮޅަށް ހިންގަމުން އަންނަ އޮޕަރޭޝަންގައި މިހާތަނަށް 10 މީހަކު ހައްޔަރުކޮށްފައިވާ ކަމަށެވެ. ރައީސް ނަޝީދަށް ދިން ހަމަލާއާ ގުޅިގެން ހައްޔަރުކޮށްފައި ވަނީ ހަތަރު މީހެކެވެ.\nހަމަލާގެ ތަހުގީގު ކުރިއަށް ދަނީ ހަމަލާ ދިނުމުގައި އަމަލީ ގޮތުން ބައިވެރިވި މީހުންނާއި، ހަމަލާ ރާވާއި ހިންގި މީހުންނާއި އަދި ހަމަލާއަށް މާލީ ގޮތުން އެހީތެރިކަން ފޯރުކޮށްދިން މީހުން ވެސް ހޯދުމަށް ފޯކަސް ކޮށްގެން ކަމަށް ޝިފާއު ވިދާޅުވި އެވެ.\n"އެގޮތުން މި މައްސަލައިގައި އަމަލީގޮތުން އެކި ދައުރުތައް އަދާކުރި ސަސްޕެކްޓުންގެ ތެރެއިން މުހިންމު މީހުން މިވަގުތު ވަނީ ފުލުހުންގެ ބެލުމުގެ ދަށަށް ގެނެވިފައި،" އޭނާ ވިދާޅުވި އެވެ.\nމި މައްސަލައިގައި އާންމު ރައްޔިތުންގެ ފަރާތުން ހޯދުނު ސީސީޓީވީ ކެމެރާ ފުޓޭޖާއި، ފުލުހުންގެ ކެމެރާ ފުޓޭޖުތައް ހިމެނޭގޮތުން 200 އަށްވުރެ ގިނަ ފުޓޭޖުތައް އެނަލައިޒް ކުރަމުން އަންނަ ކަމަށް ފުލުހުން މިއަދު ބުންޏެވެ.\nޝިފާއު ވިދާޅުވީ ސީސީޓީވީ ފުޓޭޖް އެނަލިސިސްތަކުން ތަހުގީގަށް މުހިންމު ކުރިއެރުންތަކެއް ލިބިފައިވާ ކަމަށެވެ.\nސްރައިމް ސީން އާއި އޭގެ ފަހުން ބަލައިފާސްކުރި ތަންތަނުން ހޯދުނު ތަކެތީގެ ތަހުލީލުތައް ފޮރެންސިކް ސާވިސް އިން ކުރަމުން އަންނަ އިރު، އިންޓަނޭޝަނަލް ޕާޓްނަރުންގެ ފަރާތުން ވެސް އަންނަނީ ބައެއް ފޮރެންސިކް ތަހުލީލުތައް ކުރުމަށް ފުލުހުންނަށް އެހީތެރިކަން ފޯރުކޮށްދެމުންނެވެ.\nފޮރެންސިކް ތަހުލީލުތަކުން ވެސް ތަހުގީގަށް މުހިންމު ހެކި ލިބިފައިވާ ކަމަށް ޝިފާއު މިއަދު ވިދާޅުވި އެވެ.\nއެހެން ނަމަވެސް އެ ހެކި ތަކަކީ މައްސަލައިގައި އިންސާފަށް ވާސިލުވުމަށް މުހިންމު ދައުރެއް އަދާކުރާނެ ތަކެއްޗަށް ވާތީ، ހެކިތަކާ ގުޅޭ ތަފްސީލު ހާމަނުކުރަން ފުލުހުން ވަނީ ނިންމައިފަ އެވެ.\nރައީސް ނަޝީދަށް ދިން ހަމަލާގެ ތަހުގީގުގައި ފައިނޭންޝަލް އޭންގަލް އިން ބަލަމުން އަންނަނީ އެމެރިކާގެ ތަޖުރިބާކާރެއްގެ ލަފަޔާއި އިރުޝާދާ އެކުގައި ކަމަށް ވެސް ފުލުހުން މިއަދު ބުންޏެވެ.\nމިދިޔަ މަހުގެ6ވަނަ ދުވަހު ރައީސް ނަޝީދު ދިރިއުޅުއްވާ ގެއިން އެމަނިކުފާނު ނުކުމެ ވަޑައިގެން ކާރުކޮޅަށް އަރާ ވަޑައިގަންނަވަނިކޮށް އައިއީޑީއެއް ގޮއްވާލާ ދިން ހަމަލާއާ ގުޅިގެން ލިބުނު ޒަހަމްތަކަށް މިހާރުވެސް އަންނަނީ ޖަރުމަނު ވިލާތުގައި ފާރުވާ ހޯއްދަވަމުންނެވެ.\nއެއްވުންތައް ރޫޅާލުމުގެ އުސޫލުތައް ބަދަލު ކުރާނަން: ސުޖާއު\nޝައިޚުންގެ ބަންދުގެ މުއްދަތު ޖެހީ ހެކި ހުރީމަ: ރިޔާޒް\nބަރަހަނާ ވީޑިއޯތައް ލީކު ކުރާ މީހުން ދެނެގަނެވިއްޖެ: އޭސީޕީ


America scientist ge maraai gulhigen meehaku hayyarukohfi\nމެރިން ބައޮލޮޖިސްޓް ސުޒޭން އީޓަން--ފޮޓޯ:ކްރެޓާ\nސައިންޓިސްޓް ސުޒޭން އީޓަންގެ މަރާއި ގުޅިގެން ފިރިހެނަކު ހައްޔަރުކޮށްފި\nއެމެރިކާގެ ސައިންޓިސްޓް ސުޒޭން އީޓަން މަރާލި ކަމުގެ ތުހުއްމަތުގައި މީހަކު ހައްޔަރުކޮށްފި އެވެ.\nސުޒޭންގެ މަރާއި ގުޅިގެން ހައްޔަރުކޮށްފައިވަނީ އުމުރުން 27 އަހަރުގެ ގްރީސްގެ ފިރިހެނެކެވެ. ގްރީކް މީޑިއާ ރިޕޯޓްތައް ބުނާ ގޮތުން އޭނާ ވަނީ ސުޒޭން މަރާލިކަމަށް އިއުތިރާފްވެސް ވެފަ އެވެ.\nސުޒޭން މި މަހު ދެ ވަނަ ދުވަހު ގެއްލިގެން އޭނާ ގެ ރަހުމަތްތެރިން ވަނީ ފުލުހުންނަށް އެކަން ހުށަހަޅައިފަ އެވެ.\nސުޒޭންގެ ހަށިގަނޑު ފެނިފައިވަނީ އޭގެ ހަ ދުވަސް ފަހުން ގްރީސްގެ ރަށެއް ކަމަށްވާ ކްރީޓްގައި ހުރި ދެވަނަ ބޮޑު ހަނގުރާމައިގައި ބޭނުން ކުރި ބަންކަރަންނެވެ.\nއުމުރުން 59 އަހަރުގެ ސުޒޭން އަކީ ޖާމަނީގެ މަޝްހޫރު ކުންފުންޏެއް ކަމަށްވާ މެކްސް ޕްލެންކް އިންސްޓިޓިއުޓް ގައި މަސައްކަތް ކުރަމުން ދިޔަ އެމެރިކާގެ މޮލެކިއުލާ ބައޮލިޖެސްޓެކެވެ. އޭނާ ކްރީޓަށް ގޮސްފައި ވަނީ އެރަށުގެ ޗެނިއާ ސިޓީގައި ބާއްވާ ކޮންފަރެންސް އެއްގައި ބައިވެރިވުމަށެވެ.\nގްރީކް ފުލުހުން ބުނި ގޮތުގައި ސުޒޭން މަރާލައިފާ ވަނީ ނޭވާ ހާސްކޮށްލައިގެން ކަމަށާއި މަގްސަދެއްކަމަށް ބެލެވެނީ ޖިންސީ ގޯނާކުރުންކަމަށެވެ.\nގްރީކް ގެ މީޑިއާ އެއް ކަމަށްވާ ކްރެޓާ ލައިވް އިން ރިޕޯޓް ކުރި ގޮތުގައި ސުޒޭން ގެ ގާތިލް ކަމަށް ބެލެވޭ ފިރިހެނަކީ މީހަކާއި އިނދެގެން އުޅޭ އަދި ދެ ދަރިންވެސް ތިބި މީހެކެވެ.\nފުލުހުން ލަފާ ކުރާގޮތުގައި ސުޒޭން މަރާލުމަށް ފަހު އޭނާގެ ހަށިގަނޑު ވަނީ ބަންކަރަށް ގެންގޮސްފަ އެވެ. ސުޒޭން މަރާލީ ސީދާ ކޮން ތަނެއްގައިތޯ ހޯދުމަށް ފުލުހުން ދަނީ މިމައްސަލަ އިތުރަށް ތަހުގީގު ކުރަމުންނެވެ.\nސުޒޭން ގެ ހަށިގަނޑު ފެނިފައި ވަނީ އޭނާ އެންމެ ފަހުން ފެނުނު ކަމަށް ބުނާ ސަރަހައްދާ 10 ކިލޯމީޓަރު ދުރުން ކަމަށް ޗެނިއާގެ ފުލުހުން ބުނެ އެވެ.\nއޭނާގެ ހަށިގަނޑު ފެނިފައި ވަނީ ދެވަނަ ބޮޑު ހަނގުރާމައިގައި ބޭނުން ކުރި ބަންކަރަށް ވަދެ އުޅުނު ކްރީޓްގެ ދެ ރައްޔިތުންނަށެވެ. އެ ބަންކަަރަކީ ޖަރުމަނުގެ ނާޒީން ކްރީޓް ހިފުމަށްފަހު ހަދާފައިވާ ކިއްލާތަކެކެވެ.\nސުޒޭން އަކީ އިނގެރޭސި ވިލާތުގެ ސައިންޓިސްޓެއްކަމަށްވާ އެންތަނީ ހައިމަން އާ ކައިވެނިކޮށް އަދި ދެ ފިރިހެން ދަރިންވެސް ހުރި މީހެކެވެ.


ނޭނގުމުގެ ތެރޭގަ ތިބެ ޙަރާމްކަންކަމުގެ ތެރެއަށް ވެއްޓިނުގަންނާށެވެ!: މުފްތީ މެންކް\nތިބާކުރާ ޢަމަލުތަކަކީ އެކަންކަން ކުރުމަށް ﷲ ތައާލާ އަންގަވާފައިވާ ހެޔޮ ޢަމަލުތައްކަމުގައި ވަނީ ނަމަ ތިބާއަށް އެދެވެނީ ﷲ ތަޢާލާ އާއި ކުއްތަންވެވެމުންނެވެ. ހިތާމައަކީ ހެޔޮ ޢަމަލުތައް ކުރަމުންވެސް ނަހީކުރެއްވެވި ކަންކަން ކުރެވޭކަމެވެ. އެއިރުން މިވާގޮތަކީ ކުއްތަންވެވުނު ތަންކޮޅަށްވުރެ ނުވަތަ އެއަސްވުރެ ބޮޑަށް ﷲ ތަޢާލާ އާއި ދުރުހެލިވެވެނީއެވެ.\nވީމާ ކޮންމެ ކަމެއް ކުރުމުގެކުރިންވެސް ދެކޮޅުބަލައި ވިސްނާށެވެ! ތިމާއަށް މިކުރެވޭ ޢަމަލަކީ ﷲ ތަޢާލާގެ ރުހިވޮޑިތުން ނުލިބިދާނެ ކަމެއް ކަމަށް ޝައްކުވާ ޢަމަލެއް ނަމަވެސް އެކަން ނުކޮށް ދޫކޮށްލާށެވެ! އެހެނީ ޝައްކުވާ ކަންކަން ކުރުމަކީ ފާފަކުރުމެވެ.\nOn the authority of Abu 'Abdullah, Al-Nu'man Ibn Bashir both, who said : 'I heard Allah's Messenger say:\n"The Halal (lawful) is clear and the Haram (prohibited) is clear, and in between them there are some things that are doubtful ,which most people do not know - if they are Halal or Haram - Thus ,whoever avoids the doubtful, safeguards his religion and honor, but one who engages in the doubtful, falls in the Haram."\nޙަދީޘްފުޅުގެ މާނައިގައި ވަނީ ޙަރާމް ކަންކަމާއި ހަލާލުކަންކަން ވަރަށް ސާފުކޮށް އެނގެން އެބައޮތްކަމެވެ. އަދި ދެމެދުގައި ޔަޤީން ނުކުރެވޭ ކަންކަން ހުންނަކަމަށެވެ. ޙަރާމް ހަލާލާއިމެދު ޝައްކުވާ ކަންކަމުން ދުރުހެލިވެއްޖެ މީހާ ސަލާމަތްކަމާއި ޢިއްޒަތް ހޯދައިފި ކަމަށެވެ. އަދި ޝައްކުވާ ޢަމަލުކޮށްފިނަމަ އެއީ ޙަރާމްކަމެއްގެތެރެއަށް ވެއްޓިގަތުން ކަމަށެވެ.\nމިކަމަށް އޮތް ޙައްލަކީ ކިތަންމެ ގާތް މީހަކު ބުނި ނަމަވެސް އެއީ ރަނގަޅުކަމެއްކަން، ނުވަތަ ހުއްދަ ކަމެއްކަން ތިމާއަށް ޔަޤީންނުވާ އެއްވެސް ކަމެއް ނުކުރުމެވެ. ކިރިޔާވެސް ޝައްކެއް އުފެދޭކަމެއްނަމަ ޢަމަލުނުކޮށް އިހަށް މަޑުޖައްސާލާފައި ދީނީ ޢިލްމުވެރިއެއްގެ އަރިއަހުން އެކަމުގެ ޙުކުމް އޮޅުންފިލުވުމެވެ. ނޫންނަމަ އެވެއްޓިގަނެވެނީ ޙަރާމްކަމެއްގެ ތެރެއަށެވެ.


Mohamed Abdulla Shafeeg: އަޅުގަނޑުގެ ހަޔާތުގައި އައި އުފާވެރި ރެޔެއް\nއުމުރުން މިހާ ހިސާބަށް އައިއިރު އެހެން ބޭފުޅުންނެކޭވެސް އެއްފަދައިން އަޅުގަނޑުގެ ހަޔާތުގައިވެސް އުފަލާއި ހިތާމަ ވަނީ ތަޖުރިބާ ކުރަން ޖެހިފައެވެ. މިތަނުގައި ފާހަގަ ކޮށްލަން މިއުޅެނީ ރޭގައި (3 ޖުލައި 2011 ދުވަހުގެރޭ) ލިބުނު އުފަލެއްގެ ވާހަކަ އެވެ.\nމަދަރުސީ ދައުރުގައިވެސް އަޅުގަނޑަކީ އަދަބީ ދަރިވަރެއް ކަމަށް ޓީޗަރުން ބުނުއްވައެވެ. އެކަމަށް ހެކިވަނީ ކްލާސް މޭޓުންނެވެ. އެހެންކަމާއެކު ލިބެނީ ހިތްވަރެވެ. އިތުރަށް ކުރިއަށް ދިއުމުގެ ހިތްވަރެވެ. މަޒުމޫނު ލިޔުމާއި ވާހަކަ ލިޔުމާއި ބަހުސް ކުރުމާއި ޅެން ހެދުމާއި ވާހަކަ ދެއްކުން ފަދަ ކަންކަމަކީ އަޅުގަނޑުގެ ނަން ވިދައިގެން ދިޔަ ކަންތައްތަކެވެ.\nމަދަރުސީ ދައުރުގެ އެއްދުވަސް ހަނދާނަށް އެބަ އާދެއެވެ. އަޅުގަނޑު އުޅުނީ ގްރޭޑް7ގައެވެ. ހޯމްވޯކެއްގެ ގޮތުގައި ދިވެހި މުދައްރިސް ދެއްވި މަސައްކަތަކީ ކުރުވާހަކަ އެއް ލިޔުމެވެ. ވާހަކަ ލިޔުމަކީ މާއުނދަގޫ ކަމެއް ނޫންކަމުން އެރޭގެ ވަގުތެއްގައި ހަތަރު ސޮފްހާގެ ވާހަކަ ނިންމާލައިފީމެވެ. މުދައްރިސް ބުނުއްވިގޮތަށް ޖެހިގެން އައިދުވަހު ސްކޫލަށް ގޮސް ވާހަކަ ލިޔުނު ފޮތް، އެހެން ކުދިންނެކޭ އެއްގޮތަށް މުދައްރިސާ ހަވާލުކުރީމެވެ. ވާހަކަތަކަށް މުދައްރިސް މާކްސް ދެއްވީ ހަފުތާ ބަންދުގައެވެ. ހަފްތާ ބަންދަށްފަހު ކިޔެވުން ފެށުނު ދުވަހު ފޮތްތައް ހަވާލުކުރިއެވެ. އެންމެ މަތިން މާކްސް ލިބިފައި އޮތީ އަޅުގަނޑަށެވެ. ސަތޭކައިން ނުވަދިހަ އަށެކެވެ. އެދުވަހު މުދައްރިސް ބުނުއްވީ "ގައުމީ ފެންވަރުގައި ވާހަކަ ލިޔެވޭނެ ވަރުގެ ކުދިން މިކުލާހުގައި އެބަތިބި" ކަމަށާއި އެނިޔަތުގައި ކުރިއަށް ގޮސްފިނަމަ، އެކަން ހާސިލް ވާނެކަމަށެވެ. މުދައްރިސްގެ އެ ބުނުއްވުން އެންމެ ބޮޑަށް ރައްދުވީ އަޅުގަނޑަށްކަން ޔަގީން ކުރެވުނެވެ. އެހެންނަމަވެސް އެފަންނުގައި މާބޮޑު ކުރިއެރުންތަކެއް ހޯދުމުގެ ޝައުގުވެރި ކަމެއް ނެތެވެ.\nކޮންމެއަކަސް، މަސައްކަތުގެ މާހައުލުގައިވެސް ލިޔުންތެރިކަމާއި ނޫސްވެރިކަމުގެ ތެރޭގައި އުޅެންޖެހުމާއެކު، ވާހަކަ ލިޔުމުގެ ފަންނުގައިވެސް ހަރަކާތްތެރިވާންޖެހުނެވެ. ރަމްޟާން މަހަށް ޚާއްސަކޮށްގެން ދިވެހިރާއްޖޭގެ އަޑުން ގެނެސްދޭ ކުރުވާހަކަ މުބާރާތުގައިވެސް ބައިވެރިވީމެވެ. ތަފާތު އަހަރުތަކުގައި ތަފާތު ވަނަތައް ލިބުނެވެ. ބައިވެރިވި ކޮންމެ ފަހަރަކުވެސް އެއްވަނަ، ދެވަނަ، ނޫނީ ތިން ވަނައިގައި ލައްވާލިއެވެ. ކުރުވާހަކަ ލިޔުމުގެ ގައުމީ މުބާރާތުންވެސް އެކި އަހަރުތަކުގައި އެކި ވަނަތައް ލިބުނެވެ. ކުޑަކުދިންނަށް އަމާޒުކޮށް ސަރުކާރު ގަބޫލުކުރާ ފެންވަރަށް ފޮތް ލިޔެގެން ރައީސުލްޖުމްހޫރިއްޔާ ދެއްވާ ޚާއްސަ އިނާމް ލިބުނެވެ. އެތައް ދުވަހެއްކުރިން ދިވެހި މުދައްރިސް ބުނުއްވި ބުނުއްވުން ދިމާވިއެވެ.\nއަޅުގަނޑަށް މި ދެވުނީ ދަންނަވަން މިއުޅޭ ވާހަކައާ ދުރަށެވެ. އެހެންނަމަވެސް މި ފާހަގަ ކޮށްލެވުނީވެސް ލިޔުންތެރިކަމުގައި އަޅުގަނޑަށް ލިބުނު ބައެއް އުފާތަކަށެވެ. އުފާވެރި ރެއެއްގެ ގޮތުގައި އަޅުގަނޑު މިފާހަގަ ކުރަނީ އަޅުގަނޑު ލިޔެ، އަޅުގަނޑު ޕަބްލިޝްކުރި ފޮތް "ދިވެހިރާއްޖެ ޑިމޮކްރަސީއަށްކުރި ދަތުރު" ނެރެވުނު ކަމުގެ އުފަލެވެ. އޭފޯ ސައިޒްގެ 300 ސަފުހާގެ މިފޮތް ލިޔުމަކީ 2007 ވަނަ އަހަރުންފެށިގެން އަޅުގަނޑު ކުރަމުން އައި މަސައްކަތެކެވެ. ފޮތް ލިޔެ އެކުލަވައިލައި، ލޭއައުޓް ހަދައި ނިމުނެވެ. 2009 ވަނަ އަހަރުގެ ފަހުކޮޅު ނަމޫނާ ފޮތެއް ޕްރިންޓް ނަގައިގެން ދެން ހިނގަންޖެހުނީ ޕްރިންޓް ކުރެވޭނެ ގޮތެއް ހޯދުމަށެވެ. ފޮތް ޕްރިންޓް ކުރުމުގެ ޚަރަދު އަނބުރާ ދައްކާގޮތަށް ނަމަވެސް ދޭނެ ފަރާތެއް ވޭތޯ ގިނަ ބައެއްގެ ގާތަށް ހިނގުނެވެ. އެތައް ވާހަކަ އެއް ދެއްކުނެވެ. ފޮތް ޕްރިންޓް ކުރެވޭނެވަރުވީ 2011 ވަނަ އަހަރުއެވެ. ފޮތް ނެރުމުގެ ކުޑަ ދުވަސްކޮޅެއް ކުރިންނެވެ. އެހެންކަމާއެކު މިއީ އަޅުގަނޑު ކުރި ވަރަށް ޚާއްސަ މަސައްކަތެކެވެ. ބުރަ މަސައްކަތެކެވެ. ފޮތް ޕަބްލިޝްކުރުމަށްޓަކައި ދިގު އިންތިޒާރެއް ކުރަންޖެހުނު ނަމަވެސް ނަތީޖާ ފޮންޏެވެ. އަދި ފޮތް ނެރެދެއްވީ ރާއްޖޭގެ ފުރަތަމަ ޑިމޮކްރެޓިކް ރައީސް މުޙައްމަދު ނަޝީދު (އަންނި) ކަމަށް ވުމަކީވެސް ލިބިގެންދިޔަ ވަރަށް ޚާއްސަ އުފަލެކެވެ. އަޅުގަނޑުގެ މިފަދަ ފުރަތަމަ މަސައްކަތް އަޅުގަނޑުގެ ލޮބުވެތި މަންމައަށް ތަޚްޞީޞް ކުރެވުމަކީވެސް އަޅުގަނޑަށް ލިބުނު ވަރަށްބޮޑު ހިތްހަމަޖެހުމެކެވެ.


ރާއްޖެއިން ޤަތަރާއެކު އޮތް ގުޅުންތައް އިޔާދަކޮށްފި! ކީއްވެ މިހާރު؟ - Sandhaanu\nރާއްޖެއިން ޤަތަރާއެކު އޮތް ގުޅުންތައް އިޔާދަކޮށްފި! ކީއްވެ މިހާރު؟\nމުއާދު މުހައްމަދު ޒަކީ\nގިނަ އަދަދެއްގެ ނޫސްތަކުން ހާމަ ކޮށްފައިވާ ގޮތުގައި ރާއްޖޭގެ ސަރުކާރުން މިހާރު ވަނީ އަނެއްކާވެސް ޤަތަރާއެކު ފުރިހަމަ ގުޅުންތަކެެއް ޤާއިމް ކޮށްފައެވެ. ނަމަވެސް، ސަޢުދި ޢަރަބިއްޔާގެ ވެރިން ނުރުހިދަާނެ ކަމުގެ ބިރަށްޓަކާއި އެންމެހާ ފަރާތްތަކުންވެސް އަޅާނުލާ ދޫކޮށްލަމުންދާ ކަމެއް އެބައޮތެވެ. މިކަމަކީ ރާއްޖޭގެ ސިޔާސީ މަޞްރަހަށް ބޮޑު ނުފޫޒެއް ފޯރުވަމުންދާ ކަމެކެވެ.\nމުސްލިމް ޤައުމްތަކުގައި ‘މުސްލިމް ބްރަދަރހުޑް’ ފަދަ ސިޔާސީ ޕާޓީތަކަށް އެހީ ފޯރުކޮށްދިނުމުގެ ސަބަބުން ކަމަށް ބުނެ ސަޢުދި ޢަރަބިއްޔާއިންވަނީ ޤަތަރާއެކު އޮތް ގުޅުންތައް ކަނޑާލާފައެވެ. މީގެ އިތުރުން ސަޢުދި ޢަރަބިއްޔާއިން މިޞްރުގެ ‘މިލިޓަރީ ޑިކްޓޭޓަރޝިޕް’ އަށް އެއްބާރުލުން ދީފައިވީއިރު ޤަތަރުން ވަނީ ތުރުކީ ފަދަ ޤައުމުތަކާއެކު މިޞްރުގައި ‘ މުސްލިމް ބްރަދަރހުޑް’ އަށް އެހީވެދީފައެވެ.\nސަޢުދީގެ ވެރިކަމަށް ވެރިން އައްޔަން ކުރުމުގައި، މުސްލިމުން އެބައިމީހުންގެ ވެރިން ހޮވުމުގެ ޚިޔާލު ވެގެން ގޮސްފައިވަނީ މި ވެރިންނަށާއި އެމީހުންނަށް ލިބިފައިވާ ބާރުތަކަށް އޮތް ބިރެއް ކަމުގައެވެ. އެހެންކަމުން އެއްވެސް ބަޔަކު މިވެރިންގެ ނުފޫޒާއި ބާރުތަކަށް ގޮންނުޖަހާނެކަން ކަށަވަރު ކުރުމަށްޓަކައި މުސްލިމް ދުނިޔޭގައި މިވެރިންގެ ތެލުގެ ފައިސާއާއި ދީނީގޮތުން ލިބިފައިވާ ބާރުގެ ބޭނުން ކޮށްފައިވެއެވެ.\nސަޢުދި ޢަރަބިއްޔާއިން ޤަތަރާއެކު އޮތް ގުޅުންތައް ކަނޑާލިކަން ހާމަކުރުމާއެކު ރާއްޖެފަދަ ނިކަމެތި މުސްލިމް ޤައުމްތަކަށް މަޖުބޫރު ވެގެން ދިޔައީ ސަޢުދީގެ ސިޔާސަތު ތަކާއި އެއްގޮތަށް ޢަމަލު ކުރުމަށެވެ. ޓްރަމްޕު އެމެރިކާގެ ރިޔާސީ އިންތިޚާބު ކާމިޔާބު ކުރުން ވެގެންދިޔައީ ސަޢުދީއަށްވެސް ލިބުނު މޮޅަކަށެވެ. ސަބަބަކަށްވީ އިންސާނީ ޙައްޤުތަކާއި ދިރިއުޅުމުގެ އުޞޫލުތަކުގެ މައްޗަށް ފައިސާ އިސް ކުރާ ވެރިޔަކާއި ސަރުކާރަކާއެކު މުޢާމަލާތުތައް ހިންގަން ސަޢުދީއަށް ފުރުޞަތު ލިބިގެން ދިއުމެވެ. ސަޢުދީ އިން ވަނީ ބިމުގެ ބާރުތައް ބޭނުންކޮށްގެން ޤަތަރުގެ ކުދި ޤައުމުތަށް ހިފުމަށް ރާވާފައެވެ. ނަމަވެސް އޭރު ތުރުކީއިން ވަނީ ސަޢުދީގެ ފަރާތުން ކުރިމަތިވެދާނެ ހަމަލާއަކުން ރައްކާތެރި ކޮށްދިނުމުގެ ގޮތުން ތުރުކީ ސިފައިން ޤަތަރަށް ފޮނުވާފައެވެ. ޤަތަރު ހިފުމަށް ސަޢުދީއިން ރާވަމުންއައި ރޭވުންތައް ފުރަތަމަ ނާކާމިޔާބު ވެގެން ދިޔައީ އެފަހަރުއެވެ. އޭގެފަހުންސަޢުދީއިންވަނީ ޓްރަމްޕުގެ އެހީއާއި އެކު ޤަތަރަށް ފިއްތުންތައް ކުރިމަތި ކުރުވަން މަސައްކަތް ކޮށްފައެވެ. މިމީހުން މަސައްކަތް ކުރީ ގައްޒާގައި ހާލުގައި ޖެހިފައި ތިބި ފަލަސްތީނުގެ އަހުލުވެރިންނަށް ކާބޯތަކެއްޗާއި އެހެނިހެން ޒަރޫރީ ތަކެތި ފޯރުކޮށްދެމުން ދިޔަ ޖަމިއްޔާތަކާ ދިމާކޮށްލައިގެން ޤަތަރު “ކުޑަ ކަކޫ މައްޗަށް ތިރިކޮށްލުމަށެވެ”.\nޖޯއީ ބިޑެން އާއި ‘ލެފްޓް ވިންގ’ ޑިމޮކްރެޓިކް ޕާޓީއަކުން އެމެރިކާގެ ރިޔާސީ އިންތިޚާބު ކާމިޔާބު ކުރުމުގެ ނަތީޖާއެއްގެ ގޮތުން ސަޢުދި ޢަރަބިއްޔާގެ ‘ގެޓް އައުޓް އޮފް ޖެއިލް ފްރީ ކާޑް’ ގެ ނިމުުން އައެވެ. އިންތިޚާބު ކާމިޔާބު ކުރި އެމެރިކާގެ ޑިމޮކްރެޓިކް ޕާޓީއިން ވަނީ ސަޢުދީ ޕްރިންސް މުޙައްމަދު ބިން ސަލްމާނާއި އޭނާގެ ސަރުކާރު ޖަވާބުދާރީ ކުރުވުމަށް މަސައްކަތް ކުރާނެ ކަމަށް ވަޢުދު ވެފައެވެ. ޕްރިންސް ސަލްމާންގެ މައްސަލައަކީ ހަމައެކަނި ޤަތަރު ހިފުމަށްޓަކައި ކުރިމަތި ކުރުވި ހަމަލާތައް އެކަންޏެއް ނޫނެވެ. އޭގެ އިތުރުން އޭނާ ވަނީ ސަޢުދީ އާއި ޤަތަރުގެ ދެމެދު އޮތް ގުޅުން، ޣައިރު ޤާނޫނީ އުޞޫލަކުން ކަނޑާލާފައެވެ. މިކަމުގެ އާޚިރު ނަތީޖާއަކަށް ވެގެންދިޔައީ ބަނޑުހައި ހޫނުކަމުގެ ސަބަބުން އެތައް ހާސް ކުޑަކުދިން މަރުވެގެން ދިއުމެވެ. ހަމައެއާއެކު ‘ދަ ވަށިންގ ޕޯސްޓް ނިއުސް’ ގެ ނޫސްވެރިޔާ ޖަމާލް ކަޝޯއްގި މަރާލުމުގައި މުޙައްމަދު ބިން ސަލްމާންގެ އަތެއް ވާތީ އެމައްސަލަ ބެލުމަށް އެ ޕާޓީއިން ވަނީ ވަޢުދު ވެފައެވެ.\nSaudi Airstrikes on Yemen civilian population\nމި ކަންކަމުގެ ސަބަބުން ރުޅިވެރިކަމާއި ހިތްހަމަނުޖެހުން ސަޢުދީއަށް އަމާޒުވެފައި ވާތީ، ދިވެހި ރާއްޖެއާއި އިންޑިއާގެ އިތުރުންސަޢުދީއާއި ގުޅުން އޮންނަ މިނޫންވެސް ‘ރައިޓް ވިންގ’ ސަރުކާރުތައް ވަނީ ބިރުވެރިކަމެއްގެ ތެރޭގައެވެ. ސަޢުދީގެ އައު ޑިމޮކްރެޓިކް ޕާޓީއިން ދިނުމަށް ރާވާފައިވާ އަދަބުތަކުން ބަރީޢަވެގަނެ އެކަންކަމުން ސަލާމަތްވުމުގެ އުއްމީދުގައި މުޙައްމަދު ބިން ސަލްމާން އަންނަނީ އޭނާއަށް ކުރެވެން ހުރި ކަމެއްވިއްޔާ ކުރަމުންނެވެ.\nމީގެ ކުރީގެ އަހަރުތަކުގައި ޤަތަރާއި އެ ޤައުމުގެ މީހުންނާއި މެދު ޓީވީތަކުގައި ނަފްރަތު ފަތުރަމުންގޮސް މިހާރު ކިޔަމުން ދިޔަ ލަވަ ބަދަލުކޮށްލާ ޤަތަރު އަލުން އަނބުރާ ‘ޖީ.ސީ.ސީ'(ގަލްފް ކޯޕަރޭޝަން ކައުންސިލް) އަށް އައުމަށް ސަޢުދީއިން ދަޢުވަތު ދެމުންދާ ސަބަބީވެސް މިއީ އެވެ. ޤަތަރާއެކު އަލުން ސަޢުދީގެ ސަރުކާރުން ގުޅުންތައް އިޔާދަކުރުމަށް މަސައްކަތް ކުރަމުންދަނީ ޔަޤީނުންވެސް އަވައްޓެރި މުސްލިމުން ކަމުގައި ވާތީ އޮންނަ ލޯބީގެ ސަބަބުންނެއް ނޫނެވެ. ސަޢުދީއިން މި ގޮތަށް ނިންމާފައިވަނީ ޕްރިންސް މުޙައްމަދު ބިން ސަލްމާނާއި އޭނާގެ ގާތް ފަރާތްތަކާއި ދެކޮޅަށް އެމެރިކާގެ ޑިމޮކްރެޓިކް ޕާޓީއިން ރާވާފައިވާ ކަންތައްތަުގެ ސަބަބުން އުފެދިފައިވާ ނުތަނަވަސްކަމާއި ބިރުގެ ސަބަބުންނެވެ.


5 ޑިސެންބަރު 2019، ރިފަރެންސް: 2019-954\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ޖުޑީޝަލް ސަރވިސް ކޮމިޝަނުގެ މެންބަރުކަމަށް، މައްޗަން ގޮޅި ވޭސައިޑް ފްލެޓް 610، އަލްއުސްތާޛު ޢަލީ ސަމީރު މިއަދު ޢައްޔަން ކުރައްވައިފިއެވެ.\nރައީސުލްޖުމްހޫރިއްޔާ، އަލްއުސްތާޛު ޢަލީ ސަމީރު އެމަޤާމަށް މި ހަމަޖެއްސެވީ ޤާނޫނުއަސާސީގެ 158 ވަނަ މާއްދާގެ (ނ) އާއި، ޖުޑީޝަލް ސަރވިސް ކޮމިޝަނުގެ ޤާނޫނުގެ3ވަނަ މާއްދާގެ3ވަނަ ނަންބަރުގައި ބަޔާންކޮށްފައިވާ ގޮތުގެމަތިން، ހައިކޯޓުގައި ހިމެނޭ ފަނޑިޔާރުންގެ ތެރެއިން، އެ ކޯޓުން އިންތިޚާބުކުރާ ފަނޑިޔާރެއްގެ ހައިސިއްޔަތުންނެވެ.\nޖުޑީޝަލް ސަރވިސް ކޮމިޝަންގެ މެންބަރުކަމަށް ޢައްޔަން ކުރެއްވުމުގެ ކުރިން، ޖުޑީޝަލް ސަރވިސް ކޮމިޝަންގެ މެންބަރުކަމުގެ ހުވައި، އަލްއުސްތާޛު ޢަލީ ސަމީރު، ރައީސުލްޖުމްހޫރިއްޔާގެ ކުރިފުޅުމަތީގައި ކުރެއްވިއެވެ. އަލްއުސްތާޛު ޢަލީ ސަމީރަށް ހުވައިލައިދެއްވީ، ސުޕްރީމް ކޯޓުގެ ފަނޑިޔާރު އޮނަރަބަލް އަލްއުސްތާޛާ ޢާއިޝާ ޝުޖޫން މުޙައްމަދެވެ.\nމިރަސްމިއްޔާތުގައި ޖުޑީޝަލް ސަރވިސް ކޮމިޝަންގެ މެންބަރު ކަމަށް ޢައްޔަން ކުރެއްވި ކަމުގެ ލިޔުން، ރައީސުލްޖުމްހޫރިއްޔާ، އަލްއުސްތާޛު ޢަލީ ސަމީރާ ވަނީ ޙަވާލުކުރައްވާފައެވެ.\nޤާނޫނުއަސާސީއަށް5ވަނަ އިޞްލާޙު ގެނައުމުގެ ޤާނޫނަށް 1 ވަނަ އިޞްލާޙު ގެނައުމުގެ ބިލު ރައީސުލްޖުމްހޫރިއްޔާ ތަސްދީޤުކުރައްވައިފި


Hulhumale' gai flat alhan 159 million dollar ge loan Hulhumale' gai flat alhan 159 million dollar ge loan\nހުޅުމާލޭގައި ފްލެޓް އަޅަން 159 މިލިއަން ޑޮލަރުގެ ލޯނު\nހުޅުމާލެ ފްލެޓްތަކެއް -- އަވަސް ފޮޓޯ: އަހުމަދު ޝުރާއު\nހުޅުމާލޭގެ ދެވަނަ ފިޔަވަހީގައި ހިންގާ ހައުސިން މަޝްރޫއަށް ޗައިނާ ޑިވަލޮޕްމަންޓް ބޭންކް، ސީޑީބީ އިން ރާއްޖެއަށް 159 މިލިއަން ޑޮލަރުގެ ލޯނެއް ދޭން ނިންމައިފި އެވެ.\nހުޅުމާލޭގެ ތަރައްގީގެ މަޝްރޫއުތަކުގެ މައުލޫމާތު ނޫސްވެރިންނާ ހިއްސާކުރުމަށް ހުޅުމާލޭގައި މިއަދު ބޭއްވި ޓްއާއަށް ފަހު، ހުޅުމާލޭ ބަލަހައްޓާ ހައުސިން ޑިވަލޮޕްމަންޓް ކޯޕަރޭޝަން، އެޗްޑީސީގެ މެނޭޖިން ޑިރެކްޓަރު މުހައްމަދު ސައިމަން ވިދާޅުވީ، ސީޑީބީ އިން ދޭ 159 މިލިއަން ޑޮލަރުގެ ލޯނުން ހިންގުމަށް ހަމަޖެހިފައި ވަނީ ދެވަނަ ފިޔަވަހީގައި 1530 ހައުސިން ޔުނިޓް އެޅުމުގެ މަސައްކަތް ކަމަށެވެ. އޭނާ ވިދާޅުވީ މިއީ ކުޑަ އިޓަރެސްޓް ރޭޓެއްގައި 12 އަހަރުން ދުވަހުން ދައްކައި ހަލާސްކުރާ ގޮތަށް ހަމަޖައްސައިދިން ލޯނެއް ކަމަށެވެ.\n"މި ލޯން މި ހަމަޖެހުނީ އިއްޔެ. މި ލޯނުގެ ދަށުން މި އަޅާ ފްލެޓްތައް ވެސް 2018 އަށް ނިންމާލެވޭނެ،" ސައިމަން ވިދާޅުވި އެވެ.\nހުޅުމާލޭ ދެވަނަ ފިޔަވަހީގެ ދަށުން އެންމެ ފުރަތަމަ ތަރައްގީ ކުރަނީ 7،120 ހައުސިން ޔުނިޓެވެ. އަދި މެދު ފަންތީގެ ހައުސިން ޔުނިޓްގެ ގޮތުގައި 3،000 ހައުސިން ޔުނިޓް އިމާރާތްކުރާނެ އެވެ. އެ މަޝްރޫއުގެ ދަށުން އަޅާ އާދައިގެ ހައުސިން ޔުނިޓެއްގެ ބޮޑުމިނަކީ 57-85 އަކަމީޓަރެވެ. މެދު ފަންތީގެ ހައުސިން ޔުނިޓެއްގެ ބޮޑު މިނަކީ 80-90 އަކަމީޓަރެވެ.\nސައިމަން ވިދާޅުވީ ބޭރުގެ ބޮޑެތި މާލީ އިދާރާތަކުން ހުޅުމާލޭގައި އިންވެސްޓް ކުރުމަށް ޝައުގުވެރިވާ ކަމަށެވެ. އަދި ހުޅުމާލެއަށް މި އޮންނަ ޝައުގުވެރިކަން އިހުނަށް ވުރެ އިތުރުވަމުން އަންަކަން ވެސް އޭނާ ފާހަގަ ކުރެއްވި އެވެ.\nހުޅުމާލޭގައި މެދުފަންތީގެ 1500 ފްލެޓްްސް އަޅަން 159 މިލިއަން ޑޮލަރުގެ ލޯން އެހީ މަމެންނާއި އެންމެ ގާތް ގުޅުން ބާއްވާ އެއް ގައުމު ކަމުގައިވާ ޗައިނާ އިން ދިނީ އެވެ. އަދި މަމެން އުއްމީދު ކުރަމޭ ސައުދީ ފަންޑްއިން3ބިލިއަން ޑޮލަރުގެ ލޯން މިކަމަށް ލިބިގެން ދާނެ ކަމަށް. މާލޭގައި މީސް މީހުންގެ ގެދޮރުގައި ކުއްޔަށް އުޅޭ ރަށްފުށު ހުރިހާ ކުދިންނަށް އަމިއްލަ ބޯހިޔާ ވަހި ކަން ހަމަ އެކަނި ދޭނީ މަމެން ޕިންކީންގެ ވެރިކަމުގައޭ ހުރިހާ ކުދިން ވެސް މަމެން ޕިންކީން ނާއި އެކު ސްޓޭންޑް ބައިގައި ތިބޭށޭ. އޫއް އޫއް އޫއް. ހޫއް ހޫއް ހޫއް.. ހޯލްޑް މީ ލައިކް ޔުއަރ އޯން ޗައިލްޑް. ކެއަރިންގް މީ ލައިކް ޔޫ އާރ މައި މޮމް، ލަވް މީ ލައިކް އަ މާދަރ، ވިލް ޔޫ ބީ ދެއަރ ފޯރ މީ. އޯލާ، އޯލާ، އޯލާ، އޫއް، އޫއް، ހޫއް، ހޫއް، އޯއް، އޯއް، އޯއް. ޓެލްމީ ވިލް ޔޫ ހޯލްޑް މީ. ވެން ޔޫ އާރ ލޮސްޓް ވީ ވިލް ފައިންޑް ޔޫ. އައި އޭމް ގޮނާ ސްޓްރަގުލް ފޯރ ދި އަޕަރ ލިމިޓް. އައި އޭމް ގޮނާ ބީ ފެއިތްފުލް އެން ވާރކް ލައިކް އެން އެޕްރީލް އެން ސްޓްރަގުލް ޓު ގިވް އެން އެކްސެލެންޓް އައުޓް ޕުޓް.. ޔޭއް ޔޭއް ހޯއް ހޯއް ހޯއް ޑާންސް ޑާންސް ޑާންސް...\nހުޅުމާލޭގައި 1،500 ފްލެޓް އަޅަން 159 މިލިއަން ޑޮލަރުގެ ލޯނެއް ނެގީއޭ. މާލެ ސަރަހައްދުން ގެދޮރު ބޭނުންވާ އެންމެންނަށް ފްލެޓްސް ތައް ލިބޭނެ އުސޫލުން މަމެންގެ ބިއުޓިފުލް ސަރުކާރުން މާލެ ސަރަހައްދުގައި ފްލެޓްސް ތައް އަޅާ ނިންމާ 2017 ނިމުމުގެ ކުރިން އެކަމަށް އެދޭ ހުރިހ ކުދިންނަށް ފްލެޓްގެ ރަޖިސްޓްރީ ހަވާލު ކުރަނީ އެވެ. މަމެން މިމަސައްކަތް ކުރަނީ މިރާއްޖެ ލިޓިލް ސިންގަޕޯރ އަށް ހެދޭތޯއޭ ކުދިންނޭ ކުދިންނޭ މަމެންނާއި އެކު އަތާއި އަތް ގުޅާލައިގެން މިސައިލެންޓް ޑްރީމް ކާމިޔާބު ކުރެވޭތޯ ބަލަންވީއޭ. ހިފާށޭ މަމެން އަތުގައި ހިފާށޭ މަމެން އަތުގައި މިއުޅެނީ ހުރިހާ ކުދިންނަށް ވެސް ފްލެޓްސް ދޭންއޭ ދޭންއޭ ދޭންއޭ. އޫއް އޫއް އޫއް އޫއް.. ހިފާށޭ ޕިންކީން އަތުގައި ފްލެޓްސް ބޭނުންވާ ހުރިހާ ކުދިން.. ލޯބިވާށޭ ޕިންކީން ދެކެ ތިކުއްޖާގެ ހިތް ކަމުގައި ދެކިގެން އޯލާ އޯލާ އޯލާ އޯއް އޯއް އޯއް.. ޑާންސް ޑާންސް ޑާންސް..\nހުޅުމާލޭގައި މެދު ފަންތީގެ 1500 ފްލެޓްސް އަޅަން ޗައިނާ އިން 159 މިލިއަން ޑޮލަރުގެ ލޯނެއް ލިބުން އެއީ އެންމެ ރަނގަޅު ކަމެކޭ އެކަމަކު އަދި ވެސް ތިވަރުން ނުފުދެއޭ ހުޅުމާލޭގައި އެބަޖެހެއޭ ލާރޖް ކޮށް ޖައްސަން އަހަރަކު2ކޮޓަރީގެ 24 ހާސް އެޕާރޓްމެންޓްސް ހިމެނޭ ފްލެޓްސް ޓަވަރު ތައް 25 ބުރިއަށް އިމާރާތް ކުރެވޭނެ ގޮތެއް ސަރުކާރުން. އެގޮތުން އަހަރަކު 24 ހާސް ހައުސިންގް ޔުނިޓްސް ހިމެނޭ ފްލެޓްސް ޓަވަރު ތައް މާލެ ސަރަހައްދުގައި އިމާރާތް ކުރަން ބިލިއަނުން ޑިވެލޮޕްމެންޓްސް ބޭންކްސް ތަކުން ލޯން ނަގަންވީއޭ ބިކޮޒް މާލެ ސަރަަހައްދުގެ ރިއަލް އެސްޓޭޓް އަށް ކުރާ އިންވެސްޓްމެންޓް އެފްއައިއާރުއާރު އަދި އީއައިއާރުއާރު ހުންނާނީ %35 އަށް ވުރެން މަތީގައޭ. އާންމު ގޮތެއް ގައި އީއައިއާރުއާރު އެން އެފްއައިއާރުއާރު %12 އަށް ވުރެން މަތިވާނަމަ ހުރިހާ ޓައިޕެއްގެ ލޯންތަކަށް ވެސް އެލިޖިބުލްވާނެ އޭ މިކަން ހާސިލް ވަނީ ހަމަ އެކަނި މާލެ ސަރަހައްދުން ނޫންތޭ. މިކަން ކުރަންވީ ނޫންތޭ އިކޮނޮމީ އަޕަރ ސްޓްރީމް އަށް ގެންދަން. ޓޭކް މީ އިން ހަޔަރ ، ޓޯކް މީ ވެން އައި ވޯންޓް އިޓް، ދިސް އިޒް ދަ ފީލިންގް، ކްއެންޗް އަވަރ ޑިޒާއަރ، ޓޭކް އިން މީ ހަޔަރ، ގިވް އިން ޓު މީ، އޯއޯއޯ، ގިވް އިން ޓު މީ، ގިވް އިން ޓު މީ، ގިވް އިން ޓު މީ. ގިވް އިން، ގިވް އިން، ގިވް އިން..\nހުޅުމާލޭގައި 1،500 ފްލެޓް އަޅަން 159 މިލިއަން ޑޮލަރުގެ ލޯނެއް ޗައިނާގެ ބޭންކް އަކުން ނެފި ކަން އެއީ ވަރަށް ރަނގަޅަށް ކުރެއްވި ކަމެކެވެ. 159 މިލިއަން ޑޮލަރުން 1500 ހައުސިންގް ޔުނިޓްސް ހުޅުމާލޭގައި އެޅުން އެއީ މާ ބޮޑަށް ވެސް މަދު އަދަދެކެވެ. އަދި މިކަން ލާރޖް ކޮށް ޖައްސަންވީއެވެ. 200 މިލިއަން ޑޮލަރުން ރީއްޗަށް ކޮލިޓީ ކޮށް 1500 ހައުސިންގް ޔުނިޓްސް ކޮންމެ ޔުނިޓް އެއްގައި 1000 އަކަފޫޓް ހުންނާނެ އުސޫލުން އެޅޭނެއެވެ. އެހެން ކަމުން ސައުދީ ފަންޑް އިން3ބިލިއަން ޑޮލަރުގެ ލޯނެއް ނަގައިގެން ހުޅުމާލޭގައި އަޅަން ފަށަންވީ ލަގްޒަރީ ކޮންޑޯސް 20 ހާސް. އަދި އެއިން ކޮންޑޯއެއްގެ މަހު ކުލި 2000 ރުފިޔާ އަށް ވުރެން ބޮޑު ވެގެން ނުވާނެއެވެ. ސަރުކާރުން އެކަން ކުރަން ޖެހޭނީ ކުއްޔަށް ހިފާ މީހާ ތަނުގެ ކުލިދައްކަން ޖެހޭނީ 100 އަހަރު ދުވަހުުގެ މުއްދަތަށް ބަހާލައިގެން ކަމަށް ހަދަން ޖެހޭނީ. އެއިރުން މާލެ ސަރަހައްދުން ބޯހިޔާ ވައްސަށް ކުރިމަތި ލާފައިވާ މީހުންނަށް އެމެން ބޭނުންވާ އަދަދަށް ފްލެޓްސް ތައް ލިބިގެން ދާނީ. ކޮންމެ އަހަރަކު ރާއްޖެތެރޭން މާލެ އަށް މައިގްރޭޓް ކުރާ އަދަދު އުޅެނީ 20 ހާހުގައޭ އެހެން ކަމުން މިބަޔަށް މަޑުޖެހުމެއް ނާންނާނެ އުސޫލުން މާލެ ސަރަހައްދުގައި ފްލެޓްސް ތައް ތަރައްގީ ކުރުމަކީ އެއީ ސަރުކާރުގެ ޒިންމާއެކެވެ. ސަރުކާރުން ކުރަން ޖެހޭނެ އެކަން. އަމިއްލަ މީސް މީހުންގެ ގޭގައި ކުއްޔަށް ތިބުމުގެ ބަދަލުގައި ރާއްޖެތެރޭން މާލެ ސަރަހައްދަށް ބަދަލުވާ މީހުންނަށް އަމިއްލަ ފްލެޓްސް ތަކުގައި ދިރިއުޅެވޭނެ ތިއަރީ އެއް ޑިސްކަވަރ ކުރަންވީ އެވެ. އައި ހޭވް ސްޕެންޓް ލައިފް ޓައިމް ލުކިންގް ފޯރ ލައިފް ޓައިމް ފޯރ ދިސް މޯމެންޓް. ކްއެންޗް އަވަރ ޑިޒާއަރ، ގިވް އިޓް ވެން ވީ ވޯންޓް އިޓް. ގިވް އިން ޓު މީ ގިވް އިން ޓު މީ، ގިވް އިން ޓު މީ. އޯއޯއޯ އޯއޯއޯ ސްޕިންގް ސްޕިންގް ސްޕިންގް އެން ޑާންސް، ޑާންސް، ޑާންސް..\nސައިމަން ތިހާމަ ކުރިގޮތުން 159 މިލިއަން ޑޮލަރަކީ 1530 ހައުސިން ޔުނިޓް އަޅާ އަގު ކަމަށް ވަންނާމުން ، އިންޓްރެސްޓް ނުލައި، ހައުސިންގް ޔުނިޓެއްގެ ކޮސްޓަކީ 1،584،803.92 ރުފިޔާ. ދެން ، އިންޓްރެސްޓާއި ހުޅުމާލޭ ބިމުގެ އަގާއި މަގު ފެންފަދަ ޚިދުމަތްތައް ގާއިމްކުރުމަށް ކުރާ ޚަރަދުން އެޕާރޓްމަންޓަކަށް ޖެހޭވަރު ފްލެޓްގެ އަގުގެ ތެރެއަށް ހިމެނުމުން އާދައިގެ ރައްޔިތުން އަތްފޯރާފަށުގައި ތި ފްލެޓްތައް ދެވޭނެބާ؟!!


Handhu vashaa bureh jahan touristun fonuvanee | Mihaaru\nހަނދު ވަށާ ބުރެއް ޖަހަން ޓޫރިސްޓުން ފޮނުވުމުގެ މިޝަން އަންނަ އަހަރު ފަހުކޮޅު ފަށާނެ ކަމަށް ސްޕޭސްއެކްސް އިން ބުނޭ. --ފޮޓޯ:އޭއެފްޕީ\n28 ފެބުރުއަރީ 2017 - 14:455comments\nހަނދު ވަށާ ކުރާ ދަތުރުގެ ހުރިހާ ޚަރަދެއް ކުރާނީ ޖައްވަށް ދަތުރުކުރާ ޓޫރިސްޓުންނެވެ. ސްޕޭސްއެކްސްގެ ޗީފް އެގްޒެކެޓިވް އެލޮން މަސްކު ވިދާޅުވީ ހަނދުވަށާ ކުރާ ދަތުރު އަންނަ އަހަރުގެ ފަހުކޮޅު ފަށާނެ ކަމަށެވެ. އޭނާ ވިދާޅުވީ ޓޫރިސްޓުންގެ ގޮތުގައި ސްޕޭސްއެކްސްގެ ފްލައިޓުގައި ދަތުރު ކުރަނީ ދެ މީހުން ކަމަށާއި އެއީ ހޮލީވުޑުގެ ބައެއް ނޫން ކަމަށެވެ. ހަނދު ވަށާ ދަތުރު ކުރާ ދެ ޓޫރިސްޓުން މިހާރު ވެސް ބޮޑު އަދަދެއްގެ ޑިޕޮސިޓް ދައްކާފައިވާ ކަމަށް މަސްކް ވިދާޅުވި އެވެ. އަދި އެ މީހުންގެ ޓްރޭނިން މި އަހަރު ފަހުކޮޅު ފަށާނެ ކަމަށް މަސްކް ވިދާޅުވި އެވެ.\nސްޕޭސްއެކްސްގެ ސީއީއޯ އެލޮން މަސްކް. --ފޮޓޯ:އޭއެފްޕީ\n"މިއީ ވަރަށް ޝައުގުވެރި އާދަޔާޚިލާފު މިޝަނަކަށް ވާނެ. އަދި މި މިޝަނުގެ ސަބަބުން ޖައްވަށް މީހުން ފޮނުވުމަށް އިތުރަށް ޝައުގުވެރިވާނެ ކަމަށް އުއްމީދު ކުރަން،" ކޮންފަރެންސް ކޯލް މެދުވެރިކޮށް ނޫސްވެރިންނާ ވާހަކަ ދައްކަވަމުން މަސްކް ވިދާޅުވި އެވެ.\nސްޕޭސްއެކްސް އަކީ ޖައްވަށް މީހުން ފޮނުވުމުގެ މަޝްރޫއު ހިންގާ އެންމެ އުއްމީދީ ކުންފުންޏެވެ. އިނގިރޭސި ވިލާތުގެ ވިޔަފާރިވެރިޔާ ރިޗަޑް ބްރެންސަންގެ ވާޖިން ގެލަޓިކުން ވަނީ 250،000 ޑޮލަރަށް ޖައްވީ ދަތުރެއް ކުރުމަށް ރިޒަވޭޝަން ހަދަން ފަށައިފަ އެވެ. އަދި އެމެޒޮންގެ ފައުންޑާ ޖެފް ބެޒޮސްގެ ބްލޫ އޮރިން ކުންފުނިން ވެސް ދަނީ ޖައްވީ ފްލައިޓްތަކެއް ބޭއްވުމަށް ޕްލޭން ކުރަމުންނެވެ.\nސްޕޭސްއެކްސްގެ ފެލްކޮން ހެވީ އުޅަނދު ހަނދު ވަށާ ބުރުޖަހަން ނައްޓާލާނީ ފްލޮރިޑާގެ ކެނެޑީ ސްޕޭސް ސެންޓަރުންނެވެ. ހަނދަށް އެންމެ ފަހުން ދަތުރު ކުރި އެޕޯލޯ 17 ގެ ދަތުރު 1972 ވަނަ އަހަރު ފެށީ ވެސް މި ސެންޓަރުންނެވެ. އޭގެ ފަހުން އެމެރިކާ އިން ހަނދަށް އެސްޓްރޮނޯޓުން ފޮނުވައިފައެއް ނުވެ އެވެ.\nއިތުރު ލިޔުންތައް ޓޫރިސްޓުން ޖައްވީ ދަތުރުތައް ހަނދު ސްޕޭސް ޓޫރިޒަމް


MDP memberunge maalee bayaan haama kuranee – adduLIVE\nއެމްޑީޕީ މެމްބަރުންގެ މާލީ ބަޔާން ހާމަކުރަނީ\nFeb 11, 2019, 14:46 އަލީ ހުޒާމް\nއަންނަ މަޖްލިސް އިންތިހާބުގައި އެމްޑީޕީން ވާދަކުރާ 86 ކެންޑިޑޭޓުންގެ މާލީ ބަޔާން ހާމަކުރުމަށް އެމްޑީޕީން ނިންމައިފިއެވެ.\nއެމްޑީޕީ އޮފީހުގައި މިއަދު ބޭއްވި ނޫސް ކޮންފަރެންސެއްގައި ޕާޓީގެ ޑެޕިއުޓީ ސެކްރެޓަރީ ޖެނެރަލް އަފްޝަން ލަތީފް ވިދާޅުވީ އިންތިހާބުގައި ވާދަކުރާ ހުރިހާ ކެންޑިޑޭޓުންގެ މާލީ ބަޔާން ހާމަ ކުރުމަށް އެމައުލޫމާތު ހިއްސާ ކުރުމަށް އަންގާފައިވާ ކަމަށެވެ.\nއެމްޑީޕީން ވަނީ ކެންޑިޑޭޓުންގެ މާލީ ބަޔާން ތަފްސީލުކޮށް ހުށަހެޅޭނެ ފޯމެޓެެއް ތައްޔާރުކޮށްފައެވެ. އެގޮތުން ކެންޑިޑޭޓުންގެ މާލީ ބަޔާން ހުށަހެޅުމަށް ތައްޔާރުކޮށްފައިވާ ފޯމެޓުގައި މުހިއްމު މައުލޫމާތުތަކުގެ ތަފްސީލު ހިމެނިފައިވާނެކަމަށް އަފްޝަން ވިދާޅުވިއެވެ.\nއެމްޑީޕީން ބުނީ އެގޮތަށް ނިންމީ ކެންޑިޑޭޓުންގެ މައުލޫމާތު ވީހާވެސް ހާމަކޮށް ދެފުށް ފެންނަ ގޮތަށް ހެދުމަށް ކަމަށެވެ. އެގޮތުން ކެންޑިޑޭޓުންގެ އާމްދަނީ އާއި ވިޔަފާރިތަކުގެ ހިސާބު އާއްމު ކުރާނެކަމަށް އަފްޝަން ވިދާޅުވިއެވެ.\nއަފްޝަން ވިދާޅުވީ ހުރިހާ ކެންޑިޑޭޓުންގެ މާލީ މައުލޫމާތު އަންނަ ބުރާސްފަތި ދުވަހުގެ ކުރިން ހުށަހެޅުމަށް އަންގާފައިވާ އިރު އެމައުލޫމާތު އެމްޑީޕީގެ ވެބްސައިޓުގައި އާއްމު ކުރާނެކަމަށެވެ.


Transfer Nukurevey Gothah Chelsea Suspend Koffi - Vaguthu\nޓްރާންސްފާ ނުކުރެވޭ ގޮތަށް ޗެލްސީ ސަސްޕެންޑް ކޮށްފި\nކުރިއަށް އޮތް ދެ ޓްރާންސްފާ ސީޒަނުގައިވެސް ޓްރާންސްފާ ނުކުރޭ ގޮތަށް ފީފާއިން ޗެލްސީ ސަސްޕެންޑް ކޮށްފިއެވެ.\nފީފާގެ ސަސްޕެންޝަނުގެ ސަބަބުން ކުރިއަށް އޮތް ހޫނު މޫސުމުގެ ޓްރާންސްފާ ސީޒަންގެ އިތުރުން ފިނި މޫސުމުގެ ޓްރާންސްފާ ސީޒަނުގައިވެސް ޗެލްސީއަށް ކުޅުންތެރިންގެ ސޮއިއެއް ނުހޯދޭނެއެވެ.\nފީފާއިން ޗެލްސީ ބޭން ކޮށްފައި ވަނީ ޒުވާން ކުޅުންތެރިން ރަޖިސްޓްރީ ކުރުމުގެ މިންގަނޑުތަކާ ކްލަބުން ހިލާފުވެފައިވާތީއެވެ. އެގޮތުން ފީފާއިން ބުނެފައި ވަނީ ޗެލްސީން ގައުމުގެ ބޭރުގެ 18 އަހަރު ނުފުރޭ ކުއްޖަކު ރަޖިސްޓްރީ ކުރުމުގައި އުސޫލާ ހިލާފުވެފައިވާ ކަމަށާއި، ކުރީގެ ސްޓްރައިކާ ބާޓްރެންޑް ޓްރައޯރޭގެ ޓްރާންސްފާގައިވެސް މައްސަލަތަކެއް އުޅޭ ކަމަށެވެ.\nއިނގިރޭސި އެފްއޭގެ ތެރެއިން ފީފާއިން ތިން އަހަރު ދުވަހުގެ ތަހުގީގެއް ހިންގާފައިވާ އިރު، ބާޓްރެންޑް ޓްރައޯރޭ ކްލަބަށް ގެނައުމަށް 18 އަހަރު ނުވަސީން އޭނާގެ މަންމައަށް 155،000 ދިން ކަމަށް ޗެލްސީން އެއްބަސްވެފައިވެއެވެ. އޭގެ އިތުރުން ޓްރެއޯރޭ ވަނީ އެފްއޭގައި ރަޖިސްޓްރޭޝަން ފުރިހަމަ ނުވަނީސް ޗެލްސީއަށް 25 މެޗުވެސް ކުޅެފައެވެ. އަދި ޓްރައޯރޭގެ ސްކޫލް ފީވެސް ޗެލްސީން ކުރިން ދެއްކި ކަމަށް އެޓީމުން ވަނީ އެއްބަސްވެފައެވެ.\nމައްސަލައިގެ އިސްތިއުނާފަށް ހުށަހެޅުމަށް ޗެލްސީއަށް ތިން ދުވަސް ދީފައިވާ އިރު، އިނގިރޭސި އެފްއޭއިން ބުނެފައި ވަނީ މައްސަލަ ހައްލުކުރުމަށް ޗެލްސީއާއި ފީފާއާ މެދުވެރިވެ، ވާހަކަ ދައްކާ މައްސަލަ އިސްތިއުނާފްވެސް ކުރާނެ ކަމަށެވެ.


Roadha mahah Kuda Hussain ge varugadha challengeh\nޑރ. ހުސައިން ހަލީމް\nކުޑަ ހުސެންގެ ބޮޑު ޗެލެންޖެއް!\nކުޑަ ހުސައިން ---\nއަޔަން މޭން އަކީ، ބަރު އަދި އުނދަގޫ ރޭހެކެވެ. ފެތުމާއި ބައިސްކަލް ދުއްވުމާއި، ދުވުން ހިމެނޭ މި އުނދަގޫ ރޭހުގައި 226 ކީލޯމީޓަރުގެ ސަރަހައްދެއް ރޭސް ޖަހައިގެން ކަޑަތު ކުރަން ޖެހެ އެވެ. ދެކުނު އެފްރިކާގައި މިދިޔަ އަހަރު ބޭއްވި "އަޔަން މޭން" ޓްއާގައި ވާދަކޮށް ފުރަތަމަ ދިވެހި އަޔަން މޭންގެ ޝަރަފު ހާސިލު ކުރީ އުމުރުން 50 ހާ ގާތް ކުރަމުން އަންނަ ކުރީގެ އެއް ވަނަ ދުވުންތެރިޔާ ހުސައިން ހަލީމް (ކުޑަ ހުސައިން) އެވެ.\nއުނދަގޫ ރާސްތާތަކާއި ކުދި ފަރުބަދަ ހިމެނޭ ހިސާބުތަކުގައި ބައިސްކަލު ދުއްވައި ދުވެ، ވަރުގަދައަށް ރާޅު ނަގަނަގައި އޮތް ސަރަހައްދެއްގައި ފަތަން ޖެހުނު ރޭހަށް ކުޑަ ހުސައިން ނިކުތީ އޭނާއަށް އެކަން ވެދާނެތޯ ބުނެ ސުވާލު އުފައްދަމުންނެވެ. އޭނާވެސް ނެގީ އޭނާގެ ނަފުސާ ދެކޮޅަށް ޗެލެންޖެކެވެ. ޗެލެންޖެއް ނަގައިފިނަމަ އެކަން އަމިއްލަ ނަފުސާ ޗެލެންޖުކޮށްލާފައި ފުރިހަމަ ކުރަން ޖެހޭނެ ކަމަށް ކުޑަ ހުސައިން ގަބޫލު ކުރެއެވެ.\nމި ފަހަރުގެ ރޯދަ މަހަށް ކުޑަ ހުސައިން ނެގީ ބޮޑު ޗެލެންޖެކެވެ. އެއީ މި އަހަރުގެ ރޯދަމަހަށް އެކަނި އޭނާ ނަގާ ޗެލެންޖެއް ނޫނެވެ. މީ އެ ޗެލެންޖްގެ ހަތަރު ވަނަ އަހަރެވެ. މިދިޔަ ތިން އަހަރުވެސް އޭނާގެ އަމިއްލަ ނަފުސާ ކުރިމަތި ކުރި ވަރުގަދަ ޗެލެންޖެކެވެ.\nރޯދަ މަހުގައި އޭނާ ކުރިމަތިލާ ބޮޑު ޗެލެންޖަކީ އެހެން މީހުންނަށް އެކަމުން މޯޓިވޭޝަން ގެނެސްދޭނެ ކަމެކެވެ. ކުޑަ ހުސައިންގެ މި ބޮޑު ޗެލެންޖު އާންމުންނާ ހަމަޔަށް ތިލަކޮށްލުމުގެ ބޭނުމަކީވެސް އެއީ އެވެ. އާންމުންނަށް މޯޓިވޭޝަނެއް ދިނުމުގެ ބޭނުމުގައެވެ.\nއޭނާގެ އެކެޑެމީގެ ކުދިންނަށް ހުސައިން ކޯޗް ކޮށްދެނީ ---\nދެން މިއޮތީ ކުޑަ ހުސައިންގެ ރޯދަ ޗެލެންޖެވެ. އެއީ ރޯދަމަހުގެ އަޅުކަމަށް ސަމާލުކަން ދިނުމުގެ ގޮތުން އޭނާގެ އަމިއްލަ ނަފުސަށް ކުރިމަތި ކުރާ ޗެލެންޖެކެވެ. ރޯދަ މަސް ނިމެންދެން، ޖަމާއަތުގައި ފަރުޟު ނަމާދުތައް އަދާ ކުރުމާއެކު، ފަތިސް ނަމާދު ފިޔަވައި އަނެއް ހަތަރު ނަމާދުގެ ޖަމާއަތަށް މިސްކިތުގެ އެންމެ ފުރަތަމަ ސަފުން ޖާގަ ހޯދުމެވެ.\nއަމިއްލަ އެކެޑެމީއެއް ހިންގަމުން، ކުޅިވަރާއި ކަސްރަތުގެ އެހެން ހަރަކާތްތަކުގައި ބައިވެރިވަމުން، ކުޑަ ހުސައިންގެ ދިރިއުޅުންވެސް ބަރޯސާ ވެފައި ވަނީ ބިޒީ ލައިފަކަށެވެ. ނަމަވެސް ކިތަންމެ ބިޒީކޮށް އުޅެން ޖެހުނަސް، މިދިޔަ ތިން އަހަރު ވެސް ކުޑަ ހުސައިން ވަނީ އެ ޗެލެންޖް ފުރިހަމަ ކޮށްފަ އެވެ. އަނެއްކާވެސް މި އަހަރު އޭނާ ވަނީ ޗެލެންޖު އޭނާގެ ނަފުސަށް ކުރިމަތި ކޮށްފަ އެވެ.\nއޭނާ ގަބޫލު ކުރާގޮތުގައި އަމިއްލަ ނަފުސާ ކުރިމަތި ކުރާ ޗެލެންޖު ފުރިހަމަ ނުކުރެވުމަކީ ނާކާމިޔާބެކެވެ. މިއީ ދުވުމުގެ ރޭސްތަކުގައިވެސް އޭނާ ސާބިތުކޮށްދީފައިވާ ހަގީގަތެވެ. ދިރިއުޅުމުގެ ކޮންމެ މައިދާނެއްގައިވެސް ވަރުގަދަ އަޒުމަކާއެކު މަސައްކަތް ކޮށްފިނަމަ ކާމިޔާބު ވާނެކަން ކުޑަ ހުސައިން ކުޅިވަރުގެ މައިދާނަށް ނެރެދިން، ދިވެހި ކުޅިވަރުގެ ބައްޕަ މަރުހޫމް ޒާހިރު ނަސީރު ވިދާޅުވެ ދެއްވާފައިވާ ކަމަށް ކުޑަ ހުސައިން ބުންޏެވެ.\nމަރުހޫމް ޒާހިރު ނަސީރު (ކ) އަރިހުގައި ކުޑަ ހުސައިން (ވ) ---\nމި ޗެލެންޖު އޭނާގެ އަމިއްލަ ނަފުސަށް ކުރިމަތި ކުރަނީ ކީއްވެ\n"ހަށިގަނޑަށް ފިޒިކަލް އެބިލިޓީ ދަމަހައްޓަން ދުވުމާ ކަސްރަތު ވަރަށް މުހިންމު،" ދިގު ދުވުންތަކުގައި ރާއްޖޭގެ ގައުމީ ރެކޯޑްތައް ހަދާފައިވާ ހުސައިން ކިޔައިދިނެވެ. "ހަމަ އެއްގޮތަށް ސްޕްރިޗުއަލް އެބިލިޓީއަކީވެސް [ނަފުސަށް] ވަރަށް މުހިންމު ކަމެއް، ސްޕްރިޗްއަލް އެބިލިޓީ ހިފަހައްޓަން ނަގާ ޗެލެންޖެއް އެއީ."\nމި އަހަރުގެ ރޯދަ މަހު އޭނާ ޗެލެންޖުގެ އެއްބައި ކުރިއަށް ގެންދާނީ މައްކާގަ އެވެ. ރޯދަ މަހުގެ ފަހު 10 ގައި އުމުރާއަށް ދިއުމަށް އޭނާ ވަނީ ނިންމާފަ އެވެ. ކުޑަ ހުސައިން ބުނީ، ކޮންމެ ތަނެއްގައި ހުއްޓަސް އޭނާގެ ޗެލެންޖް އަތުން ދޫވިޔަ ނުދޭނެ ކަމަށެވެ.\nކުޑަ ހުސައިން އަވަސްއަށް އިންޓަވިއު ދެނީ ---\nމި އަހަރު ޖަނަވަރީ މަހު ސްޕޯޓްސް ކޯޕަރޭޝަނުން ބޭއްވި ދުވުމުގައި ކުޑަ ހުސައިން ވަނީ 24 ގަޑިއިރުވަންދެން ދުވެފަ އެވެ. ދުވުމުގައި އޭނާގެ ވާހަކަ ދިވެހިންނަށް އިތުރަށް ކިޔައިދޭކަށް ނުޖެހޭނެ އެވެ. އޭނާ ހެދި ރެކޯޑުތައް މުގުރާލަން އެހެން ދުވުންތެރިންނަށް 25 އަހަރު ނެގި އެވެ.\nނަމަވެސް ޖެހެިޖެހިގެން ތިން އަހަރު ރޯދަ މަހަށް އޭނާ ނެގި ޗެލެންޖަކީ އަދި މާބޮޑު ރެކޯޑކެވެ.\nއާތިފްގެ ދުވުން ތަފާތުވެ، ޗައްޕަލުގައި!


ސުޝާންތުގެ ހަށިގަނޑުން ވިހަ މާއްދާއެއް ފެނިފައެއްނުވޭ ސުޝާންތުގެ ހަށިގަނޑުން ވިހަ މާއްދާއެއް ފެނިފައެއްނުވޭ\nސުޝާންތުގެ ހަށިގަނޑުން ވިހަ މާއްދާއެއް ފެނިފައެއްނުވޭ\nސުޝާންތު ސިންގް ރާޖުޕުތު--\nބޮލީވުޑްގެ ޒުވާންތަރި ސުޝާންތު ސިންގް ރާޖްޕުތުގެ ކުއްލި މަރާއެކު މުޅި ބޮލީވުޑަށް ވަނީ ބޮޑު ސިހުމެއް ގެނުވާފައެވެ. އުމުރުން 34 އަހަރުގެ ސުޝާންތު އަމިއްލައަށް މަރުވެފައި ހުއްޓާ ފެނިފައިވަނީ މިދިޔަ ޖޫންމަހުގެ 14 ވަނަ ދުވަހު މުމްބާއީގައި އޭނާ ދިރިއުޅެމުންދިޔަ އެޕާޓްމަންޓުންނެވެ. މިކަން މުމްބާއީ ފުލުހުން ތަޙްޤީޤު ކުރަމުންދާއިރު، ސުޝާންތުގެ ފަރާތުން ސޫސައިޑް ނޯޓެއް މިހާތަނަށްވެސް ފެނިފައިނުވާތީ، އޭނާގެ މަރުގެ އަޑީގައި ގޮތް ނޭނގޭ ކަންތައްތަކެއް ހިނގާފައިވާކަމަށް ސުޝާންތުގެ ޢާއިލާއިން ދަނީ ތުޙުމަތުކުރަމުންނެވެ.\nސުޝާންތު މަރުވި ސަބަބު ދެނެގަތުމަށް ހެދި އޮޓޮޕްސީ ރިޕޯޓުގައި ބުނެފައިވަނީ އޭނާ މަރުވެފައިވަނީ އެސްފިކްޒިއޭޝަން ނުވަތަ ހަށިގަނޑަށް އޮކްސިޖަން ނުލިބިގެންކަމަށެވެ. އަދި ހަށިގަނޑުގެ ބޭރު ފުށުން އިތުރު ހާނިކައެއް އޭނާއަށް ލިބިފައިނުވާކަމަށް ބުނެފައިވެއެވެ. ސުޝާންތު މަރުވީ އޭނާއަށް ބޭހެއް ނުވަތަ ޒަހަރުދީގެންކަމަށާއި، އަމިއްލައަށް މަރުވިކަން ދެއްކުމަކީ ބަޔަކު ކުޅެފައިވާ ސީނެއްކަމަށް ބުނާ އަޑުތަކެއްވެސް އޭނާގެ މަރާގުޅިގެން ވަނީ ފެތުރިފައެވެ. ނަމަވެސް އޭނާގެ ވިސެރާ ސާމްޕަލްތަކުން ހިތާއި ކިޑްނީ ފަދަ އެތެރެހަށީގެ މުހިންމު ގުނަވަންތަކުން ވިހަ މާއްދާއެއް ނުވަތަ ކެމިކަލެއްގެ އަސަރު ފެނިފައިނުވާކަން މުމްބާއީ ފުލުހުން މިހާރު ވަނީ ޔަޤީންކޮށްދީފައެވެ.\nސުޝާންތުގެ މަރުގެ މަައްސަލައިގެ ތަޙްޤީޤަށް އޭނާއާއި ގުޅުންހުރި ފަރާތްތަކުގެ ބަޔާން ނެގުމުގެ މަސައްކަތްދަނީ ކުރަމުންނެވެ. އެގޮތުން އޭނާއާއި ލޯބީގެގޮތުން ގުޅިގެން އުޅުނު ރިއާ ޗަކްރަބަތީއާއި، ބޮލީވުޑްގެ މަޝްހޫރު ކާސްޓިން ދެ ޑައިރެކްޓަރުންކަމަށްވާ މުކޭޝް ޗަބްރާއާއި، ސަނޫ ޝަރްމާގެ ބަޔާން ފުލުހުން މީގެ ކުރިން ނަގާފައިވެއެވެ. މި މައްސަލައިގައި އެންމެފަހުން ބަޔާން ނަގާފައިވަނީ ސުޝާންތު އެންމެ ފަހުން ކުޅުނު ފިލްމް "ދިލް ބޭޗާރާ"ގައި ބަތަލާއެއްގެ ރޯލުން ފެނިގެންދާ ސަންޖަނާ ސަންގީގެއެވެ.\nވާސެޓައިލް އެކްޓަރެއްގެ ގޮތުގައި މަޝްހޫރުވި ސުޝާންތު އެންމެފަހުން ކުޅުނު ފިލްމް "ދިލް ބޭޗާރާ" ޑިޒްނީ ޕްލަސް ހޮޓްސްޓަރގައި ރިލީޒްކުރާނީ އަންނަ ޖުލައިމަހުގެ 24 ވަނަ ދުވަހުއެވެ. މި ފިލްމަކީ 2014 ވަނަ އަހަރު ރިލީޒްކުރި ހޮލީވުޑްގެ ކާމިޔާބު ފިލްމް "ދަ ފޯލްޓް އިން އަވަރ ސްޓާރސް"ގެ ހިންދީ ރީމޭކެކެވެ. މިއީ ސުޝާންތުގެ މަސައްކަތް ފެނިގެންދާނެ އެންމެފަހު ފިލްމުކަމުން، ގިނަ ބަޔަކު ތިބީ މި ފިލްމް ބަލާލުމަށް ކެތްމަދުވެފައެވެ.\nޢިންޑިޔާއިން ތިކަމުގެ ހަގީގަތެއް ނުބެލޭނެ، އެއްވެސް އިންސާފެއް ނުލިބޭނެ، ސަބަބަކީ މުއްސަންދިން ހިއްސާވާ ކަމަކަށްވާތީ، ބޭރުން ތިކަން ތަހުޤީޤް ކުރަންވީ، ނަތީޖާ ކަށަވަރު ވާނީ އެޭރުން،\nބަލިވިޔަސް ބާސެލޯނާއަށް ބޮޑު ޕްރެޝަރެއް ދެވުނު: ގަޓޫސޯ